കൃഷ്ണകൃപാമൃതം: ഓഗസ്റ്റ് 2020\n2020, ഓഗസ്റ്റ് 30, ഞായറാഴ്‌ച\nശ്രീമദ്ഭാഗവതം നവമസ്കന്ധം അദ്ധ്യായം 17\nശ്രീശുകബ്രഹ്മർഷി പറഞ്ഞു: “ഹേ പരീക്ഷിത്ത് രാജൻ!, ഇനി പുരൂരവസ്സിന്റെ മൂത്ത പുത്രനായ ആയുവിന്റെ വംശത്തെക്കുറിച്ച് കേട്ടുകൊള്ളുക. അദ്ദേഹത്തിന് നഹുഷൻ, ക്ഷത്രവൃദ്ധൻ, രജി, രംഭൻ, അനേനസ്സ് എന്നിങ്ങനെ അഞ്ചു പുത്രന്മാരുണ്ടായി. അതിൽ ക്ഷത്രവൃദ്ധന്റെ പുത്രനായി സുഹോത്രനും, അവന് പുത്രന്മാരായി കാശ്യൻ, കുശൻ, ഗൃത്സമൻ എന്നിങ്ങനെ മൂന്ന് പേർ ജനിച്ചു. ഗൃത്സമന്റെ മകനായിരുന്നു ശുനകൻ. അദ്ദേഹത്തിന്റെ പുത്രൻ ഋഗ്വേദപണ്ഡിതനായ ശൌനകമുനിയായിരുന്നു. കാശ്യന്റെ പുത്രൻ കാശിയും, കാശിക്ക് പുത്രനായി രാഷ്ട്രനും, രാഷ്ട്രന്റെ പുത്രൻ ദീർഘതമസ്സുമായിരുന്നു. ആ ദീർഘതമസ്സിന്റെ പുത്രനായിരുന്നു ആയുർവേദത്തിന്റെ പ്രചാരകനായ ധന്വന്തരി. ഭഗവാൻ ശ്രീവാസുദേവന്റെ അംശാവതാരമായ ഈ ധന്വന്തരിയുടെ സ്മരണമാത്രയിൽത്തന്നെ ഇവിടെ സർവ്വരോഗശമനം സാധ്യമാകുന്നു. ധന്വന്തരിയുടെ പുത്രനത്രേ കേതുമാൻ. കേതുമാന് ഭീമരഥൻ എന്നവൻ പുത്രനായി പിറന്നു. അവന്റെ പുത്രൻ ദിവോദാസനാണ്. ദിവോദാസനിൽനിന്ന് പ്രതർദ്ധനൻ എന്നറിയപ്പെടുന്ന ദ്യുമാൻ ജനിച്ചു. അവൻ ശത്രുജിത്ത്, വത്സൻ, ഋതധ്വജൻ, കുവലയാശ്വൻ എന്നീ നാമങ്ങളാലും അറിയപ്പെടുന്നവനാണു. ദ്യുമാന്റെ പുത്രന്മാരായി അലർക്കൻ മുതാലായവർ ജനിച്ചു. രാജാവേ!, ഈ അലർക്കൻ ഭൂമിയെ അറുപത്താറായിരം വർഷക്കാലം ഭരിക്കുകയുണ്ടായി. ഈ ഭൂമിയിൽ മറ്റാരും ഇത്രത്തോളം കാലം രാജാവായി വാണിട്ടില്ല. അലർക്കന്റെ പുത്രനായി സന്തതിയും, അവനിൽനിന്ന് സുനീതനും, അവന്റെ പുത്രനായി സുകേതനും, അവന്റെ പുത്രനായി ധർമ്മകേതുവും, അവന്റെ പുത്രനായി സത്യകേതുവും ജനിക്കുകയുണ്ടായി. സത്യകേതുവിന്റെ പുത്രനായിരുന്നു ധൃഷ്ടകേതു. അവന്റെ പുത്രനായി സുകുമാരൻ എന്ന രാജാവ് ജനിച്ചു. ആ രാജാവിന്റെ മകനായി വീതിഹോത്രനും, അവന്ന് മകനായി ഭർഗ്ഗനും, അവന്ന് മകനായി ഭർഗ്ഗഭൂമി എന്ന രാജാവും ജനിച്ചു. രാജാവേ!, കാശിവംശത്തിലെ ഈ രാജാക്കന്മാരെല്ലാം ക്ഷത്രവൃദ്ധന്റെ പരമ്പരയായിരുന്നു.\nഇനി രംഭന്റെ വംശത്തെക്കുറിച്ച് പറയാം. രംഭന്റെ പുത്രൻ രഭസൻ, രഭസപുത്രൻ ഗംഭീരൻ, ഗംഭീരപുത്രൻ അക്രിയൻ, അക്രിയപുത്രൻ ബ്രഹ്മവിത്ത്.\nഇനി അനേനസ്സിന്റെ വംശം. അനേനസ്സിന് പുത്രനായി ശുദ്ധനെന്നവനും, അവന് പുത്രനായി ശുചിയും, അവനിൽനിന്ന് ധർമ്മസാരഥി എന്ന് വിഖ്യാതനായ ചിത്രകൃത്തും ജനിച്ചു. ചിത്രകൃത്തിന് ശാന്തരയൻ പുത്രനായി. അവൻ കൃതകൃത്യനും ആത്മനിഷ്ഠനുമായിരുന്നു. ആയതിനാൽ പുത്രന്മാരുണ്ടായിരുന്നില്ല. എന്നാൽ, രജിയ്ക്കാകട്ടെ, അളവറ്റ ശക്തിയാർന്ന അഞ്ഞൂറ് മക്കൾ ജനിച്ചു. ദേവന്മാരുടെ അഭ്യർത്ഥനയെ മാനിച്ച് രജി യുദ്ധത്തിൽ അസുരന്മാരെ വധിച്ച് ഇന്ദ്രന് സ്വർഗ്ഗലോകത്തെ തിരികെ നേടിക്കൊടുത്തു. എന്നാൽ, ഇന്ദ്രനാകട്ടെ, പ്രഹ്ലാദാദികളെ ഭയന്ന് തൽക്കാലത്തേക്ക് സ്വർഗ്ഗം രജിക്കുതന്നെ തിരികെ നല്കി സ്വയത്തെ ആ കാൽക്കൽ സമർപ്പിച്ചു. പിന്നീട്, രജിയുടെ മരണശേഷം, സ്വർഗ്ഗത്തെ തിരിച്ചുനൽകാൻ ഇന്ദ്രൻ രജീപുത്രന്മാരോടപേക്ഷിച്ചു. എന്നാൽ, എത്രകണ്ട് യാചിച്ചിട്ടും സ്വർഗ്ഗത്തെ ഇന്ദ്രന് തിരികെ നല്കാൻ അവർ ഒട്ടുംതന്നെ കൂട്ടാക്കിയില്ല. മാത്രമല്ല, യജ്ഞങ്ങളിൽനിന്നും ദേവന്മാർക്ക് വിധിക്കപ്പെട്ട യജ്ഞവിഹിതവും അവർ അവർക്ക് നൽകാൻ തയ്യാറായില്ല. തന്നിമിത്തം, ദേവഗുരു ആഭിചാരകർമ്മത്തിലൂടെ രജിയുടെ പുത്രന്മാരെ വഴിപിഴപ്പിക്കുകയും, അങ്ങനെ പതിതരായ അവരെ ഒന്നൊഴിയാതെ ഇന്ദ്രൻ വധിക്കുകയും ചെയ്തു.\nക്ഷത്രവൃദ്ധന്റെ മറ്റൊരു പുത്രനായിരുന്നല്ലോ കുശൻ. അവന്റെ മകനായി പ്രതിയും, ആ പ്രതിയുടെ മകനായി സഞ്ജയനും, അവന്റെ പുത്രനായി ജയനും, ജയന്റെ പുത്രനായി കൃതനും, കൃതൻ എന്ന ആ രാജാവിന്റെ മകനായി ഹര്യവനനും, ആ രാജാവിൽനിന്ന് സഹദേവനും, ആ സഹദേവന്റെ പുത്രനായി ഹീനനും, അവന്റെ പുത്രനായി ജയസേനനും, ജയസേനപുത്രനായി സംകൃതിയും, അവന്റെ പുത്രനായി മഹാരഥിയായ ജയനും ജനിച്ചു. ഇവരെല്ലാമാണ് ക്ഷത്രവൃദ്ധന്റെ പരമ്പരയിലുള്ള രാജാക്കന്മാർ. ഇനി നഹുഷന്റെ പുത്രൻ മുതലായവരെപ്പറ്റി കേട്ടുകൊള്ളുക.”\nശ്രീമദ്ഭാഗവതം നവമസ്കന്ധം പതിനേഴാമദ്ധ്യായം സമാപിച്ചു.\n2020, ഓഗസ്റ്റ് 16, ഞായറാഴ്‌ച\n9.16 പരശുരാമൻ ക്ഷത്രിയവംശത്തെ ഒടുക്കുന്നത്\nശ്രീമദ്ഭാഗവതം നവമസ്കന്ധം അദ്ധ്യായം 16\n(പരശുരാമൻ ക്ഷത്രിയവംശത്തെ ഒടുക്കുന്നത്)\nശ്രീശുകബ്രഹ്മർഷി പറഞ്ഞു: “രാജാവേ!, അങ്ങനെ പിതാവായ ജമദഗ്നിയുടെ ഉപദേശപ്രകാരം പരശുരാമൻ ഒരുവർഷക്കാലം തീർത്ഥയാത്രകൾ ചെയ്ത് സംശുദ്ധനായി ഒടുവിൽ ആശ്രമത്തിൽ തിരിച്ചെത്തി. ഒരിക്കൽ, ജമദഗ്നിമഹർഷിയുടെ പത്നിയായ രേണുകാദേവി ഗംഗയിൽ ജലമെടുക്കാൻ പോയപ്പോൾ അവിടെ താമരപ്പൂമാലകളണിഞ്ഞ് അപ്സരസ്ത്രീകളോടൊപ്പം ക്രീഡിച്ചുകൊണ്ടിരിക്കുന്ന ഒരു ഗന്ധർവ്വരാജാവിനെ കാണാനിടയായി. ആ കാഴ്ച കണ്ട അവളിൽ ആ ഗന്ധർവ്വനെ പ്രാപിക്കുവാനുള്ള ആഗ്രഹമുണർന്നു. അവനെ നോക്കിക്കൊണ്ട് ഏറെ സമയം അവൾ അവിടെത്തന്നെ നിന്നു. ആയതിനാൽ ആശ്രമത്തിൽ അഗ്നിഹോത്രത്തിനുള്ള സമയം അതിക്രമിച്ചതും അവൾക്കറിയാൻ കഴിഞ്ഞില്ല. പൊടുന്നനെ അവൾ ചിന്തയിൽനിന്നുണർന്നു. അഗ്നിഹോത്രത്തിനുള്ള ജലമെത്തിക്കുവാൻ താമസിച്ചതിൽ തനിക്ക് ശാപമുണ്ടാകുമെന്ന് ശങ്കിച്ച രേണുക ജലകുംഭത്തെ ഭർത്താവായ ജമദഗ്നിയുടെ മുന്നിൽ വച്ച് തൊഴുകൈയ്യോടെ തലകുനിച്ചുനിന്നു. മാനസികമായി അവൾ ചെയ്ത വ്യഭിചാരത്തെ കണ്ടറിഞ്ഞ മുനി കോപത്താൽ വിറച്ചുകൊണ്ട് തന്റെ പുത്രന്മാരോട് പറഞ്ഞു: “ഉണ്ണികളേ!, പാപിയായ ഇവളെ കൊന്നുകളയുക. സ്വാഭാവികമെന്നോണം മക്കൾക്കാർക്കും പിതാവിന്റെ ആ ആജ്ഞയെ നിറവേറ്റുവാൻ കഴിഞ്ഞില്ല. എന്നാൽ പിതാവിന്റെ തപസ്സിന്റേയും സമാധിയുടേയും നിജസ്ഥിതിയറിയാമായിരുന്ന ഭാർഗ്ഗവരാമൻ അദ്ദേഹത്തിന്റെ ആജ്ഞയെ ശിരസ്സാവഹിച്ചുകൊണ്ട് മാതാവിനേയും സഹോദരങ്ങളേയും ക്ഷണത്തിൽ വധിച്ചു. അതിൽ സന്തുഷ്ടനായി ഭവിച്ച ജമദഗ്നി മകന് വേണ്ടുന്ന വരങ്ങളെ വരിക്കുവാൻ ആവശ്യപ്പെട്ടു. താൻ വധിച്ച മാതാവിനേയും സഹോദരങ്ങളേയും പുനർജീവിപ്പിക്കണമെന്നും, താൻ അവരെ ഒരിക്കൽ വധിച്ചുവെന്നുള്ള ഓർമ്മപോലും അവരിലുണ്ടാകരുതെന്നുമുള്ള വരത്തെ പിതാവിൽനിന്ന് പരശുരാമൻ ആ അവസരത്തിൽ വരിച്ചു. പെട്ടെന്നുതന്നെ അവരെല്ലാം ഉറക്കത്തിൽനിന്നുണരുന്നതുപോലെ പുനർജ്ജീവിച്ചു. പിതാവിന്റെ തപഃശക്തിയെക്കുറിച്ചും, നിഗ്രഹാനുഗ്രഹസാമർത്ഥ്യതയെക്കുറിച്ചും വേണ്ടവണ്ണം ബോധവാനായിക്കൊണ്ടുമാത്രമായിരുന്നു പരശുരാമൻ അദ്ദേഹത്തിന്റെ ആജ്ഞയെ ശിരസ്സാവഹിച്ചതും, കേട്ടപാടെ അതിനെ നിറവേറ്റിയതും.\nഅല്ലയോ രാജൻ!, പരശുരാമന്റെ ശക്തിയ്ക്കുമുന്നിൽ ഭയന്നോടിയ കാർത്തവീര്യാർജ്ജുനന്റെ മക്കളിൽ ചിലർ പിതാവിന്റെ മരണത്തെ ഓർത്ത് ദുഃഖിതരായി കഴിയുകയായിരുന്നു. ഒരിക്കൽ പരശുരാമൻ സഹോദരന്മാരോടൊത്ത് കാട്ടിൽ പോയിരുന്ന സമയം, തക്കം പാർത്തിരുന്ന കാർത്തവീര്യാർജ്ജുനന്റെ പുത്രന്മാർ പ്രതികാരദാഹികളായി ജമദഗ്നിയുടെ ആശ്രമത്തിൽ പ്രവേശിച്ചു. അവർ ആ പാപകർമ്മത്തിന് നിശ്ചയിച്ചുറപ്പിച്ചിട്ടുള്ള പുറപ്പാടായിരുന്നു അത്. ഭഗവാൻ ശ്രീനാരായണനിൽ മനസ്സുറപ്പിച്ച് ഹോമപ്പുരയിലിരിക്കുകയായിരുന്ന ജമദഗ്നിയെ അവർ വധിക്കുവാനൊരുങ്ങി. കരഞ്ഞുകൊണ്ട് രേണുക തന്റെ പതിയെ കൊല്ലരുതെന്ന് അവരുടെ കാലുപിടിച്ചപേക്ഷിച്ചു. എന്നാൽ, ക്ഷത്രിയധർമ്മം തൊട്ടുതീണ്ടിയിട്ടില്ലാത്തവരും ക്രൂരന്മാരുമായിരുന്ന കാർത്തവീര്യാർജ്ജുനപുത്രന്മാർ ജമദഗ്നിമഹർഷിയുടെ തല കൊയ്തെടുത്ത് കടന്നുകളഞ്ഞു. ഭർത്താവിന്റെ വധം കണ്ട് മനോവ്യഥയിലാണ്ടുപോയ രേണുകാദേവി ആർത്തയായി നെഞ്ചത്തടിച്ചുകൊണ്ട്, “രാമാ!, രാമാ! ഉണ്ണീ! വരൂ! വരൂ!” എന്നിങ്ങനെ നിലവിളിച്ചു. ആ നിലവിളികേട്ട് ആശ്രമത്തിലേക്ക് ഓടിവന്ന പരശുരാമൻ കണ്ടത് കൊല്ലപ്പെട്ടിരിക്കുന്ന തന്റെ പിതാവിനെയായിരുന്നു. ദുഃഖംകൊണ്ടും കോപം കൊണ്ടും വ്യാകുലനായ പരശുരാമൻ പിതാവിന്റെ മൃതശരീരം കണ്ട് “അയോ അച്ഛാ!, സാധുവും ധർമ്മിഷ്ടനുമായ അങ്ങ് ഞങ്ങളെവിട്ട് സ്വർഗ്ഗത്തെ പൂകിയല്ലോ!” എന്ന് പറഞ്ഞുകൊണ്ട് ദീനദീനം വിലപിച്ചു. തുടർന്ന് പിതാവിന്റെ ശരീരം സഹോദരങ്ങളെ ഏല്പിച്ച് തന്റെ ആയുധമായ വെണ്മഴുവും കൈയ്യിലേന്തി ക്ഷത്രിയവംശത്തെ ഈ ഭൂമുഖത്തുനിന്നും തുടച്ചുനീക്കുമെന്നുള്ള ദൃഢനിശ്ചയത്തോടുകൂടി ആശ്രമത്തിൽനിന്നും ഇറങ്ങിപ്പുറപ്പെട്ടു.\nബ്രഹ്മഹത്യാമഹാപാപത്താൽ നഷ്ടമായ ഐശ്വര്യത്തോടുകൂടി മാഹിഷ്മതീനഗരിയിലെത്തി പരശുരാമൻ ക്ഷത്രിയന്മാരുടെ തലമണ്ടകളെക്കൊണ്ട് ആ നഗരമധ്യത്തിൽ ഒരു കൂറ്റൻ പർവ്വതംതന്നെ സൃഷ്ടിച്ചു. ഇങ്ങനെ ക്ഷത്രിയവംശങ്ങൾ അധർമ്മങ്ങൾ കാട്ടുംതോറും കരുത്തനായ പരശുരാമൻ തന്റെ പിതാവിന്റെ വധത്തെ നിമിത്തമാക്കിക്കൊണ്ട് ഇരുപത്തിയൊന്നു പ്രാവശ്യം ഭൂമിയെ ക്ഷത്രിയശൂന്യമാക്കിച്ചമച്ചു. അവരുടെ രക്തത്താൽ ബ്രഹ്മദ്വേഷികൾക്ക് ഭീതിവളരുമാറുള്ള ഒരു ഭീഷണനദിയേയും സൃഷ്ടിച്ചു. അതുപോലെ, സ്യമന്തപഞ്ചകമെന്ന ഒരു സ്ഥലത്ത് രക്തം കെട്ടിനിൽക്കുന്ന ഒൻപത് കയങ്ങളും രാമൻ തതർത്ഥം നിർമ്മിക്കുകയുണ്ടായി.\nശേഷം, പിതാവിന്റെ ശിരസ്സിനെ കണ്ടെടുത്ത് അത് ആ ഉടലിൽ ഉറപ്പിച്ച് പരശുരാമൻ ആ മൃതശരീരത്തെ കുശപുല്ലിൽ കിടത്തി. പിന്നീട് സകലാത്മാവും സർവ്വേശ്വരനുമായ ഭഗവാൻ ശ്രീഹരിയെ അഗ്നിയിൽ യജ്ഞത്തിലൂടെ ആരാധിച്ചു. യജ്ഞശേഷം, ഹോതാവിന് കിഴക്കൻ‌ദിക്കും, യജ്ഞകർത്താവായ ബ്രഹ്മന്ന് തെക്കൻ‌ദിക്കും, അധ്വര്യുവിന് പടിഞ്ഞാറൻ‌ദിക്കും, ഉദ്ഗാതാവിന് വടക്കുദിക്കും, മറ്റുള്ളവർക്ക് ഇടയ്ക്കുള്ള പ്രദേശങ്ങളും, കശ്യപമുനിക്ക് മധ്യപ്രദേശവും, ഉപദ്രഷ്ടാവിന് ആര്യാവർത്തഭൂമിയും, സദസ്യർക്ക് അവശേഷിച്ച ഭാഗങ്ങളും ദാനം ചെയ്തു. ശേഷം, പുണ്യനദിയായ സരസ്വതിയിൽ മുങ്ങി അവഭൃതസ്നാനത്തെ ചെയ്ത് സ്വയം പരിശുദ്ധനായ പരശുരാമൻ സൂര്യനെപ്പോലെ തിളങ്ങി. ജമദഗ്നിമഹർഷിയാകട്ടെ, ജീവൻ വീണ്ടെടുത്ത് പരശുരാമനാൽ സംപൂജിതനായി സപ്തർഷികളിലൊരുവനായിത്തീർന്നു. ഹേ പരിക്ഷിത്ത് രാജൻ!, സർവ്വജ്ഞാനനിധിയായ ഭഗവാൻ പരശുരാമൻ വരാൻ പോകുന്ന മന്വന്തരത്തിൽ വേദപ്രവർത്തകരായ സപ്തർഷികളിൽ ഒരുവനായിത്തീർന്നു. ആ ഭഗവാൻ ഹിംസാവൃത്തിയെ വെടിഞ്ഞ് ശാന്തസ്വരൂപനായി സിദ്ധഗന്ധർവ്വചാരണാദികളാൽ സ്തുത്യനായി ഇപ്പോഴും മഹേന്ദ്രാചലത്തിൽ വാണരുളുന്നു. അങ്ങനെ വിശ്വാത്മാവായ ഭഗവാൻ ശ്രീനാരായണൻ ഭൃഗുവംശത്തിൽ പിറന്ന് ഭൂമിയ്ക്ക് ഭാരമായിത്തീർന്ന ക്ഷത്രിയരാജാക്കന്മാരെ പലവട്ടം കൊന്നൊടുക്കി തന്റെ ലീലകളാടി.\nരാജൻ!, ആളിപ്പടരുന്ന അഗ്നിയെപ്പോലെ അതിതേജസ്സുറ്റ മറ്റൊരു പുത്രൻ ഗാധിയ്ക്കുണ്ടായിരുന്നു. വിശ്വാമിത്രനെന്ന അദ്ദേഹം തപസ്സിനാൽ ക്ഷത്രിയധമ്മമുപേക്ഷിച്ച് ബ്രഹ്മതേജസ്സിനെ നേടി. അദ്ദേഹത്തിന് നൂറ് പുത്രന്മാരുണ്ടായിരുന്നു. അവരിൽ മധ്യമനായിരുന്നു മധുച്ഛന്ദസ്സ്. അവനെ പിന്തുടർന്ന് മറ്റുള്ളവരും മധുച്ഛന്ദസ്സുകൾതന്നെയായിമാറി. ഭൃഗുവംശത്തിൽ ജനിച്ചവനും അജീഗർത്തനെന്ന ബ്രാഹ്മണന്റെ പുത്രനുമായ ദേവരാതനെന്ന ശുനഃശേപനെ പുത്രനായി സ്വീകരിച്ചുകൊണ്ട് വിശ്വാമിത്രൻ സ്വന്തം പുത്രന്മാരോട്, “ഇവൻ നിങ്ങളുടെയെല്ലാം ജ്യേഷ്ഠനാണെന്ന് സങ്കൽ‌പ്പിച്ചുകൊള്ളുക”, എന്ന് പറഞ്ഞു.\nരാജൻ!, ഒരിക്കൽ ഈ ശുനഃശേപന്റെ പിതാവ് അവനെ ഹരിശ്ചന്ദ്രന്റെ ഒരു യാഗത്തിൽ നരപശുവായി വിൽക്കുകയും, യാഗശാലയിൽ ബലികൊടുക്കുവാനായി കൊണ്ടുവരപ്പെട്ട അവൻ ദേവന്മാരെ സ്തുതിചെയ്ത് പ്രീതരാക്കിയതിന്റെ ഫലമായി അവരുടെ കാരുണ്യത്താൽ അവിടെനിന്നും മോചിതനാകുകയും ചെയ്തു. അങ്ങനെ ദേവന്മാരാൽ രക്ഷിക്കപ്പെട്ട അവൻ ഗാധിവംശത്തിൽ ദേവരാതൻ എന്ന ഋഷിയായി അറിയപ്പെട്ടു. രാജൻ!, ജ്യേഷ്ഠന്മാരായ അമ്പതോളം മധുച്ഛന്ദസ്സുകൾ ശുനഃശേപനെ ജ്യേഷ്ഠനായി കരുതുവാൻ തയ്യാറായില്ല. അക്കാരണത്താൽ വിശ്വാമിത്രൻ അവർക്ക്, “ദുർജ്ജനങ്ങളായ നിങ്ങൾ മ്ലേച്ഛന്മാരായി ഭവിക്കുക”, എന്ന ശാപം കൊടുത്തു. എന്നാൽ ബാക്കിയുള്ള അമ്പത് മധുച്ഛന്ദസ്സുകൾ ശുനഃശേപനെ ജ്യേഷ്ഠനായി സ്വീകരിച്ചുകൊണ്ട് അവിടുത്തെ ഇംഗിതം അനുസരിച്ചുകൊള്ളമെന്ന് പിതാവായ വിശ്വാമിത്രനോട് പറഞ്ഞു. അവർ ദേവരാതനോട്, തങ്ങൾ അദ്ദേഹത്തിന്റെ ആജ്ഞയെ അനുസരിച്ചുകൊള്ളമെന്ന് വാക്ക് കൊടുത്തു. വിശ്വാമിത്രൻ പറഞ്ഞു: “മക്കളേ!, നിങ്ങളുടെ തീരുമാനത്തിൽ ഞാൻ സന്തുഷ്ടനാണ്. എന്റെ ആജ്ഞയെ അനുസർച്ചുകൊണ്ട് നിങ്ങൾ എന്നെ സത്പുത്രന്മാരുടെ പിതാവാക്കിച്ചമച്ചിരിക്കുന്നു. ആയതിനാൽ നിങ്ങളും സത്സന്തതികളുടെ പിതാക്കന്മാരായി ഭവിച്ചുകൊള്ളുക. ഈ ദേവരാതൻ എന്റെ മകനാണ്. നിങ്ങളിലൊരുവനും. അവന്റെ ആജ്ഞയെ ഉൾക്കൊണ്ട് ജീവിക്കുക.”\nഅല്ലയോ പരീക്ഷിത്ത് രാജാവേ!, വിശ്വാമിത്രന് അഷ്ടകൻ, ഹാരീതൻ, ജയൻ, ക്രതുമാൻ എന്നിങ്ങനെ നാമത്തിൽ വേറെയും പുത്രന്മാരുണ്ടായിരുന്നു. അദ്ദേഹം തന്റെ കുറെ പുത്രന്മാരെ ശപിക്കുകയും, മറ്റുചിലരെ അനുഗ്രഹിക്കുകയും, ഒരാളെ ദത്തെടുക്കുകയും ചെയ്തു. അങ്ങനെ കൌശികവംശത്തിൽ പല ഗോത്രക്കാരുമുണ്ടായിരുന്നു. എന്നാൽ അതിൽ ദേവരാതനായിരുന്നു ശ്രേഷ്ഠൻ.”\nശ്രീമദ്ഭാഗവതം നവമസ്കന്ധം പതിനാറാമദ്ധ്യായം സമാപിച്ചു.\n9.15 പരശുരാമാവതാരം – കാർത്തവീര്യാർജ്ജുനവധം\nശ്രീമദ്ഭാഗവതം നവമസ്കന്ധം അദ്ധ്യായം 15\n(പരശുരാമാവതാരം – കാർത്തവീര്യാർജ്ജുനവധം)\nശ്രീശുകബ്രഹ്മർഷി പറഞ്ഞു: “അല്ലയോ രാജൻ!, പുരൂരവസ്സിന് ഉർവശിയിൽ ആറ് പുത്രന്മാരുണ്ടായി. അവർ ആയുസ്സ്, ശ്രുതായുസ്സ്, സത്യായുസ്സ്, രയൻ, ജയൻ, വിജയൻ എന്നിവരായിരുന്നു. പിന്നീട്, വസുമാൻ ശ്രുതായുസ്സിനും, ശ്രുതഞ്ജയൻ സത്യായുസ്സിനും, ഏകൻ രയനും, അമിതൻ ജയനും, ഭീമൻ വിജയനും പുത്രന്മാരായി. ഭീമന്റെ പുത്രൻ കാഞ്ചനനായിരുന്നു. അവനിൽനിന്നും ഹോത്രകനും, ഹോത്രകനിൽനിന്നു ജഹ്നുവും ജനിച്ചു. ഈ ജഹ്നുവായിരുന്നു ഒറ്റക്കവിളിൽ ഗംഗാനദിയെ മുഴുവൻ കുടിച്ചുവറ്റിച്ചതു. ജഹ്നുവിന്റെ പുത്രൻ പൂരുവും, അവന്റെ പുത്രൻ വലാകനും, വലാകപുത്രൻ അജകനുമായിരുന്നു. അജകനിൽനിന്ന് കുശൻ ജാതനായി. കുശന്റെ പുത്രന്മാരായി കുശാംബു, മൂർത്തയൻ, വസു, കുശനാഭൻ എന്നീനാമങ്ങളിൽ നാല് പുത്രന്മാരുണ്ടായി. അതിൽ കുശാംബുവിന്റെ പുത്രനായി ഗാധി പിറന്നു. അവന്റെ പുത്രിയായി ജനിച്ച സത്യവതിയെ ഋചീകൻ എന്ന ഒരു ബ്രാഹ്മണൻ വിവാഹം കഴിക്കാൻ ആഗ്രഹിച്ചു. എന്നാൽ, ഋചീകൻ തന്റെ മകൾക്കനുയോജ്യനല്ലെന്നറിഞ്ഞ ഗാധി ഭൃഗുവംശജാതനായ ആ ബ്രാഹ്മണനോട് പറഞ്ഞു: “ഹേ ബ്രാഹ്മണാ!, ഞങ്ങൾ കുശവംശജരായ ക്ഷത്രിയന്മാരാണ്. എന്റെ മകളെ അങ്ങേയ്ക്ക് വിവാഹം കഴിക്കണമെങ്കിൽ അങ്ങ് ഞങ്ങളാവശ്യപ്പെടുന്ന സ്ത്രീധനം നൽകേണ്ടതുണ്ടു. ആയതിനാൽ, ഏറ്റവും കുറഞ്ഞത്, വെൺചന്ദ്രനെപ്പോലെ തിളക്കമാർന്നതും, ഏതെങ്കിലും ഒരുവശത്ത് കറുത്ത കാതുള്ളവയുമായ ഒരായിരം കുതിരകളെയെങ്കിലും കന്യകയുടെ ശുൽകമായി കൊണ്ടുവരിക.”\nരാജൻ!, ഋചീകൻ വരുണന്റെ പക്കൽനിന്നും ഗാധിരാജാവ് ആവശ്യപ്പെട്ട പ്രകാരമുള്ള ആയിരം കുതിരകളെ കൊണ്ടുവന്ന് നൽകി സത്യവതിയെ വിവാഹം കഴിച്ചു. സന്താനങ്ങളുണ്ടാകണമെന്ന ആഗ്രഹത്തോടെ സത്യവതിയും അവളുടെ മാതാവും ചെയ്ത അപേക്ഷയെ മാനിച്ച് ഋചീകമഹർഷി രണ്ടുതരം മന്ത്രങ്ങൾകൊണ്ട് രണ്ടുതരം ഹവിസ്സുകൾ പാകം ചെയ്തുവച്ചതിനുശേഷം യജ്ഞത്തിനുമുമ്പ് സ്നാനത്തിനായി പോയി. ആ സമയം, മഹർഷിയുണ്ടാക്കിയ ചരുക്കളിൽ കൂടുതൽ ശ്രേഷ്ഠമായത് സത്യവതിയ്ക്കുവേണ്ടിയുള്ളതാകുമെന്ന് ചിന്തിച്ച മാതാവ്, തനിക്കുവേണ്ടിയുള്ള ചരുവിനെ മകൾക്ക് ഭക്ഷിയ്ക്കുവാൻ നൽകുകയും, മറ്റേതിനെ സ്വയം ഭക്ഷിയ്ക്കുകയും ചെയ്തു. സ്നാനം കഴിഞ്ഞെത്തിയ മുനിയ്ക്ക് ഈ കാര്യം മനസ്സിലായി. അദ്ദേഹം സത്യവതിയോട് പറഞ്ഞു: “അഹോ കഷ്ടം!. മഹാപരാധമാണ് നീ ചെയ്തത്. തത്ക്കാരണത്താൽ നിനക്ക് ജനിക്കാൻ പോകുന്ന പുത്രൻ അതിഘോരനും ആയുധധാരിയായും, എന്നാൽ, നിന്റെ സഹോദരനായി ജനിക്കാൻ പോന്നവൻ ബ്രഹ്മജ്ഞാനികളിൽ അഗ്രണ്യനായും ഭവിയ്ക്കും.”\nഅങ്ങനെയാകാതിരിക്കുവാൻ സത്യവതി ഋചീകനോട് പ്രാർത്ഥിച്ചു. ആയതിനാൽ അവളുടെ പൌത്രൻ ഒരു ക്ഷത്രിയവീരനായിരിക്കുമെന്ന് പറഞ്ഞ് മുനി അവളെ സമാധാനിപ്പിക്കുകയും ചെയ്തു. അങ്ങനെ ജമദഗ്നി സത്യവതിയുടെ പുത്രനായി ജനിച്ചു. ശേഷം, സത്യവതി ലോകത്തെ മുഴുവൻ ശുദ്ധീകരിക്കുന്ന പാവനനദിയായ കൌശികിയായിത്തീർന്നു. അവളുടെ പുത്രൻ ജമദഗ്നി രേണുവിന്റെ പുത്രിയായ രേണുകയെ വിവാ‍ഹം കഴിച്ചു. അവളിൽ അദ്ദേഹത്തിന് വസുമാൻ മുതലായ പുത്രന്മാരുണ്ടായി. അതിൽ ഏറ്റവും ഇളയ പുത്രൻ വിശ്വവിഖ്യാതനായ പരശുരാമനാണ്. ഹേഹയവശത്തെ മുച്ചൂടും നശിപ്പിച്ച ശ്രീമഹാവിഷ്ണുവിന്റെ അംശാവതാരമായി ഈ പരശുരാമൻ അറിയപ്പെടുന്നു. ഈ പരശുരാമൻ മൂവേഴ് ഇരുപത്തിയൊന്ന് പ്രാവശ്യം ഈ ഭൂതലത്തെ ക്ഷത്രിയശൂന്യമാക്കി. ഇവിടെ രാജാക്കന്മാർ രജോഗുണത്താലും തമോഗുണത്താ‍ലും ആവൃതരായി അധർമ്മികളും ബ്രഹ്മദ്വേഷികളുമായി ഭൂമിയിൽ വെറും ഭാരമായി ഭവിച്ചപ്പോൾ പരശുരാമൻ അവരെ കൊന്നൊടുക്കി. നിസ്സാരമായ അപരാധം പോലും പെറുത്തുനൽകാതെ രാമൻ അവരെ നശിപ്പിച്ചു.”\nപരീക്ഷിത്ത് ചോദിച്ചു: “മഹർഷേ!, ഭഗവാനോട് അവർ ആ വിധത്തിൽ എന്തപരാധമായിരുന്നു കാട്ടിയത്? എന്തുകൊണ്ടായിരുന്നു ഭഗവാൻ പരശുരാമൻ ആ രാജാക്കന്മാരെ ഉമൂലനാശം വരുത്തി ഇങ്ങനെ തുടരെത്തുടരെ കൊന്നൊടുക്കിയതു?\nശ്രീശുകൻ പറഞ്ഞു: “രാജൻ!, ഒരിക്കൽ, ഹേഹയരാജാവായിരുന്ന കാർത്തവീര്യാർജ്ജുനൻ ഭഗവദവതാരമായിരുന്ന ദത്താത്രേയമഹർഷിയെ പ്രസാദിപ്പിച്ച് ആയിരം കരങ്ങൾ നേടിയിരുന്നു. അദ്ദേഹത്തെ ആർക്കുംതന്നെ ജയിക്കുവാൻ സാധിക്കുമായിരുന്നില്ല. തികഞ്ഞ ബുദ്ധിവൈഭവം, സൌന്ദര്യം, സ്വാധീനം, കരുത്ത്, യശസ്സ്, മായാജാലവിദ്യകൾ, അണിമാദിസിദ്ധികൾ മുതലായവകൾ അദ്ദേഹത്തിന്റെ മാത്രം പ്രത്യേകതകളായിരുന്നു. ഇങ്ങനെ സർവ്വൈശ്വര്യയുക്തനായ കാർത്തവീര്യാർജ്ജുനൻ യാതൊരു തടസ്സങ്ങളും കൂടാതെ ലോകം മുഴുവൻ കാറ്റിനെപ്പോലെ ചുറ്റികറങ്ങി. ഒരിക്കൽ, വൈജയന്തിമാലയണിഞ്ഞുകൊണ്ട് അദ്ദേഹം തരുണീമണികളോടൊത്ത് നർമ്മദാനദിയിൽ ക്രീഡിച്ചുകൊണ്ടിരിക്കെ അഹങ്കാരോന്മത്തനായി തന്റെ കൈകൾകൊണ്ട് ആ നദിയുടെ പ്രവാഹത്തെ തടഞ്ഞുനിർത്തി. അപ്പോഴാണ് വീരനെന്ന് സ്വയം അഭിമാനിക്കുന്ന രാവണന്റെ സൈന്യത്താവളം ആ കുത്തൊഴുക്കിൽ‌പ്പെട്ട് നശിച്ചുപോയതു. അങ്ങനെ സംഭവിക്കുവാൻ കാരണം കാർത്തവീര്യാർജ്ജുന്റെ ശക്തിയാണെന്നറിഞ്ഞ രാവണന് ആ നാണക്കേട് സഹിക്കാവുന്നതിലും അപ്പുറമായിരുന്നു. രാവണൻ സ്ത്രീകളുടെ മുന്നിൽ‌വച്ച് കാർത്തവീര്യാർജ്ജുനനെ അപമാനിക്കുവാൻ ശ്രമിച്ചു. എന്നാൽ, അയാൾ വളരെ നിഷ്പ്‌പ്രയാസം കാർത്തവീര്യാർജ്ജുനന്റെ പിടിയിലാകുകയും മാഹിഷ്മതിയിൽ കൊണ്ടുവന്ന് തടവിലാക്കപ്പെടുകയും, ഒടുവിൽ, ഒരു കുരങ്ങനെ എന്നപോലെ, കളിയാക്കുന്ന രീതിയിൽ വിട്ടയയ്ക്കുപ്പെടുകയും ചെയ്തു.\nഒരിക്കൽ, കാർത്തവീര്യാർജ്ജുനൻ വിജനമായ ഒരു വനപ്രദേശത്ത് നായാടിനടക്കുന്നതിനിടയിൽ യാദൃശ്ചികമായി ജമദഗ്നിമഹർഷിയുടെ ആശ്രമത്തിലെത്തപ്പെട്ടു. തപോധനനായ മുനി സൈന്യത്തോടും ഗജതുരഗാദി വാഹനങ്ങളോടുമൊപ്പം വന്ന് രാജാവിനെ എതിരേറ്റു. കാമധേനുവിന്റെ സഹായത്തോടെ മുനി രാജാവിനെ യഥോചിതം സത്കരിച്ചു. ഇത്തരത്തിൽ ഒരു കാമധേനു സ്വന്തമായുള്ള മുനി തന്നേക്കൾ ധനികനാണെന്ന വിചാരത്താൽ കാർത്തവീര്യാർജ്ജുനനും അദ്ദേഹത്തോടൊപ്പമുള്ള ഹേഹയന്മാർക്കും അഗ്നിഹോത്രാദിമഹായജ്ഞങ്ങൾക്കുപകരിക്കുന്ന ആ കാമധേനുവിൽ ആശ വരികയും, മുനി നൽകിയ ആ സത്കാരത്തെ വേണ്ടവിധം സ്വീകരിക്കുകയും ചെയ്തില്ല. അഹങ്കാരോന്മത്തനായ കാർത്തവീര്യാർജ്ജുനൻ ജമദഗ്നിയുടെ കാമധേനുവിനെ തട്ടിക്കൊണ്ടുപോകുവാൻ തന്റെ ആൾക്കാർക്ക് നിയോഗം നൽകി. അതനുസരിച്ച് അവർ നിലവിളി കൂട്ടുന്ന കാമധേനുവിനെ അതിന്റെ കിടങ്ങൾക്കൊപ്പം മാഹിഷ്മതിയിലേക്ക് അപഹരിച്ചുകൊണ്ടുപോയി.\nരാജാവ് മടങ്ങിയതിനുശേഷം പരശുരാമൻ ആശ്രമത്തിൽ തിരികെയെത്തി. കാർത്തവീര്യാർജ്ജുനന്റെ ആ ദുഷ്പ്‌പ്രവൃത്തി പരശുരാമനെ നന്നേ ചൊടിപ്പിച്ചു. ചിവിട്ടേറ്റ പാമ്പിനെപ്പോലെ അദ്ദേഹം ക്രോധവാനായി. ഘോരമായ പരശുവും, തൂണീരവും പടവില്ലും പരിചയുമെടുത്ത് ആർക്കും നേരിടുവാനാകാത്തവിധം ക്രാന്തിയോടെ, സിഹം ആനയുടെ പിന്നാലെയെന്നതുപോലെ, രാമൻ പുറപ്പെട്ടു. കാർത്തവീര്യാർജ്ജുനൻ തന്റെ നഗരമായ മാഹിഷ്മതിയിലേക്ക് കയറിയതും, അമ്പും വില്ലും വെണ്മഴുവും പടച്ചട്ടയുമണിഞ്ഞ ക്രുദ്ധനായ പരശുരാമനെ കണ്ടു. മാൻ‌തോലുടുത്ത പരശുരാമന്റെ ജടമുടി ഉജ്ജ്വലിക്കുന്ന സൂര്യകിരണങ്ങൾപോലെ ശോഭിച്ചു. ആന, തേർ, കുതിര, കാലാൾ എന്നീ ചതുരംഗങ്ങളും, അതുപോലെ ഗദ, വാൾ, ശരം, ഈട്ടി, മുൾത്തടി, വേൽ തുടങ്ങിയ ആയുധങ്ങളോടും കൂടിയ കാർത്തവീര്യാർജ്ജുനന്റെ പതിനേഴ് അക്ഷൌഹിണിപടകളെ ഭഗവാനായ ശ്രീ പരശുരാമൻ ഏകനായി തകർത്തെറിഞ്ഞു. വെണ്മഴു പ്രഹരിച്ചുകൊണ്ട് വായുവേഗത്തിൽ ഭഗവാൻ ശ്രത്രുക്കളെ കൊന്നൊടുക്കി. ഭഗവാൻ എവിടെയെല്ലാം പോകുന്നുവോ, അവിടെയെല്ലാം ശത്രുക്കളുടെ അറ്റുപോയ കൈകളും തലകളും തുടകളും കഴുത്തുകളും ജീവനറ്റുകിടക്കുന്ന സാരഥികളും തകർന്നുതരിപ്പണമായിക്കിടക്കുന്ന വാഹനങ്ങളും കാണപ്പെട്ടു. പോർക്കളത്തിൽ ചോര ചളിയായി തളം കെട്ടിക്കിടന്നു. സർവ്വയിടവും പൊട്ടിത്തകർന്ന അമ്പുകളും വില്ലുകളും പരിചകളും കൊടിമരങ്ങളും. ഇതെല്ലാം കണ്ട കാർത്തവീര്യാർജ്ജുനൻ കോപത്തോടെ ഭഗവാന്റെ നേർക്ക് ചാടിവീണു. പെട്ടന്ന് അഞ്ഞൂറ് വില്ലുകളിൽ അത്രയുംതന്നെ ശരങ്ങൾ അതിലിരട്ടിയായ കൈകൾകൊണ്ട് പരശുരാമനുനേരേ തൊടുത്തയയ്ച്ചു. ഭഗവാൻ അവയെ ഒരൊറ്റ അമ്പുകൊണ്ട് ഒരേസമയം തകർത്തുകളഞ്ഞു. വീണ്ടും മലകളേയും മരങ്ങളേയുമേന്തി കാർത്തവീര്യാർജ്ജുനൻ യുദ്ധത്തിനായി അതിവേഗം ഭഗവാന്റെ നേർക്കടുത്തു. എന്നാൽ ആ ഭുജങ്ങളെ ഭഗവാൻ കഠോരമായ തന്റെ വെണ്മഴുവാൽ, പാമ്പിന്റെ പത്തികളെ, എന്നതുപോലെ ഛേദിച്ചുവീഴ്ത്തി. കരങ്ങൾ ഛേദിക്കപ്പെട്ട കാർത്തവീര്യാർജ്ജുനന്റെ ശിരസ്സ്, പർവ്വതത്തിൽനിന്നും അതിന്റെ ശിഖരത്തെയെന്നതുപോലെ, പരശുരാമൻ അവന്റെ ഉടലിലിനിന്നും വെട്ടിവീഴ്ത്തി. പിതാവിന്റെ വധം കണ്ട് ഞെട്ടിവിറച്ച കാർത്തവീര്യാർജ്ജുനന്റെ പതിനായിരം പുത്രന്മാർ ഭീതിയോടെ അങ്ങിങ്ങായി ഓടിയൊളിച്ചു. തുടർന്ന്, ക്ഷീണിച്ചുതളർന്ന കാമധേനുവിനെ രാമൻ കിടാങ്ങളോടൊപ്പം പിതാവിന് സമർപ്പിച്ചു.\nഉണ്ടായ സംഭവങ്ങളെല്ലാം പരശുരാമൻ പിതാവിനും സഹോദരങ്ങൾക്കും പറഞ്ഞുകേൾപ്പിച്ചു. അതിനെ കേട്ടയുടൻ ജമദഗ്നിമഹർഷി പറഞ്ഞു: “ഹേ രാമാ!, നീ പാപം ചെയ്തിരിക്കുന്നു. ദേവന്മാർക്ക് തുല്യനായ ഒരു മനുഷ്യശ്രേഷ്ഠനെയാണ് നീ വധിച്ചിരിക്കുന്നതു. ഉണ്ണീ!, നാം ബ്രാഹ്മണർ ക്ഷമകൊണ്ട് പൂജിതരായവരാണ്. ക്ഷമ ഒന്നുകൊണ്ടുമാത്രമാണ് ലോകഗുരുവായ വിധാതാവ് പരമേഷ്ഠി എന്ന സർവ്വോന്നതപദവിയെ പ്രാപിച്ചിരിക്കുന്നതു. ക്ഷമ കൊണ്ട് ബ്രാഹ്മണതേജസ്സ് സൂര്യനെന്നതുപോലെ പ്രശോഭിക്കുന്നു. സർവ്വേശ്വരനായ ഭഗവാൻ ശ്രീനാരായണൻ ക്ഷമാശാലികളിൽ അതിവേഗം പ്രസാദിക്കുന്നു. അഭിഷിക്തനായ രാജാവിനെ വധിക്കുന്നത് ബ്രഹ്മഹത്യയെക്കാൾ മഹാപാപമാണ്. കുഞ്ഞേ!, നീ നിന്റെ ബുദ്ധിയെ ഭഗവാൻ നാരായണനിൽ അർപ്പിച്ച്, മഹാതീർത്ഥങ്ങളെ സന്ദർശിച്ചുകൊണ്ട് ഈ മഹാപാതകത്തിന് പരിഹാരം കണ്ടാലും.”\nശ്രീമദ്ഭാഗവതം നവമസ്കന്ധം പതിനഞ്ചാമദ്ധ്യായം സമാപിച്ചു.\n9.14 ബുധന്റെ ഉത്പത്തി\nശ്രീമദ്ഭാഗവതം നവമസ്കന്ധം അദ്ധ്യായം 14\nശ്രീശുകബ്രഹ്മർഷി പറഞ്ഞു: “മഹാരാജൻ!, ഇനി, ചന്ദ്രന്റെ പാവനവംശത്തെക്കുറിച്ച് കേട്ടാലും. അതിൽ പുരൂരവസ്സ് മുതലായ മഹാരാജാക്കന്മാരുടെ ചരിതമാണ് പ്രതിപാദ്യം. ഭഗവാൻ ആദിനാരായണനെ സഹസ്രശീർഷൻ എന്ന് വേദങ്ങൾ വിളിക്കുന്നു. അങ്ങനെയുള്ള ഭഗവാന്റെ നാഭിയിൽനിന്നും വിടർന്ന താമരയിൽ സംഭവനായ ബ്രഹ്മദേവന്റെ പുത്രൻ അത്രി പിതാവിനെപ്പോലെതന്നെ ശ്രേഷ്ഠനായിരുന്നു. അത്രിയുടെ ആനന്ദക്കണ്ണീർക്കണങ്ങളിൽനിന്നും സോമൻ എന്ന ഒരു പുത്രൻ ജനിച്ചു. സോമനെ ബ്രഹ്മദേവൻ ബ്രാഹ്മണരുടേയും ഔഷധികളുടേയും നക്ഷത്രരാശികളുടേയും അധിപനായി നിയമിച്ചു. മൂന്ന് ലോകങ്ങളേയും ജയിച്ച സോമനാകട്ടെ, രാജസൂയയജ്ഞം നടത്തി. ശേഷം ഗുരു ബൃഹസ്പതിയുടെ പത്നിയായ താരയെന്നവളെ അപഹരിച്ചു. പല പ്രാവശ്യം യാജനയോടുകൂടി ദേവഗുരു അഭ്യർത്ഥിച്ചിട്ടും സോമൻ അവളെ തിരികെ നൽകാൻ കൂട്ടാക്കിയില്ല. തുടർന്ന്, ദേവാസുരയുദ്ധം സംഭവിച്ചു. ബൃഹസ്പതിയോടുള്ള വൈരത്താൽ അസുരഗുരുവായ ശുക്രാചാര്യർ അസുരന്മാരോടൊപ്പം ചേർന്ന് സോമന്റെ പക്ഷം കൂടി. എന്നാൽ ശ്രീരുദ്രൻ ഗുരുഭക്തിയാൽ സ്നേഹം കൊണ്ട് സമസ്തഭൂതഗണത്തോടൊപ്പം ബൃഹസ്പതിയുടെ പക്ഷവും ചേർന്നു. ദേവേന്ദ്രനും ദേവസമൂഹങ്ങൾക്കൊപ്പം ദേവഗുരുവിന് തുണയായി. അങ്ങനെ താരയെ ചൊല്ലിയുണ്ടായ യുദ്ധം ദേവാസുരന്മാർക്ക് നാശത്തിന് വഴി വിരിച്ചു. പിന്നീട്, സംഭവത്തെക്കുറിച്ചറിഞ്ഞ ബ്രഹ്മദേവൻ സോമനെ ഭർത്സിച്ചുകൊണ്ട് താരയെ അവളുടെ ഭർത്താവായ ബൃഹസ്പതിയ്ക്ക് കൈമാറി. ദിവസങ്ങൾ കഴിഞ്ഞതോടെ താര ഗർഭിണിയായിരുന്നുവെന്ന് ദേവഗുരുവിന് അറിയാൻ കഴിഞ്ഞു.\nതതവസരത്തിൽ ബൃഹസ്പതി പറഞ്ഞു: “ഹേ മതികെട്ടവളേ!, അന്യപുരുഷനിൽനിന്നും നീ നേടിയ ഈ ഗർഭത്തെ ഉടൻ പ്രസവിക്കുക!. നിന്റേതല്ലാത്ത ഈ തെറ്റിനുവേണ്ടി നാം നിന്നെ ഭസ്മമാക്കുന്നില്ലെന്നുമാത്രം. സന്താനാർത്ഥിയായതിനാൽ നാം നിന്നെ അക്കാരണത്താൽ ഇപ്പോൾ ശിക്ഷിക്കുന്നുമില്ല.”\nശ്രീശുകൻ തുടർന്നു: “രാജൻ!, അവൾ പെട്ടെന്നുതന്നെ ആ കുഞ്ഞിനെ പ്രസവിച്ചു. തങ്കത്തിന്റെ നിറത്തിൽ അതിമനോഹരമായ ആ കുഞ്ഞിനെ സോമനും ബൃഹസ്പതിയും ഒരുപോലെ ആഗ്രഹിച്ചു. വീണ്ടും ഇരുവരും തമ്മിൽ തർക്കമായി. അവർ ഓരോരുത്തരും കുഞ്ഞ് തന്റേതാണെന്ന് പ്രസ്താവിച്ചു. ദേവന്മാർ ഇടപെട്ട് തർക്കം തീർക്കുവാൻ ശ്രമിച്ചെങ്കിലും അവൾ നാണത്താൽ തല കുനിയ്ക്കുകയല്ലാതെ കുഞ്ഞ് ആരുടേതാണെന്ന് പറയാൻ കൂട്ടാക്കിയില്ല. താരയുടെ അസ്വഭാവികമായ നാണം കണ്ട കുട്ടി ദേഷ്യത്തോടെ അവളോട് കയർത്തു: “ഹേ ദുശ്ചരിതേ!, എന്താണ് നീ ഒന്നും മിണ്ടാതെ നിൽക്കുന്നത്? കള്ളനാണം നടിയ്ക്കാതെ നിന്റെ ദോഷത്തെ നീതന്നെ തുറന്ന് പറയൂ!”\nഒടുവിൽ, ബ്രഹ്മദേവൻ താരയെ അവിടെനിന്നും മാറ്റിനിർത്തി കാര്യങ്ങൾ ചോദിച്ചറിഞ്ഞു. കുഞ്ഞ് സോമന്റേതാണെന്ന് അവൾ സമ്മതിച്ചു. അതോടെ തർക്കം തീരുകയും, സോമൻ കുഞ്ഞിനെ ഏറ്റെടുക്കുകയും ചെയ്തു. ബാലന്റെ ബുദ്ധിവൈഭവത്തെ തിരിച്ചറിഞ്ഞ ബ്രഹ്മദേവൻ കുഞ്ഞിന് ബുധൻ എന്ന് നാമകരണം ചെയ്തു. സോമൻ ബുദ്ധിമാനായ തന്റെ പുത്രനോടൊപ്പം സന്തോഷത്തോടെ വാണു.\nരാജാവേ!, സോമനിൽനിന്നും പിന്നീട് ഇളയിൽ പുരൂരവസ്സ് ജനിച്ചു. ഒരിക്കൽ അമരാവതിയിൽ‌വച്ച് നാരദമുനി ഭൂമിയിലെ രാജാവായ ഈ പുരൂരവസ്സിന്റെ ചരിതം പാടിപ്പുകഴ്ത്തുന്നത് സ്വർഗ്ഗസുന്ദരിയായ ഉർവശി കേൾക്കാനിടയായി. ആ രാജാവിൽ അവൾ പെട്ടെന്നുതന്നെ അനുരക്തയായി. മിത്രവരുണന്മാരുടെ ശാപത്താൽ ഒരിക്കൽ മാനുഷവേഷം ധരിക്കേണ്ടിവന്നവളായിരുന്നു ഉർവശി. പുരൂരവസ്സിന്റെ അംഗലാവണ്യത്തിൽ മതിമറന്നുവെങ്കിലും മനോനിയന്ത്രണം വീണ്ടെടുത്ത് അവൾ അദ്ദേഹത്തിന്റെയടുക്കലെത്തി. അവളെ കണ്ടതിലുണ്ടായ ആനന്ദത്തിൽ പരവശനായ പുരൂരവസ്സ് സ്നേഹം തുളുമ്പുന്ന വാക്കുകൾ കൊണ്ട് അവളോടിങ്ങനെ പറഞ്ഞു: “ഹേ സുന്ദരീരത്നമേ!, വരൂ! അടുത്തുവന്നിരിക്കൂ! എന്താണ് നാം നിനക്കുവേണ്ടി ചെയ്യേണ്ടതു?. എത്രകാലം വേണമെങ്കിലും നിനക്കെന്നോടൊത്ത് രമിക്കാവുന്നതാണ്. ഇനിയുള്ളകാലമത്രയും നമുക്ക് രതിസുഖത്തോടെ വാഴാം.”\nഅതുകേട്ട ഉർവശി പറഞ്ഞു: “അല്ലയോ സുന്ദരാ!, ആരുടെ കണ്ണുകളും മനസ്സുമാണ് അങ്ങയുടെ ഈ ശരീരസൌന്ദര്യത്തിൽ രമിയ്ക്കാത്തത്?. ആർക്കാണ് അങ്ങയുടെ വിരിമാറിൽനിന്നും വിട്ടുപോകാൻ സാധിക്കുന്നത്?. ഹേ രാജാവേ!, എന്നോടൊപ്പം ഭൂമിയിലേക്ക് പതിച്ച ഈ രണ്ട് ആട്ടിൻ‌കുട്ടികളെക്കൂടി അങ്ങ് സംരക്ഷിക്കണം. ഞാൻ ദേവസ്ത്രീയാണെങ്കിലും സുന്ദരനായ അങ്ങയെ ഭർത്താവായി സ്വീകരിക്കുന്നതിലും അങ്ങയോടൊപ്പം രമിക്കുന്നതിലും എനിക്ക് സന്തോമാണ്. ഹേ വീരാ!, ഞാൻ നെയ്യ് മാത്രമേ ആഹരിയ്ക്കുകയുള്ളൂ. പിന്നൊന്ന് സംഭോഗവേളയിലൊഴിച്ച് ഒരിക്കൽ‌പോലും അങ്ങ് വിവസ്ത്രനായി എന്റെ മുന്നിൽ വരരുതു. അങ്ങനെയുണ്ടാകുന്നപക്ഷം ഞാൻ അങ്ങയെ വിട്ടുപോകും”\nഹേ പരീക്ഷിത്ത് രാജൻ!, “എല്ലാം അങ്ങനെതന്നെയാകട്ടെ!” എന്ന് പുരൂരവസ്സ് സമ്മതിച്ചു. അദ്ദേഹം പറഞ്ഞു: “ഹേ സുന്ദരീ!, നിന്റെ അംഗലാവണ്യവും ശൃംഗാരാദിഭാവങ്ങളുമെല്ലാം അത്ഭുതകരമായിരിക്കുന്നു. അങ്ങനെയുള്ള നീ സ്വയമേവ മുന്നിൽ വന്നാൽ ആരാണ് സേവിക്കാത്തതു?.”\nശ്രീശുകൻ പറഞ്ഞു: “രാജൻ!, അദ്ദേഹം അവളോടൊപ്പം ചൈത്രരഥം മുതലായ ദേവോദ്യാനങ്ങളിൽ യഥേഷ്ടം വിഹരിച്ചു. അവളുടെ ശരീരത്തിന് താമരപൂമ്പൊടിയുടെ ഗന്ധമായിരുന്നു. അതിനെ ആസ്വദിച്ചുകൊണ്ട് പുരൂരവസ്സ് ദിനരാത്രങ്ങൾ സന്തോഷത്തോടെ കഴിച്ചുപോന്നു.\nഎന്നാൽ, രാജൻ!, തന്റെ സഭയിൽ ഉർവശിയുടെ സാന്നിധ്യം ഇല്ലാതായതറിഞ്ഞ് ദേവേന്ദ്രൻ ഗന്ധർവ്വന്മാരോട് അവളെ കൂട്ടിക്കൊണ്ടുവരുവാനായി ആവശ്യപ്പെട്ടു. ഒരുദിവസം പാതിരാനേരത്ത് ഗന്ധർവ്വന്മാർ പുരൂരവസ്സിന്റെ കൊട്ടാരത്തിലെത്തിയതിനുശേഷം, ഉർവശി അദ്ദേഹത്തെ ഏല്പിച്ച ആ രണ്ട് കുഞ്ഞാടുകളെ കട്ടുകൊണ്ടുമറഞ്ഞു. ഉർവശിയ്ക്ക് ആ കുഞ്ഞാടുകൾ സ്വന്തം പുത്രന്മാരെപ്പോലെയായിരുന്നു. അവയുടെ കരച്ചിൽ കേട്ട് ഉർവശി തന്റെ ഭർത്താവായ പുരൂരവസ്സിനെ ഭർത്സിക്കുവാൻ തുടങ്ങി. അവൾ പറഞ്ഞു: “അഹോ കഷ്ടം! ഞാൻ ഹനിക്കപ്പെട്ടിരിക്കുന്നു. സ്വയം മഹാനെന്ന് കരുതുന്നവനും, ആണും പെണ്ണും കെട്ടവനുമായ ഒരുവന്റെ ഭാര്യയായതിൽ ഞാൻ നശിക്കപ്പെട്ടിരിക്കുന്നു. ഇയാളിൽ ആശ്രിതയായ എന്റെ പുത്രസമമായ രണ്ട് കുഞ്ഞാടുകളെ ആരോ കട്ടുകൊണ്ടുപോയിരിക്കുന്നു. എന്നാൽ, എന്റെ ഭർത്താവായ ഇയാൾ, പകൽസമയം വീരനായി അഭിനയിച്ചുകൊണ്ട്, രാത്രിയിൽ ഒരു സ്ത്രീയെപ്പോലെ വീട്ടിനുള്ളിൽ പേടിച്ചൊളിച്ചിരിക്കുകയാണ്.”\nരാജൻ!, അവളുടെ പരുഷമായ ആ വാക്കുകൾ, ഒരാനയ്ക്കേൽക്കേണ്ടിവരുന്ന തോട്ടിയുടെ കുത്തുകൾപോലെ, രാജാവിന് തോന്നുകയും അതിൽ അദ്ദേഹം കോപാകുലനാകുകയും ചെയ്തു. കോപത്താൽ വസ്ത്രമെടുത്തുടുക്കാൻപോലും മറന്ന രാജാവ് കൈയ്യിൽ കിട്ടിയ വാളുമായി ആ രാത്രിയിൽ കൊട്ടാരത്തിൽനിന്നും വെളിയിലിറങ്ങി. ഈ സമയം, ആട്ടിൻ‌കുട്ടികളെ വിട്ടയച്ച് ഗന്ധർവ്വന്മാർ മിന്നൽ‌പിണരുകളെപ്പോലെ പ്രശോഭിച്ചു. ആ പ്രകാശത്തിൽ ഉർവശി പുരൂരവസ്സിനെ നഗ്നനായി കാണുകയും, തത്ക്കാരണത്താൽ അവൾ അദ്ദേഹത്തെ ഉപേക്ഷിച്ചുപോകുകയും ചെയ്തു.\nകിടക്കയിൽ ചെന്നുനോക്കിയപ്പോൾ ഉർവശിയെ കാണാതായതിനാൽ രാജാവിനുണ്ടായ സങ്കടം അസഹനീയമായിരുന്നു. അദ്ദേഹം അവളെക്കുറിച്ചുള്ള ചിന്തയിൽ മാനസം തളർന്നിരിക്കുകയായി. തുടർന്ന്, ഒരു ഭ്രാന്തനെപ്പോലെ ഭൂമിയിലുടനീളം ചുറ്റിക്കറങ്ങുവാൻ തുടങ്ങി. അങ്ങനെയിരിക്കെ, ഒരിക്കൽ, കുരുക്ഷേത്രത്തിലെ സരസ്വതീനദിയുടെ തീരത്ത് തന്റെ അഞ്ച് തോഴിമാരോടൊപ്പം സന്തോഷവതിയായി ഉർവശി കാണപ്പെട്ടു. അദ്ദേഹം മധുരതരം അവളോട് പറഞ്ഞു: “അല്ലയോ പ്രിയതമേ!, നിൽക്കുക!. എനിക്കറിയാം, നിന്നെ ഇതുവരെയും വേണ്ടവണ്ണം സന്തോഷിപ്പിക്കുവാൻ എനിക്കായിട്ടില്ല. പക്ഷേ, എന്നുകണ്ട് നീ ഈയുള്ളവനെ ഉപേക്ഷിക്കാതിരിക്കുക!. ഈ പ്രവൃത്തി നിനക്ക് ചേർന്നതല്ല. ഒരുപക്ഷേ, ഞാൻ നിനക്ക് ചേർന്നവനല്ലെങ്കിൽകൂടി എന്റെ വാക്കുകൾ കേൾക്കാൻ സന്മനസ്സുണ്ടാകുക!. ദേവീ!, നിനക്കനുയോജ്യനല്ലാത്ത എന്നെ നീ ഉപേക്ഷിക്കുന്നപക്ഷം, സുന്ദരമായ ഈ ശരീരം ഇവിടെ പതിച്ചുപോകും. അത് ചെന്നായ്ക്കളും കഴുകന്മാരും കൊത്തിപ്പറിക്കും.”\nഉർവശി പറഞ്ഞു: “രാജൻ!, അങ്ങ് ഒരു പുരുഷനാണ്. വീരനുമാണ്. ഇങ്ങനെ വ്യാകുലനായി ശരീരമുപേക്ഷിക്കുവാൻ പാടില്ല. ധീരനായിരിക്കൂ!. ഇന്ദ്രിയങ്ങളാകുന്ന ചെന്നായ്ക്കൂട്ടങ്ങൾക്ക് ജയിക്കാൻ നിങ്ങൾതന്നെ നിങ്ങളെ വിട്ടുകൊടുക്കാതിരിക്കുക. നിങ്ങളുടെ ശരീരം ചെന്നായ്ക്കൾക്ക് തിന്നാൻ കൊടുക്കരുതു. ഇന്ദ്രിയാതീതനാകുക. സ്ത്രീഹൃദയം ചെന്നായ്ക്കളെപ്പോലെയാണ്. ആയതിനാൽ, അവരോട് ചങ്ങാത്തം കൂടിയിട്ട് ഭൂമിയിൽ ആർക്കും ഒന്നുംതന്നെ നേടാൻ സാധിക്കുകയില്ല. സ്ത്രീകൾ സൂത്രശാലികളും ദയയില്ലാത്തവരുമാണ്. ചെറിയ കുറ്റങ്ങൾപോലും അവർ സഹിക്കാറില്ല. കാര്യസാധ്യത്തിനായി അവർ ഏതറ്റം വരെയും പോകുന്നു. അതിനുവേണ്ടി അവർ സ്വന്തം ഭർത്താവിനേയോ സഹോദരനെപ്പോലുമോ കൊല്ലുന്നു. അജ്ഞന്മാർ അവരിൽ നിഷ്‌പ്രയാസം വിശ്വാസത്തെ ആർജ്ജിക്കുന്നു. ആവശ്യാനുസരണം അവർ ഒരുവനെ വിട്ട് മറ്റൊരാളെ പ്രാപിക്കുന്നു. ഒന്നിനുപിറകേ മറ്റൊന്നായി അവർ പുരുഷന്മാരോട് സൌഹൃദം ചേർന്നുകൊണ്ടേയിരിക്കുന്നു. ഹേ രാ‍ജൻ! അങ്ങ് വിഷമിക്കേണ്ടതില്ല. ഓരോ സംവത്സരത്തിനുമൊടുവിൽ അങ്ങ് ഒരു രാത്രിയിൽ മാത്രം എന്നോട് രമിക്കുന്നതാണ്. അതിൽ അങ്ങേയ്ക്ക് മറ്റ് പുത്രന്മാരും ഉണ്ടാകും.”\nശ്രീശുകൻ പറഞ്ഞു: “രാജാവേ!, അങ്ങനെ, ഉർവശി ഗർഭിണിയാണെന്നറിഞ്ഞ പുരൂരവസ്സ് കൊട്ടാരത്തിലേക്ക് മടങ്ങി. വർഷാവസാനത്തിൽ അദ്ദേഹം കുരുക്ഷേത്രത്തിലെത്തി ഒരു വീരപുത്രന്റെ മാതാവായ ഉർവശിയോടൊപ്പം ഒരു രാത്രി മുഴുവൻ സന്തോഷത്തോടെ താമസിച്ചു. എങ്കിലും, വീണ്ടും വിരഹദുഃഖം ബാധിച്ച കൃപണനായ ആ രാജാവിനോട് അവൾ പറഞ്ഞു: “ഹേ രാജൻ!, അങ്ങ് ഈ ഗന്ധർവ്വന്മാരെ പ്രസാദിപ്പിക്കുക. അവരുടെ കാരുണ്യത്താൽ എന്നെ വീണ്ടും അങ്ങേയ്ക്ക് പ്രാപിക്കുവാൻ സാധിക്കുന്നതാണു.”\nതുടർന്ന്, പുരൂരവസ്സ് ആ ഗന്ധർവ്വന്മാരെ സമ്പ്രീതരാക്കി. തുഷ്ടരായ ഗന്ധർവ്വന്മാർ അദ്ദേഹത്തിന് ഒരു അഗ്നിസ്ഥാലിയെ നല്കി അനുഗ്രഹിച്ചു. അതിനെ ഉർവശിയെന്ന് കരുതി പുരൂരവസ്സ് അതിനോടൊപ്പം കാട്ടിലൂടെ സഞ്ചരിച്ചു. കുറെ കഴിഞ്ഞപ്പോൾ, ആ അഗ്നിസ്ഥാലി ഉർവശിയല്ലെന്ന് അദ്ദേഹത്തിന് ബോധ്യമായി. അതിനെ കാട്ടിലുപേക്ഷിച്ച് അദ്ദേഹം കൊട്ടാരത്തിലെത്തി ഉർവശിയെ ഓർത്തുകൊണ്ട് വസിച്ചു. അതിനിടയിൽ ത്രേതായുഗം ആരംഭിക്കുകയും, അദ്ദേഹത്തിന്റെ മനസ്സിൽ വേദത്രയങ്ങളും അതിലൂടെയുള്ള യജ്ഞാദി അനുഷ്ഠാനങ്ങളും ഉടലെടുക്കുകയും ചെയ്തു. ഉടൻ‌തന്നെ അദ്ദേഹം താൻ അഗ്നിസ്ഥാലിയെ ഉപേക്ഷിച്ചിടത്തേക്ക് പുറപ്പെട്ടു. അവിടെ ഒരു ശമീകവൃക്ഷത്തിനകത്തുണ്ടായ അരയാൽമരത്തെ അദ്ദേഹം കണ്ടു. അതിൽനിന്നും രണ്ട് മരകഷണങ്ങളെടുത്ത് അരണിയുണ്ടാക്കാൻ തുടങ്ങി. ഉർവശീലോകം പ്രാപിക്കുവാനുള്ള ത്വരയോടെ അദ്ദേഹം, അരണിയുടെ കീഴ്ഭാഗം ഉർവശിയെന്നും, മേൽഭാഗം സ്വയം താനെന്നും, അതുപോലെ നടുഭാഗം തന്റെ സന്താനമെന്നും ഉള്ളിൽകണ്ട്, മന്ത്രോച്ചാരണത്തോടെ ധ്യാനിച്ച് അഗ്നിയെ കടഞ്ഞുതുടങ്ങി. തുടർച്ചയായുള്ള മഥനത്തിൽനിന്നും അഗ്നിയുണ്ടായി. ആ അഗ്നി വേദത്രയവിഹിതമായ വിദ്യയിലൂടെ മൂന്നായി പിരിഞ്ഞ് പുരൂരവസ്സിനാൽ അദ്ദേഹത്തിന്റെ പുത്രനായി ഭവിക്കപ്പെട്ടു. ഉർവശിയുടെ ലോകത്തിലെത്താൻ കൊതിയ്ക്കുന്ന രാജാവ് ആ അഗ്നിയിലൂടെ അധോക്ഷജനായ ഭഗവാൻ നാരായണനെ ആരാധിച്ചു.\nരാജൻ!, സത്യയുഗത്തിൽ സകലമന്ത്രങ്ങളും ഓങ്കാരത്തിൽ അടങ്ങിയിരുന്നു. സകലവേദമന്ത്രങ്ങളുടേയും മൂലം അതായിരുന്നു. അന്ന് സകലവേദവിദ്യകളുടെയും ആധാരം അഥർവ്വവേദമായിരുന്നു. ഭഗവാൻ ശ്രീനാരായണൻ മാത്രമായിരുന്നു പൂജ്യനായ ഒരേ ഒരാൾ. അഗ്നിയും ഒന്നുമാത്രം. ഹംസ എന്ന നാമത്തിൽ വർണ്ണവ്യവസ്ഥയും ഇവിടെ ഒന്നുമാത്രമേ ഉണ്ടായിരുന്നുള്ളൂ. അല്ലയോ പരീക്ഷിത്ത് രാജൻ!, ത്രേതായുഗത്തിന്റെ തുടക്കത്തിൽ പുരൂരവസ്സായിരുന്നു കർമ്മകാണ്ഡയജ്ഞത്തിന്റെ തുടക്കം ഉണ്ടാക്കിയതു. അങ്ങനെ അഗ്നിയെ സ്വപുത്രനായി കണ്ട പുരൂരവസ്സിന് ഗന്ധർവ്വലോകപ്രാപ്തിയുണ്ടാകുകയും ചെയ്തു.”\nശ്രീമദ്ഭാഗവതം നവമസ്കന്ധം പതിനാലാമദ്ധ്യായം സമാപിച്ചു


Mammootty, Mohanlal to team up in Priyadarshan, Shaji Kailas films - Malayalam Filmibeat\nരണ്ട് ചിത്രങ്ങള്‍ക്ക് വേണ്ടി മമ്മൂട്ടിയും മോഹന്‍ലാലും ഒന്നിക്കുന്നു\n| Published: Saturday, October 4, 2014, 9:12 [IST]\nമമ്മൂട്ടിയെയും മോഹന്‍ലാലിനെയും എത്രതവണ ഒന്നിച്ച് സ്‌ക്രീനില് കണ്ടാലും മലയാളി പ്രേക്ഷകര്‍ക്ക് മതിവരില്ല. 'ട്വന്റി ട്വന്റി'യ്ക്ക് ശേഷം ഇരുവരും വീണ്ടും ഒന്നിക്കുന്നു എന്ന് ധാരാളം വാര്‍ത്തകള് വന്നെങ്കിലും ഒന്നിനും സ്ഥിരീകരണമായിരുന്നില്ല. എന്നാല് നിരാശപ്പെടേണ്ടതില്ല, ഒന്നല്ല രണ്ട് ചിത്രങ്ങള്‍ക്ക് വേണ്ടിയാണ് മേഹന്‍ലാലും മമ്മൂട്ടിയും ഇനി ഒന്നിക്കുന്നത്.\nഅടുത്ത വര്‍ഷം രണ്ട് ചിത്രങ്ങളും തിയേറ്ററിലെത്തുമെന്നാണ് അറിയുന്നത്. തലമുതിര്‍ന്ന സംവിധായകര് തന്നെയാണ് മോഹന്‍ലാലിനെയും മമ്മൂട്ടിയെയും വീണ്ടും ഒന്നിപ്പിക്കുന്നത്. ആരാധകര്‍ക്ക് ആഘോഷമാക്കാവുന്ന തരത്തിലുള്ള ചേരുവകള് ചേര്‍ത്ത്, ഒരു പക്ക കൊമേര്‍ഷ്യല് ചിത്രമായിരിക്കും രണ്ടും.\nപ്രിയദര്‍ശനാണ് ഒരു ചിത്രം സംവിധാനം ചെയ്യുന്നത്. പ്രിയദര്‍ശന് മോഹന്‍ലാലിനെയും മമ്മൂട്ടിയെയും നായകന്മാരാക്കി സിനിമ സംവിധാനം ചെയ്യുന്നു എന്ന് നേരത്തെ വാര്‍ത്തകള് വന്നതാണ്. ഇതാദ്യമായാണ് പ്രിയന് മോഹന്‍ലാലിനെയും മ്മമൂട്ടിയെയും ഒന്നിപ്പിച്ചൊരു സിനിമ സംവിധാനം ചെയ്യുന്നത്. പ്രിയന് ഇപ്പോള് ചെയ്തുകൊണ്ടിരിക്കുന്ന 'ആമയും മുയലും' കഴിഞ്ഞാല് ഉടന് ഈ പുതിയ ചിത്രത്തിലേക്ക് കടക്കുമെന്നാണ് വാര്‍ത്തകള്.\nഷാജി കൈലാസ് സംവിധാനം ചെയ്യുന്നതാണ് മറ്റൊന്ന്. രഞ്ജിത്തും രണ്‍ജി പണിക്കരും ചേര്‍ന്നാണ് ഈ ചിത്രത്തിന് തിരക്കഥയെഴുതുന്നത്. ആശിര്‍വാദ് സിനിമാസിന്റെ ബാനറില് ആന്റണി പെരുമ്പാവൂരാണ് ചിത്രം നിര്‍മ്മിക്കുന്നത്. ആദ്യം തുടങ്ങുന്നത് ഈ ചിത്രത്തിന്റെ ഷൂട്ടിങാകും.\nRead more about: mohanlal mammootty film shaji kailas priyadarshan മോഹന്‍ലാല് മമ്മൂട്ടി സിനിമ പ്രിയദര്‍ശന് ഷാജി കൈലാസ്\nSuperstars of the Malayalam industry Mammootty and Mohanlal will team up in Priyadarshan and Shaji Kailas films. It is heard that the two will have equally important roles in the films. Most probably the two films will release in 2015.\nStory first published: Saturday, October 4, 2014, 9:12 [IST]


What is the relevence of Jaxon in Mathematics?\nAnonymous June 26, 2009 at 4:39 PM\nസംഗീതം താളനിബദ്ധമാണ്. താളം ഗണിതനിബദ്ധവും. ഇന്നത്തെ ഒരു പ്രധാന ന്യൂസ് ബ്ലോഗിലൂടെ അറിയിച്ചുവെന്ന് മാത്രമേയുള്ളു. കൂടാതെ ഇന്നത്തെ ദിവസത്തിന്റെ പ്രത്യേകതയും താങ്കള് ശ്രദ്ധിച്ചു കാണുമല്ലോ. എങ്കിലും താങ്കളുടെ സംശയം തികച്ചും ന്യായം തന്നെ... അഭിനന്ദനങ്ങള്.


ഹേ പൂനെ നിന്നെ കാണാന് ഞങ്ങള് ലുങ്കി ഉടുത്തു വരുന്നു; വൈറലായി സഞ്ജുവും പിള്ളേരും – NavaKerala News\nHome/Latest News/ഹേ പൂനെ നിന്നെ കാണാന് ഞങ്ങള് ലുങ്കി ഉടുത്തു വരുന്നു; വൈറലായി സഞ്ജുവും പിള്ളേരും\nഹേ പൂനെ നിന്നെ കാണാന് ഞങ്ങള് ലുങ്കി ഉടുത്തു വരുന്നു; വൈറലായി സഞ്ജുവും പിള്ളേരും\nമുംബൈ: ഐപിഎല് സീസണില് മികച്ച പ്രകടനത്തോടെ ആരാധക ഹൃദയം കീഴടക്കിക്കഴിഞ്ഞു മലയാളി ബാറ്റര് സഞ്ജു സാംസണ് നയിക്കുന്ന രാജസ്ഥാന് റോയല്‍സ്. കഴിഞ്ഞ കളിയില് കരുത്തരായ ഡല്‍ഹി ക്യാപ്പിറ്റല്‍സിനെ തോല്‍പ്പിച്ച റോയല്‍സിന്റെ അടുത്ത എതിരാളി റോയല് ചലഞ്ചേഴ്‌സ് ബാംഗ്ലൂരാണ്. 26നാണ് ആര്‍സിബി- റോയല്‍സ് മുഖാമുഖം.\nആര്‍സിബിയെ നേരിടാന് പൂനയിലേക്ക് പുറപ്പെടും മുന്‍പ് നായകന് സഞ്ജു സാംസണ് സോഷ്യല് മീഡിയയില് പങ്കുവച്ച ഒരു ചിത്രമാണ് വൈറലായത്. കറുത്ത ലുങ്കിയും റോസ് നിറത്തിലെ ടീ ഷര്‍ട്ടും അണിഞ്ഞ് തനി നാടന് മലയാളി ലുക്കിലാണ് സഞ്ജുവും കൂട്ടുകാരും യാത്രക്ക് ഒരുങ്ങിയത്.\nഹേ പൂനെ, ഞങ്ങള് നിന്നെ കാണാന് വരുന്നു. ഞങ്ങളുടെ സ്വന്തം ലുങ്കി അണിഞ്ഞ്- എന്ന ക്യാപ്ഷനോടെയാണ് സഞ്ജു ചിത്രങ്ങള് പങ്കുവച്ചത്. ഏതായാലും രാജസ്ഥാന് റോയല്‍സ് താരങ്ങളുടെ വേഷപ്പകര്‍ച്ച സോഷ്യല് മീഡിയ ഏറ്റെടുത്തിരിക്കുന്നു.\nIPL jose butler Rajasthan Royals Sanju Samson\nപതിനൊന്നുകാരിയെ പ്രായപൂര്‍ത്തിയാകാത്ത ആറ് പേര് ചേര്‍ന്ന് ബലാത്സംഗം ചെയ്തു\nപതിനേഴുകാരിയെ ഗര്‍ഭിണിയാക്കിയ പന്ത്രണ്ടുകാരന് പിടിയില്


ശമ്പളപരിഷ്കരണം: പ്രതിബദ്ധത തെളിയിച്ച് എല്‍ഡിഎഫ് സര്‍ക്കാര്\nഇടതുപക്ഷ ജനാധിപത്യമുന്നണി സര്‍ക്കാര് പ്രകടനപത്രികയിലെ ഒരു വാഗ്ദാനം കൂടി നടപ്പിലാക്കിയിരിക്കുന്നു. കഴിഞ്ഞ യുഡിഎഫ് സര്‍ക്കാര് നിയോഗിച്ച ജീവനക്കാരുടേയും അധ്യാപകരുടേയും 10-ാം ശമ്പളകമ്മീഷന് ശുപാര്‍ശ ചെയ്തത് ഇനി 2024 ല് ശമ്പളം പരിഷ്കരിച്ചാല് മതിയെന്നായിരുന്നു. കേരളത്തില് നിലനില്‍ക്കുന്ന അഞ്ചാണ്ട് വേതനപരിഷ്കരണം അട്ടിമറിക്കാനുള്ള വലതുപക്ഷ ഗൂഢാലോചനയ്ക്കെതിരെ അന്നു തന്നെ ജീവനക്കാരുടെ സംഘടനകള് പ്രതിഷേധിച്ചിരുന്നു. 2016 ലെ നിയമസഭാ തിരഞ്ഞെടുപ്പില് ഇടതുപക്ഷ ജനാധിപത്യമുന്നണി ഈ വിഷയം പ്രകടനപത്രികയില് ഉള്‍പ്പെടുത്തി. ശമ്പളപരിഷ്കരണം പത്തുവര്‍ഷം കഴിഞ്ഞുമതിയെന്ന 10-ാം ശമ്പളകമ്മീഷന് ശുപാര്‍ശ തള്ളിക്കളയുമെന്ന് വാഗ്ദാനം ചെയ്തിരുന്നു. 11-ാം ശമ്പളപരിഷ്കരണം ഉത്തരവാക്കിക്കൊണ്ട് എല്‍ഡിഎഫ് സര്‍ക്കാര് വീണ്ടും തൊഴിലെടുത്ത് ജീവിക്കുന്നവരോടുള്ള പ്രതിബദ്ധതയാണ് പ്രകടിപ്പിച്ചത്.\nഇന്ത്യയിലെ ഇതര സംസ്ഥാനങ്ങളില് നിന്ന് വ്യത്യസ്തമായി അസംഘടിതമേഖലയിലടക്കം മെച്ചപ്പെട്ട കൂലിവ്യവസ്ഥയും മോശമല്ലാത്ത തൊഴില്‍സാഹചര്യവും നിലനില്‍ക്കുന്ന സംസ്ഥാനമാണ് നമ്മുടേത്. നൂറ്റാണ്ടുകളായി നിലനിന്നിരുന്ന സാമൂഹികവും സാമ്പത്തികവും രാഷ്ട്രീയവുമായ വിവേചനങ്ങള്‍ക്കും അടിച്ചമര്‍ത്തലിനുമെതിരെ നടന്ന ചെറുത്തുനില്‍പുകളും പ്രക്ഷോഭങ്ങളും ഇടത് പുരോഗമന സര്‍ക്കാരുകളുടെ ജനപക്ഷ ഇടപെടലുകളുമാണ് മറ്റെല്ലാ മേഖലയിലുമെന്നപോലെ തൊഴില്‍രംഗത്തും ഇന്നത്തെ മെച്ചപ്പെട്ട സ്ഥിതി സംജാതമാക്കിയത്. എണ്‍പതുകളില് നവലിബറല് നയങ്ങള് നടപ്പിലാക്കപ്പെട്ടതോടെ സര്‍ക്കാരുകള് വികസനക്ഷേമപരിപാടികളില് നിന്നു പിന്മാറാന് തുടങ്ങി. മനുഷ്യജീവിതത്തിന്‍റെ സര്‍വ വ്യവഹാരമണ്ഡലങ്ങളിലും കമ്പോളനയങ്ങള് പിടിമുറുക്കാനാരംഭിച്ചു.\nതൊഴിലെടുത്ത് ജീവിക്കുന്നവരുടെ വേതനം, തൊഴില്‍സുരക്ഷ, ട്രേഡ് യൂണിയന് ജനാധിപത്യാവകാശങ്ങള് എന്നിവയെല്ലാം ചോദ്യം ചെയ്യപ്പെട്ടു.\nഇന്ത്യയില് കോണ്‍ഗ്രസ് സര്‍ക്കാര് നവലിബറല് നയങ്ങള് തീവ്രമായി നടപ്പിലാക്കാനാരംഭിച്ചതുമുതല് ഈ നയത്തിന്‍റെ തൊഴിലാളി വിരുദ്ധവും ജനവിരുദ്ധവുമായ സമീപനങ്ങള്‍ക്കെതിരെ ട്രേഡ് യൂണിയന് - കര്‍ഷകപ്രസ്ഥാനങ്ങള് നിരന്തരം സമരത്തിലായിരുന്നു. രാജ്യത്തെ തൊഴിലാളിവര്‍ഗം ഇരുപത് ദേശീയ പണിമുടക്കുകള് നടത്തി. കൂടാതെ മറ്റനേകം പ്രക്ഷോഭങ്ങളും. പ്രക്ഷോഭങ്ങളെ തുടര്‍ന്ന് തൊഴില്‍മേഖലയിലെ പരിഷ്കാരങ്ങളുടെ തീവ്രത കുറയ്ക്കാനായെങ്കിലും കോണ്‍ഗ്രസ് ബിജെപി സര്‍ക്കാരുകള് - നവലിബറല് നയങ്ങളുടെ നടത്തിപ്പില്‍നിന്ന് പിന്നാക്കം പോകാന് തയ്യാറായില്ല. 2014 ല് ബിജെപി സര്‍ക്കാര് വന്നതോടെ തൊഴില്‍മേഖലയിലെ പരിഷ്കാരങ്ങള്‍ക്ക് തീവ്രത കൂട്ടി. കോവിഡ്കാല നിയന്ത്രണങ്ങളെ മറയാക്കി തൊഴിലാളി ദ്രോഹ നയങ്ങള് ശക്തമായി നടപ്പിലാക്കി. തൊഴില് നിയമങ്ങളാകെ അസ്ഥിരപ്പെടുത്തി അവയുടെ സ്ഥാനത്ത് നാല് ലേബര് കോഡുകള് പാസാക്കിയിരിക്കുന്നു. എട്ട് മണിക്കൂര് ജോലി, മിനിമം വേതനം, സംഘടിക്കാനും കൂട്ടായി വിലപേശാനുമുള്ള തൊഴിലാളിയുടെ അവകാശം തുടങ്ങിയവ കവര്‍ന്നെടുക്കുന്നതാണ് ലേബര് കോഡുകള്. സ്വകാര്യമുതലാളിമാരുടെ ചൂഷണങ്ങള്‍ക്ക് പ്രോത്സാഹനമെന്നോണം കേന്ദ്രസര്‍ക്കാര് തന്നെ ജീവനക്കാരുടെ അവകാശാനുകൂല്യങ്ങള് കവര്‍ന്നെടുക്കുന്നു. വേതനപരിഷ്കരണത്തെപ്പോലും നവലിബറല് നയങ്ങളുടെ പ്രയോഗത്തിനായി ദുരുപയോഗപ്പെടുത്തുന്ന സമീപനമായിരുന്നു രണ്ടു സര്‍ക്കാരുകള്‍ക്കും.\nകേന്ദ്രസര്‍വീസില് പത്തുവര്‍ഷത്തിലൊരിക്കലാണ് ജീവനക്കാരുടെ വേതനപരിഷ്കരണം. 1.1.2016 ലാണ് കേന്ദ്രം ഏഴാം ശമ്പളപരിഷ്കരണം നടപ്പിലാക്കിയത്. ജീവനക്കാര്‍ക്ക് ലഭിച്ചുകൊണ്ടിരുന്ന നിരവധി ബത്തകള് പരിഷ്കരണത്തിലൂടെ നഷ്ടമായി. അവ പുനഃസ്ഥാപിക്കണമെന്ന ആവശ്യങ്ങളോട് നിഷേധാത്മക സമീപനമാണ് കേന്ദ്രസര്‍ക്കാര് പുലര്‍ത്തുന്നത്. 1.1.2006 ല് ആറാം ശമ്പളപരിഷ്കരണം നടപ്പിലാക്കുമ്പോള് ഒന്നാം യുപിഎ സര്‍ക്കാരായിരുന്നു കേന്ദ്രത്തില്. ഗ്രൂപ്പ് ഡി വിഭാഗത്തിലെ തസ്തികകള് പൂര്‍ണ്ണമായി നിര്‍ത്തലാക്കാന് തീരുമാനിച്ചത് ആ പരിഷ്കരണത്തിലായിരുന്നു. ഇനി മുതല് വേതനപരിഷ്കരണം വേണ്ടതില്ലെന്നും പകരം ജീവിത വിലനിലവാര സൂചികയുടെ വര്‍ദ്ധനവും ജീവനക്കാരുടെ കാര്യക്ഷമതയും പരിഗണിച്ച് വേതനം വര്‍ദ്ധിപ്പിച്ചാല് മതിയെന്നുമുള്ള നിര്‍ദ്ദേശം കേന്ദ്രസര്‍ക്കാര് മുന്നോട്ടുവച്ചിരിക്കുന്നു. കോവിഡ്കാല സാമ്പത്തിക പ്രതിസന്ധി ചൂണ്ടിക്കാട്ടി വേതനവിഹിതം വെട്ടിക്കുറച്ചതിനുപുറമേ ഒന്നരവര്‍ഷക്കാലത്തേക്ക് ക്ഷാമബത്ത മരവിപ്പിക്കാനും മോഡി സര്‍ക്കാര് തീരുമാനിച്ചു. ഇവയ്ക്കുപുറമേയാണ് സമ്പൂര്‍ണ്ണമായ നിയമന നിരോധനം ഏര്‍പ്പെടുത്തിയതും 50 വയസോ, 30 വര്‍ഷ സേവനമോ പൂര്‍ത്തിയാക്കിയവരെ നിര്‍ബന്ധിത പെന്‍ഷന് നല്‍കി തിരിച്ചയക്കാനുള്ള തീരുമാനവും.\nഇന്ത്യയിലെ ഇതര സംസ്ഥാന സര്‍ക്കാരുകളും കോവിഡ് പ്രതിസന്ധി ചൂണ്ടിക്കാട്ടി ജീവനക്കാരുടെയും അധ്യാപകരുടെയും അവകാശാനുകൂല്യങ്ങള് നിഷേധിക്കുകയാണ്. കേന്ദ്രസര്‍ക്കാരിന്‍റേതുപോലെ 10 വര്‍ഷം കൂടുമ്പോള് വേതനം പരിഷ്കരിക്കുന്ന സംസ്ഥാന സര്‍ക്കാരുകളും ജീവനക്കാരോട് നിഷേധാത്മക നിലപാടാണ് സ്വീകരിക്കുന്നത്. മഹാരാഷ്ട്ര സര്‍ക്കാര് 1.1.2016 മുതല് പ്രാബല്യം നല്‍കി ശമ്പളം പരിഷ്കരിച്ചുവെങ്കിലും കുടിശിക ഗഡുക്കളായി നല്‍കുമെന്ന് പ്രഖ്യാപിച്ച് ആദ്യഗഡു നല്‍കിയശേഷം തുടര്‍ന്ന് നല്‍കാന് വിസമ്മതിച്ചിരിക്കുന്നു. ത്രിപുരയിലും പ്രാബല്യതീയതി 1.1.2016 ആണെങ്കിലും അലവന്‍സുകളും കറസ്പോണ്ടിംഗ് ശമ്പളസ്കെയിലുകളും നല്‍കാന് വിസമ്മതിച്ചു. കോണ്‍ഗ്രസ് ഭരിക്കുന്ന പഞ്ചാബില് 1.1.2016 മുതല് നടപ്പിലാക്കേണ്ട ശമ്പളപരിഷ്കരണം ഇതുവരെ നടപ്പിലാക്കിയിട്ടില്ല. 2017 ന് ശേഷം ക്ഷാമബത്തയും നല്‍കിയിട്ടില്ല. ഛത്തീസ്ഗഢില് 2017 ആഗസ്റ്റ് മുതലാണ് പരിഷ്കരണം നടപ്പിലാക്കിയത്. 19 മാസത്തെ കുടിശികയും നിഷേധിച്ചു. തമിഴ്നാട്ടില് 21 മാസത്തെ കുടിശിക നിഷേധിച്ചുകൊണ്ട് 1.10.2017 മുതലാണ് വേതനപരിഷ്കരണം നടപ്പിലാക്കിയത്. പശ്ചിമബംഗാളില് 36 മാസത്തെ കുടിശിക നിഷേധിച്ച് 1.1.2020 മുതലാണ് വേതനം പരിഷ്കരിച്ചത്. ക്ഷാമബത്ത 58 ശതമാനം കുടിശികയാണവിടെ. കേരളത്തിനു പുറമേ അഞ്ചുവര്‍ഷ പരിഷ്കരണം പിന്തുടരുന്ന കര്‍ണ്ണാടകം, തെലുങ്കാന, ആന്ധ്ര എന്നീ സംസ്ഥാനങ്ങളിലും ജീവനക്കാര്‍ക്ക് സമയബന്ധിതമായി ആനുകൂല്യങ്ങള് അനുവദിക്കുന്നതില് തികഞ്ഞ വൈമുഖ്യമാണ് സര്‍ക്കാരുകള് പുലര്‍ത്തുന്നത്. കര്‍ണ്ണാടകത്തില് 1.4.2017 മുതല് നടപ്പിലാക്കേണ്ട പരിഷ്കരണം 1.4.2018 മുതല് നടപ്പിലാക്കി 12 മാസത്തെ കുടിശിക കവര്‍ന്നെടുത്തു. അലവന്‍സുകളൊന്നും വര്‍ദ്ധിപ്പിക്കാന് തയാറായില്ല. തെലുങ്കാനയില് 1.7.2018 മുതല് നടപ്പിലാക്കേണ്ട ശമ്പളപരിഷ്കരണത്തില് ഏഴര ശതമാനം ശമ്പള വര്‍ദ്ധനവാണ് ശുപാര്‍ശ ചെയ്തതെങ്കിലും ഇതുവരെ നടപ്പിലാക്കിയില്ല. 1.7.2018 മുതലാണ് ആന്ധ്രയില് ശമ്പളപരിഷ്കരണം നടപ്പിലാക്കേണ്ടത്. റിപ്പോര്‍ട്ട് വാങ്ങിവച്ചിട്ടുണ്ടെങ്കിലും നടപ്പിലാക്കാനുള്ള നീക്കങ്ങളൊന്നും സര്‍ക്കാരിന്‍റെ ഭാഗത്തുനിന്നും ഉണ്ടാകുന്നില്ല. . കേന്ദ്രസര്‍ക്കാരും വിവിധ സംസ്ഥാന സര്‍ക്കാരുകളും ജീവനക്കാരുടെ അവകാശാനുകൂല്യങ്ങള് നിഷേധിക്കുന്നതോടൊപ്പം കൂടുതല് പ്രതിലോമകരമായ നടപടികള്‍ക്ക് സിവില്‍സര്‍വീസിനെ വിധേയമാക്കിക്കൊണ്ടിരിക്കുന്നു.\nസമയബന്ധിത ശമ്പള പരിഷ്കരണമെന്ന ജീവനക്കാരുടെ അവകാശത്തോട് എക്കാലവും നിഷേധാത്മക നിലപാട് പുലര്‍ത്തിപ്പോന്നവരാണ് കേരളത്തിലെ വലതുപക്ഷ സര്‍ക്കാരുകള്. 1968-ല് ഇഎംഎസ് സര്‍ക്കാര് തുടക്കം കുറിച്ച ശമ്പള പരിഷ്കരണത്തിന്‍റെ തുടര്‍ച്ചയ്ക്കായി 1973-ലും 1978-ലും അനിശ്ചിതകാല പണിമുടക്കുകള് നടത്തേണ്ടിവന്നു. 1983-ല് നടപ്പിലാക്കേണ്ട ശമ്പളപരിഷ്കരണം യാഥാര്‍ത്ഥ്യമായത് 1984-ലും 1985-ലും രണ്ട് അനിശ്ചിതകാല പണിമുടക്കുകളെ തുടര്‍ന്നാണ്. പക്ഷേ 21 മാസക്കാലത്തെ കുടിശ്ശിക കവര്‍ന്നെടുത്താണ് കെ.കരുണാകരന്‍റെ നേതൃത്വത്തിലുള്ള യുഡിഎഫ് സര്‍ക്കാര് ശമ്പള പരിഷ്കരണം അനുവദിച്ചത്. 1991-ല് അധികാരത്തില് വന്ന യുഡിഎഫ് സര്‍ക്കാര് 1992-ല് പേ ഇക്വലൈസേഷന് നടപ്പിലാക്കി. കേരളത്തില് നിലനിന്നിരുന്ന മെച്ചപ്പെട്ട ആനുകൂല്യങ്ങള് വെട്ടിക്കുറയ്ക്കുകയും കേന്ദ്രത്തിലുണ്ടായിരുന്ന ആകര്‍ഷകമായ അലവന്‍സുകള് നിഷേധിക്കുന്നതുമായിരുന്നു പേ ഇക്വലൈസേഷന്.\nഅഞ്ചുവര്‍ഷ തത്ത്വം പാലിച്ച് 01.03.2002 മുതല് വേതനം പരിഷ്ക്കരിക്കുന്നതിനു പകരം അന്നത്തെ യു.ഡി.എഫ്. സര്‍ക്കാര് 16.01.2002-ല് ഇറക്കിയ പ്രതിലോമ ഉത്തരവിലൂടെ ജീവനക്കാരുടെ അവകാശാനുകൂല്യങ്ങള് കവര്‍ന്നെടുത്തു. ജീവനക്കാര് ഒറ്റക്കെട്ടായി 32 ദിവസം നീണ്ടുനിന്ന സമാനതകളില്ലാത്ത പണിമുടക്കിനെത്തുടര്‍ന്ന് കവര്‍ന്നെടുത്ത ആനുകൂല്യങ്ങള് പലതും ഘട്ടംഘട്ടമായി പുനഃസ്ഥാപിക്കപ്പെട്ടത്. എങ്കിലും ശമ്പള പരിഷ്കരണം നടപ്പിലാക്കാന് യു.ഡി.എഫ്. സര്‍ക്കാര് തയ്യാറായില്ല. അതിശക്തമായ പ്രക്ഷോഭങ്ങളെ തുടര്‍ന്ന് 2006 - ല് അധികാരം വിട്ടൊഴിയാന് നേരത്താണ് ഉമ്മന്‍ചാണ്ടി സര്‍ക്കാര് ശമ്പള പരിഷ്കരണ ഉത്തരവ് പുറപ്പെടുവിച്ചത്. അഞ്ചു വര്‍ഷ പരിഷ്കരണ തത്ത്വം അട്ടിമറിച്ച് 37 മാസത്തെ കുടിശ്ശികയും കവര്‍ന്നെടുത്താണ് യു.ഡി.എഫ്. സര്‍ക്കാര് എട്ടാം ശമ്പള പരിഷ്കരണം നടപ്പിലാക്കിയത്. പാര്‍ടൈംകാരടക്കം താഴെത്തട്ടിലുള്ള ജീവനക്കാര്‍ക്ക് യാതൊരാനുകൂല്യവും ലഭിക്കാത്ത ശമ്പള പരിഷ്കരണത്തിന്‍റെ അപാകതകള് പരിഹരിച്ചതും ബാധ്യത ഏറ്റെടുത്തതും തുടര്‍ന്നുവന്ന എല്.ഡി.എഫ്. സര്‍ക്കാരായിരുന്നു.\nപത്താം ശമ്പള പരിഷ്കരണം നടപ്പിലാക്കേണ്ട സമയത്തും യു.ഡി.എഫ്. സര്‍ക്കാരായിരുന്നു ഭരണത്തില്. തൊഴിലെടുത്ത് ജീവിക്കുന്നവരോടുള്ള വലതുപക്ഷത്തിന്‍റെ നിഷേധാത്മക സമീപനം കൂടുതല് പ്രകടമാക്കിയ സര്‍ക്കാരായിരുന്നു അത്. 01.04.2013 മുതല് സര്‍വീസില് പ്രവേശിക്കുന്നവര്‍ക്ക് പങ്കാളിത്ത പെന്‍ഷന് പദ്ധതി അടിച്ചേല്‍പ്പിച്ചു. ശമ്പള പരിഷ്കരണത്തിന് കാലേക്കൂട്ടി കമ്മീഷനെ നിയമിച്ചെങ്കിലും സര്‍ക്കാരിന്‍റെ കാലാവധി അവസാനിക്കുംമുമ്പ് പരിഷ്കരണം നടപ്പിലാക്കാതിരിക്കാന് ശ്രമം തുടര്‍ന്നു. നിരന്തരമായ പ്രക്ഷോഭങ്ങളെയും പണിമുടക്കിനെയും തുടര്‍ന്നാണ് ചരിത്രത്തിലെ ഏറ്റവും ദൈര്‍ഘ്യമേറിയ കമ്മീഷന് ഭാഗീകമായെങ്കിലും റിപ്പോര്‍ട്ട് നല്‍കിയത്. പരിഷ്കരണം നടപ്പിലാക്കിയപ്പോഴാകട്ടെ കുടിശ്ശിക നല്‍കാനുള്ള ബാധ്യത അടുത്ത സര്‍ക്കാരിനുമായി. ജീവനക്കാരുടെ സമയ ബന്ധിത ശമ്പള പരിഷ്കരണം, ക്ഷാമബത്ത, നിര്‍വചിക്കപ്പെട്ട പെന്‍ഷന് തുടങ്ങിയ അവകാശങ്ങളോട് വലതുപക്ഷ സര്‍ക്കാരുകളുടെ സമീപനം എല്ലാക്കാലത്തും നിഷേധാത്മകമായിരുന്നെന്ന് മേല് വിവരിച്ച വസ്തുതകള് അടിവരയിടുന്നു.\nഈ സാഹചര്യത്തിലാണ് കേരളത്തില് നടപ്പിലാക്കിയ ശമ്പളപരിഷ്കരണത്തിന് പ്രാധാന്യമേറുന്നത്. അഞ്ചുവര്‍ഷതത്ത്വം പാലിച്ച് 1.7.2019 മുതല് പ്രാബല്യം നല്‍കി. പ്രാബല്യതീയതി മുതലുള്ള 28 ശതമാനം ക്ഷാമബത്ത അടിസ്ഥാന ശമ്പളത്തില് ലയിപ്പിച്ച് 10 ശതമാനം ഫിറ്റ്മെന്‍റ് ബെനിഫിറ്റും ചേര്‍ത്താണ് പുതിയ ശമ്പളസ്കെയിലിലേക്ക് എത്തുന്നത്. ഏറ്റവും കുറഞ്ഞ അടിസ്ഥാന ശമ്പളം 23,000 രൂപ എന്നതാണ് മറ്റൊരു സവിശേഷത. കേന്ദ്രത്തിലെയും ഇതര സംസ്ഥാനങ്ങളിലെയും ജീവനക്കാരുടെ ഏറ്റവും കുറഞ്ഞ അടിസ്ഥാന വേതനം 18,000 രൂപയില് താഴെയാണ്. കേന്ദ്ര ട്രേഡ് യൂണിയനുകള് പോലും മിനിമം വേതനമായി 21000 രൂപ ആവശ്യപ്പെടുമ്പോഴാണ് കേരളത്തില് 23,000 രൂപ അടിസ്ഥാനശമ്പളം നിശ്ചയിച്ചിരിക്കുന്നത്. ഇതോടെ കേന്ദ്ര-സംസ്ഥാന ജീവനക്കാരുടെ മേഖലയില് ഏറ്റവും ഉയര്‍ന്ന അടിസ്ഥാന ശമ്പളം മിനിമം വേതനമായി ലഭിക്കുന്നത് കേരളത്തിലാകും. ഏറ്റവും കുറഞ്ഞ ശമ്പളവും കൂടിയ ശമ്പളവും തമ്മിലുള്ള അന്തരം 1:7.27 ല് നിന്നും 1:7.25 ആയി കുറച്ചു. ഇതര സംസ്ഥാനങ്ങളില് അടിസ്ഥാന ശമ്പളത്തിന്‍റെ3ശതമാനമാണ് കുറഞ്ഞ ഇന്‍ക്രിമെന്‍റ് നിരക്കെങ്കില് കേരളത്തിലേത് 3.04 ശതമാനമാണ്. വീട്ടുവാടക ബത്ത അനുവദിക്കുന്നതിലും ജീവനക്കാര്‍ക്ക് അനുഗുണമായ തീരുമാനമാണുണ്ടായിരിക്കുന്നത്. അടിസ്ഥാന ശമ്പളത്തിന്‍റെ നാലു മുതല് പത്ത് ശതമാനം വരെയാണ് പുതിയ വീട്ടുവാടകബത്ത. അവധി ആനുകൂല്യങ്ങളുടെ കാര്യത്തിലും പ്രയോജനകരമായ നിര്‍ദ്ദേശങ്ങളുണ്ട്. പിതൃത്വ അവധി 15 ദിവസമാക്കി. 40% ശമ്പളത്തോടെ പരമാവധി ഒരു വര്‍ഷം വരെ ചൈല്‍ഡ് കെയര് ലീവ്, പേരന്‍റ് കെയര് ലീവ് എന്നിവ അനുവദിച്ചു. മറ്റ് അലവന്‍സുകളിലും കാലാനുസൃതമായ വര്‍ദ്ധനവ് വരുത്തി. ഏറ്റവും കുറഞ്ഞ പെന്‍ഷന് 11500 രൂപയായി നിശ്ചയിച്ചതോടെ ഇന്ത്യയില് ഏറ്റവും ഉയര്‍ന്ന മിനിമം പെന്‍ഷന് ലഭിക്കുന്ന സംസ്ഥാനവും കേരളമായി. 80 വയസ് കഴിഞ്ഞ പെന്‍ഷന്‍കാര്‍ക്ക് പ്രതിമാസം 1000 രൂപ വീതം അധിക അലവന്‍സ് നല്‍കുന്നു.\nപ്രകൃതി ദുരന്തങ്ങളെയും പകര്‍ച്ചവ്യാധികളെയും നേരിട്ട്, രാഷ്ട്രീയ പകപോക്കലിന്‍റെ ഭാഗമായി കേന്ദ്രസര്‍ക്കാരിന്‍റെ അവഗണനയെ അതിജീവിച്ച് മുന്നോട്ടുപോകുന്ന ഇടതുപക്ഷ ജനാധിപത്യമുന്നണി സര്‍ക്കാര് മുട്ടാതര്‍ക്കങ്ങളും തൊടുന്യായങ്ങളും നിരത്തി അര്‍ഹതപ്പെട്ട ആനുകൂല്യങ്ങള് ആര്‍ക്കും നിഷേധിക്കില്ലെന്ന് തെളിയിക്കുന്നതായി 11-ാംവേതനപരിഷ്കരണം.\nജനകീയ സര്‍ക്കാരിന്‍റെ തൊഴിലെടുക്കുന്നവരോടുള്ള പ്രതിബദ്ധത ഒരിക്കല്‍കൂടി വെളിപ്പെടുത്തുന്നതായി ശമ്പള പരിഷ്കരണ തീരുമാനം. •


ആശൈ കണ്ണനെ കൊന്നത് സ്വന്തം മകനായ അരുണ്‍പാണ്ടി\nഅമ്മയെയും,തന്നെയും കുറിച്ച് അപവാദം പറഞ്ഞത് പ്രകോപനമായി; കൊലപാതകം തലക്കടിച്ചും,ശ്വാസം മുട്ടിച്ചും;കൊലപാതകം സെപ്തംബര് 29 ന്; പ്രചോദമനമായത് ദൃശ്യം സിനിമ; സഹായി അര്‍ജുനും അറസ്റ്റില്\nനിര്‍മ്മാണത്തിലിരിക്കുന്ന വീട്ടിനുള്ളില് കുഴിച്ചിട്ട നിലയില് കാണപ്പെട്ട ആശൈകണ്ണനെ കൊന്നത് രണ്ടാമത്തെ മകനായ അരുണ് പാണ്ടി (22)യാണെന്ന് മാനന്തവാടി പോലീസ് കണ്ടെത്തി. കൊലപാതകത്തിന് സഹായിച്ചത് അരുണിന്റെ സുഹൃത്ത് അര്‍ജ്ജുന് (22). ഇരുവരേയെും ഇന്ന് വൈകുന്നേരത്തോടെ അറസ്റ്റ് ചെയ്തു. കൂടുതല് അന്വേഷണം നടന്നുവരുന്നതായും പോലീസ്.\nആശൈകണ്ണന്റെ കൊലപാതകവുമായി ബന്ധപ്പെട്ട് രണ്ടാമത്തെ മകന് അരുണ് പാണ്ടിയേയും സുഹൃത്ത് അര്‍ജ്ജുനേയും മാനന്തവാടി ഡിവൈഎസ്പി കെഎം ദേവസ്യയും സംഘവും അറസ്റ്റ് ചെയ്തു. മദ്യലഹരിയില് അമ്മയെ ക്രൂരമായി മര്‍ദ്ദിക്കുന്നതും, മകനായ തന്നെയും അമ്മയേയും ചേര്‍ത്ത് അപവാദം പറയുന്നതുമാണ് കൊലപാതകത്തിലേക്ക് നയിച്ചതെന്ന് പ്രതി പോലീസിനോട് വെളിപ്പെടുത്തി. സെപറ്റംബര് 29ന് രാത്രി9മണിയോടെ പയിങ്ങാട്ടിരിയിലെ നിര്‍മ്മാണത്തിലിരിക്കുന്ന വീട്ടില്‍വെച്ചാണ് കൊലനടത്തിയതെന്നും പ്രതി പോലീസിനോട് വെളിപ്പെടുത്തി.\nതമിഴ്നാട് ഉസിലാംപെട്ടി സ്വദേശിയായ ആശൈകണ്ണന് 14 വര്‍ഷം മുമ്പ് ഭാര്യ മണിമേഖലയേയും,മക്കളായ സുന്ദരപാണ്ടി, അരുണ് പാണ്ടി, ജയപാണ്ടി എന്നിവരെയും ഉപേക്ഷിച്ച് പോയ വ്യക്തിയാണ്. എന്നാല് 8 മാസം മുമ്പ് ഇടനിലക്കാരുടെ മധ്യസ്ഥതയില് ഇയ്യാള് കുടുംബത്തോടൊപ്പം ഒന്നിച്ച് താമസിക്കാന് തുടങ്ങി. പയിങ്ങാട്ടിരിയിലെ സുലൈമാന് കോര്‍ട്ടേഴിസിലായിരുന്നു ഇവര് താമസിച്ചുവന്നിരുന്നത്. മൂത്തമകന് സുന്ദരപാണ്ടി മൈസൂരിലെ ഹോട്ടലില് ജോലിചെയ്ത് വരികയാണ്. രണ്ടാമത്തെ മകന് അരുണ് പാണ്ടി മാനന്തവാടിയിലെ ഗുജറിയിലും, ഇളയമകന് ജയപാണ്ടി പെയിന്റിംഗ് തൊഴിലാളിയുമാണ്. കുടുംബവുമൊത്ത് വര്‍ഷങ്ങള്‍ക്ക് ശേഷം ഒരുമിച്ച് താമസമാരംഭിച്ച ആശൈ കണ്ണന് ആദ്യ രണ്ടാഴ്ച കുഴപ്പങ്ങളൊന്നും ഉണ്ടാക്കിയില്ലെങ്കിലും പിന്നീട് മദ്യപിച്ച് പ്രശ്നങ്ങളുണ്ടാക്കാന് തുടങ്ങി. മദ്യലഹരിയില് ഇയ്യാള് മണിമേഖലയെ ക്രൂരമായി മര്‍ദ്ദിക്കുമെന്നും, രണ്ടാമത്തെ മകനായ അരുണിനേയും മണിമേഖലയേയും കുറിച്ച് വളരെ മോശമായി സംസാരിക്കാനും തുടങ്ങിയതയാും അയല്‍വാസികള് മൊഴിനല്‍കിയിട്ടുണ്ട്. സ്വന്തം അമ്മയെയും അരുണിനേയും ചേര്‍ത്ത് അപവാദം പറഞ്ഞതുമുതലാണ് അരുണിന് ആശൈകണ്ണനോട് വെറുപ്പും വിദ്വേഷവും തോന്നിതുടങ്ങിയത്. ആയതിന്റെ അടിസ്ഥാനത്തില് അരുണ്‍പാണ്ടി അച്ഛനെ കൊല്ലാന്‍തീരുമാനിക്കുകയായിരുന്നു.\nകൊലപാതകം നടന്ന വിധം:\nസെപ്തംബര് 29ന് രാത്രി 8 മണിയോടെ അരുണ്‍പാണ്ടി വാങ്ങി നല്‍കിയ മദ്യവുമായി അര്‍ജ്ജുന് ആശൈകണ്ണനെ കോര്‍ട്ടേഴ്സിന് സമീപത്തെ നിര്‍മ്മാണം നടന്നുകൊണ്ടിരിക്കുന്ന വീട്ടിലേക്ക് വിളിച്ചുവരുത്തി. തുടര്‍ന്ന് ഇരുവരും മദ്യപിച്ച് കൊണ്ടിരിക്കുന്നതിനിടയില് അരുണ്‍പാണ്ടി നേരത്തെ കൈവശം കരുതിയിരുന്ന സ്റ്റീല് പൈപ്പുകൊണ്ട് ആശൈകണ്ണന്റെ തലക്കടിച്ചു. പിന്നീട് അര്‍ജുന്റെ ഉടുമുണ്ട് അഴിച്ചെടുത്തശേഷം നിലത്തുവീണ ആശൈകണ്ണന്റെ കഴുത്തില് മുറുക്കി കൊല്ലുകയായിരുന്നു. മരണം ഉറപ്പാക്കാന്‍വേണ്ടി അര്‍ജുന് ചെങ്കല്ലെടുത്തി ആശൈകണ്ണന്‍രെ തലയിലേക്കിടുകയും ചെയ്തു. തടുര്‍ന്ന് ഇരുവരും നേരത്തെ ഗുജറിയില്‍നിന്നും കൊണ്ടുവന്നിരുന്ന കൈക്കോട്ടും പാരയുമെടുത്ത് കുഴികുത്തി ആശൈകണ്ണനെ കുഴിയിലിട്ട് മൂടുകയായിരുന്നൂ. പിന്നീട് കൊലക്കുപയോഗിച്ച ആയുധങ്ങള് ഇരുവരും ചേര്‍ന്ന് ഗുജറിയില് കൊണ്ടിട്ടു. അന്നേദിവസം വീട്ടിലേക്ക് പോകാതെ ഇവര് അമ്പലത്തിലേക്ക് പോകുകയും ചെയ്തു. പിന്നീട് ഇടയ്ക്ക് ഒന്ന് രണ്ട് ദിവസം ഇവര് കൊലചെയ്ത സ്ഥലത്ത് പോയിനോക്കുകയും ചെയ്തിരുന്നു. ആശൈകണ്ണന് പലപ്പോഴും വീട്ടില് നിന്നും വിട്ട് നില്‍്കകുന്ന വ്യക്തി ആയതിനാല് മണിമേഖലയടക്കം ആര്‍ക്കും യാതൊരു സംശയവും തോന്നിയതുമില്ല.\nമലയാളത്തിലെ ദൃശ്യം സിനിമയാണ് പ്രതിയെ ഇത്തരത്തിലേക്കൊരു കൃത്യത്തിലേക്കും, മൃതദേഹം മറവുചെയ്യുന്നതിലേക്കും നയിച്ചതെന്ന് പോലീസ് വ്യക്തമാക്കി. ദൃശ്യത്തിന്റെ തമിഴ്പതിപ്പായ പാപനാശവും അരുണിന്റെ വല്ലാതെ സ്വാദീനിച്ചിരുന്നതായി അന്വേഷണ ഉദ്യോഗസ്ഥര് വെളിപ്പെടുത്തി.\nആശൈകണ്ണന്റെ മൃതദേഹം പുറത്തെടുത്തതിനുശേഷം പരിശോധിച്ചതില് ഇടതുകയ്യില് ആശൈകണ്ണനെന്നും മണിമേഖലയെന്നും പച്ചകുത്തിയത് പോലീസിന്‍രെ ശ്രദ്ധയില്‍പ്പട്ടിരുന്നു. തുടര്‍ന്ന് നടത്തിയ അന്വേഷണത്തില് മണിമേഖലയെ കണ്ടെത്തുകയും, മൃതദേഹസമീപത്ത് വെച്ച് മണിമേഖല തന്റെ ഭര്‍ത്താവ് ആശൈകണ്ണനാണ് മരിച്ചതെന്ന് പോലീസിനോട് വ്യക്തമാക്കുകയുമായിരുന്നു. തുടര്‍ന്ന് നടത്തിയ അന്വേഷണത്തിലാണ് പ്രതികളിലേക്കെത്തിയതെന്ന് പോലീസ് വെളിപ്പെടുത്തി. മൃതദേഹം പോസ്റ്റുമോര്‍ത്തിന് ശേഷം ഇളയമകനടക്കമുള്ളവര്‍ക്ക് വിട്ടുനല്‍കുമെന്നും പോലീസ് അറിയിച്ചു.\nഅന്വേഷണ ഉദ്യോഗസ്ഥര് :\nവയനാട് ജില്ല പോലീസ് മേധാവി ഡോ.അരുള് ആര്‍ബി കൃഷ്ണ ഐപിഎസിന്റെ മാര്‍ഗ്ഗ നിര്‍ദ്ദേശത്തില് മാനന്തവാടി ഡിവൈഎസ്പി കെഎം ദേവസ്യ, സിഐ പികെ മണി, അഡിഷണല് എസ്ഐ അബ്ദുള്ള, എഎസ്ഐമാരായ അജിത്ത് കുമാര്, രമേശന്, മനോജ്,ജിനേഷ്, എസ.സിപിഒ റിയാസ്,അബ്ദുള് റഹ്മാന് തുടങ്ങിയവരാണ് പ്രതികളെ പിടികൂടിയത്. സംഭവത്തില് കൂട്ടുപ്രതികളുണ്ടോയെന്നുള്ള കാര്യം അന്വേഷിച്ച് വരുന്നതായും പോലീസ് വ്യക്തമാക്കി.


ഭീമ കൊരേഗാവ് സംഘര്‍ഷവുമായി ബന്ധപ്പെട്ട് എഴുത്തുകാരനും മനുഷ്യാവകാശ പ്രവര്‍ത്തകനുമായ ആനന്ദ് തെല്‍ത്തുംബഡേയെ പുണെ പൊലീസ് അറസ്റ്റ് ചെയ്തു. മുംബൈ വിമാനത്താവളത്തില് പുലര്‍ച്ചെ നാല് മണിയോടെയായിരുന്നു അറസ്റ്റ്. സുപ്രീം കോടതി തെല്‍തുംദെയ്ക്ക് അറസ്റ്റില് നിന്നും നല്‍കിയ പരിരക്ഷ നിലനില്‍ക്കെയാണ് പൊലീസ് നടപടി.\nകേസില് ആനന്ദ് തെല്‍ത്തുംബഡേയുടെ പങ്കാളിത്തം തെളിയിക്കുന്നതിനാവശ്യമായ തെളിവുകള് അന്വേഷണ സംഘത്തിന്റെ പക്കലുണ്ടെന്ന് കഴിഞ്ഞ ദിവസം മുന്‍കൂര് ജാമ്യാപേക്ഷ തള്ളിക്കൊണ്ട് കോടതി വ്യക്തമാക്കിയിരുന്നു. ഇതിന് പിന്നാലെയാണ് അറസ്റ്റ്. തെല്‍ത്തുംബഡേയെ അറസ്റ്റ് ചെയ്തതായി പുണെ പോലീസ് അസിസ്റ്റന്‍ഡ് കമ്മീഷണര് ശിവജി പവാര് അറിയിച്ചു.\nഭീമ കൊരേഗാവ് സംഘര്‍ഷവുമായും അതിനുമുന്നോടിയായി എല്‍ഗാര് പരിഷദ് എന്ന പേരില് നടന്ന ദളിത് കൂട്ടായ്മയുമായും ബന്ധമുണ്ടെന്നാരോപിച്ച് മലയാളിയായ സാമൂഹിക പ്രവര്‍ത്തകന് റോണ വില്‍സണ് ഉള്‍പ്പെടെ അഞ്ചുപേരെ ജൂണില് പുണെ പോലീസ് അറസ്റ്റുചെയ്തിരുന്നു.ഇതിനൊപ്പം ആനന്ദ് തെല്‍ത്തുംബഡേയുടെ ഗവോയിലെ വസതിയില് റെയ്ഡ് നടത്തുകയും മാവോവാദി ബന്ധം ആരോപിച്ച് കേസെടുക്കുകയും ചെയതിരുന്നു.\nനേരത്തെ കാഞ്ച ഐലയ്യ, അരുന്ധതി റോയ് തുടങ്ങി സാംസ്‌കാരിക മേഖലയിലെ നിരവധി പ്രമുഖര് ആനന്ദിനെതിരെയുള്ള പൊലീസ് വേട്ട അവസാനിപ്പിക്കണമെന്നാവശ്യപ്പെട്ട് രംഗത്തെത്തിയിരുന്നു. ആനന്ദ് തെല്‍ത്തുംബഡേയ്ക്കെതിരെയുള്ള കേസ് കെട്ടിച്ചമച്ചാതണെന്ന് ആരോപിച്ച് അംബേദ്കര് സംഘടനകളും രംഗത്തെത്തിയിരുന്നു.\nകഴിഞ്ഞ കേരള ലിറ്ററേച്ചര് ഫെസ്റ്റിവലില് ‘ആധുനിക ഇന്ത്യയുടെ ശില്പികള്’ എന്ന വിഷയത്തില് ‘അംബേദ്കർ‘ എന്ന പ്രഭാഷണം നടത്താനിരുന്നത് ആനന്ദ് തെല്‍ത്തുംബഡേയായിരുന്നു. എന്നാല് കേസുമായി ബന്ധപ്പെട്ടതിനാല് അദ്ദേഹത്തിന് പങ്കെടുക്കാനായില്ല.


നടന് ദിലീപിന് സമന്‍സ് - ഇ വാർത്ത | evartha\nനടന് ദിലീപിന് സമന്‍സ്\nകൊച്ചി: നടിയെ ആക്രമിച്ച കേസില് എട്ടാം പ്രതിയായ നടന് ദിലീപിന് കോടതിയില് ഹാജരാകാന് സമന്‍സ്. ഈ മാസം 19ന് നേരിട്ട് ഹാജരാകാനാണ് ആവശ്യപ്പെട്ടിരിക്കുന്നത്. വിചാരണ കോടതിയിലേക്ക് കേസ് കൈമാറുന്നതിന്റെ ഭാഗമായാണ് പ്രതികള്‍ക്ക് സമന്‍സ് അയച്ചത്.\nകേസില് ദിലീപിനെ പ്രതിയാക്കി അന്വേഷണസംഘം സമര്‍പ്പിച്ച കുറ്റപത്രം അങ്കമാലി മജിസ്‌ട്രേറ്റ് കോടതി കഴിഞ്ഞ ദിവസം സ്വീകരിച്ചിരുന്നു. ദിലീപിനെ കൂടാതെ കേസിലെ പ്രതികളായ വിഷ്ണു, മേസ്തിരി സുനില്, എന്നിവര്‍ക്കും കോടതി സമന്‍സ് കൈമാറിയിട്ടുണ്ട്.\nനവംബര് 22 നാണ് ദിലീപ് ഉള്‍പ്പെടെ അഞ്ച് പേരെ പ്രതി ചേര്‍ത്തുകൊണ്ടുള്ള അനുബന്ധകുറ്റപത്രം അന്വേഷണസംഘം സമര്‍പ്പിച്ചത്. 23 നാണ് കുറ്റപത്രത്തിന്റെ സൂക്ഷ്മപരിശോധന കോടതി ആരംഭിച്ചത്. ആയിരത്തി അഞ്ഞൂറിലധികം പേജുകളുള്ള കുറ്റപത്രത്തില് മുന്നൂറിലധികം സാക്ഷികളെയും 450ലധികം തെളിവുകളും പൊലീസ് ഉള്‍പ്പെടുത്തിയിട്ടുണ്ട്.\nദിലീപിനെതിരെ ഗുരുതരമായ ആരോപണങ്ങളാണ് കുറ്റപത്രത്തിലുള്ളത്. നടിയെ ആക്രമിക്കാനുള്ള ഗൂഢാലോചനയ്ക്ക് പിന്നില് ദിലീപാണെന്നും നടിയോട് ദിലീപിന് അടങ്ങാത്ത പക ഉണ്ടായിരുന്നതായുമാണ് കുറ്റപത്രത്തില് പറയുന്നത്.\nഅതിനിടെ കുറ്റപത്രം മാധ്യമങ്ങള്‍ക്ക് ചോര്‍ന്ന് കിട്ടിയതിനെതിരെ ദിലീപ് അങ്കമാലി കോടതിയില് പരാതി നല്‍കിയിട്ടുണ്ട്. അന്വേഷണസംഘം മാധ്യമങ്ങള്‍ക്ക് കുറ്റപത്രം ചോര്‍ത്തി നല്‍കിയെന്നും ഇക്കാര്യത്തില് അന്വേഷണം വേണമെന്നുമാണ് പരാതിയില് ദിലീപ് ചൂണ്ടിക്കാട്ടിയിരിക്കുന്നത്.


വിവാഹം ചെയ്തത് രണ്ട് പേരെ...ഒപ്പം മറ്റൊരു നടിയുമായി ലിവിങ് ടുഗതർ..ഉലക നായകന്റെ ജീവിതം! - metromatinee.com Lifestyle Entertainment & Sports\nദശാവതാരം എന്ന ചിത്രത്തിലൂടെ കഥ തിരക്കഥ സംഭാഷണം സംവിധാനം നായകൻ വില്ലൻ അടക്കം എല്ലാ വേഷങ്ങളും ഒറ്റക്ക് ചെയ്ത് താരം പ്രേക്ഷകരെ വിസ്മയിപ്പിച്ച നടനാണ് കമൽ ഹാസൻ.ശിവാജി ഗണേശനൊപ്പം ബാലതാരമായി സിനിമയിൽ എത്തിയ ഇതിനോടകം ചെയ്യാത്ത കഥാപാത്രങ്ങൾ ഇല്ലെന്ന് തന്നെ പറയാം. എന്നാലും ദാമ്പത്യ സ്വകാര്യ ജീവിതത്തിൽ ഒരുപാട് പ്രശ്നങ്ങൾ കമൽഹാസൻ നേരിട്ടിരുന്നു. വിവാഹത്തിന് മുമ്പ് തന്നെ ഒട്ടേറെ താരങ്ങളുമായി കമൽ ഹാസന് പ്രണയം ഉണ്ടായിരുന്നു.\n24 വയസിലാണ് കമൽ ഹസൻ നർത്തകിയും നടിയുമായ വാണി ഗണപതിയെ വിവാഹം കഴിക്കുന്നത്. പ്രണയ വിവാഹമായിരുന്നു ഇത്. എന്നാൽ 10 വർഷം കഴിഞ്ഞപ്പോൾ ഇരുവരും വേർപിരിഞ്ഞു. വാണിയുമായി കുടുംബ ജീവിതം നയിക്കുന്നതിനിടയിൽ നടി സരിഗയുമായി കമൽ പ്രണയത്തിലായി.\nഒരുമിച്ചു താമസവും തുടങ്ങിയിരുന്നു. സരിഗയുമായി ലിവിങ് ടുഗതർ റിലേഷൻ നടത്തിവന്ന കമൽ മക്കളായ ശ്രുതിയും അക്ഷരയും പിറന്ന ശേഷമായിരുന്നു സരിഗയെ വിവാഹം കഴിച്ചത്. 2004വരെ മാത്രമായിരുന്നു ഈ ബന്ധവും മുന്നോട്ട് പോയത്. പിന്നീട് നടി ഗൗതമിയുമായി ലിവിങ് ടുഗതെർ തുടരുകയായിരുന്നു. ഗൗതമിക്ക് കാൻസർ വന്ന സമയങ്ങളിൽ പോലും പൂർണ്ണ പിന്തുണമായി കമൽ ഒപ്പം നിന്നു.\nഎന്നാൽ ഈ ബന്ധം 2016ൽ അവസാനിച്ചു. ഒരു കാലത്ത് മലയാളത്തിന്റെ പ്രിയ നടിയായിരുന്ന ശ്രീവിദ്യക്ക് ഒപ്പം പ്രണയം ഉണ്ടായിരുന്നതായി പറയുന്നു. ഇപ്പോൾ തമിഴ് മലയാളം മേഖലയിൽ തിളങ്ങി നിൽക്കുന്ന ഒരു താരവുമായി കമലിന് ബന്ധം ഉണ്ടെന്നു ഗോസിപ്പുകൾ ഉണ്ട്. അങ്ങനെ ഒരുപാട് താരങ്ങളുടെയൊപ്പം പേരുചേർക്കപ്പെട്ട ഒരു നടനാണ് കമൽ ഹാസൻ.\nRelated Topics:Kamal Haasan, tamil


Priya Prakash Warrier's Tiktok video goes viral: ആ നോട്ടമുണ്ടല്ലോ എന്റെ സാറേ; ടിക്‌ടോകിലും വൈറലായി പ്രിയ വാര്യർ\nപെട്ടെന്ന് ക്യാമറ കണ്ടപ്പോഴുള്ള പ്രിയയുടെ രസകരമായ മുഖഭാവങ്ങളാണ് വീഡിയോയുടെ ഹൈലൈറ്റ്\nUpdated: May 23, 2019 7:31:22 am\nഒറ്റകണ്ണിറുക്കലിലൂടെ അന്താരാഷ്ട്ര തലത്തിൽ വരെ ശ്രദ്ധേയയായ യുവനടിയാണ് പ്രിയ വാര്യർ. അഭിനയിച്ച ആദ്യചിത്രം തിയേറ്ററുകളിലെത്തും മുൻപായിരുന്നു ഇന്റർനെറ്റ് ലോകത്തെ സെൻസേഷണൽ താരമായി പ്രിയമാറിയത്. ‘ഒരു അഡാർ ലവ്വ്’ എന്ന ചിത്രത്തിലെ കണ്ണിറുക്കൽ രംഗവും ഗൺ ഷോട്ട് രംഗവുമാണ് പ്രിയയെ ആദ്യം വാർത്തകളിലെ താരമാക്കിയത്.\nഅന്നു മുതൽ ഇന്റർനെറ്റ് ലോകത്തെ പ്രിയങ്കരിയാണ് പ്രിയ. ഇപ്പോഴിതാ, പ്രിയയുടെ ഒരു കാൻഡിഡ് വീഡിയോയാണ് വൈറലാവുന്നത്. ടിക്‌ടോക്കിലാണ് പ്രിയയുടെ വീഡിയോ വന്നിരിക്കുന്നത്. പ്രിയ അറിയാതെ സുഹൃത്ത് വീഡിയോ എടുക്കുന്നതും ക്യാമറ തന്നെ ശ്രദ്ധിക്കുന്നതായി കാണുമ്പോൾ പ്രിയയുടെ രസകരമായ മുഖഭാവങ്ങളും ഡയലോഗുമാണ് വീഡിയോയിൽ ഉള്ളത്. “ആ നോട്ടം, എന്റെ സാറേ.. എന്നുമെന്റെ വീക്ക്‌നെസ്സ് ആയിരുന്നു,” എന്ന ക്യാപ്ഷനോടെയാണ് വീഡിയോ ഷെയർ ചെയ്യപ്പെട്ടിരിക്കുന്നത്.\nകഴിഞ്ഞ ഫെബ്രുവരിയിലാണ് പ്രിയ നായികയായ ‘ഒരു അഡാർ ലവ്വ്’ റിലീസിനെത്തിയത്. മലയാളത്തിനു പുറമെ ബോളിവുഡിലേക്കും ചുവടു വെച്ചിരിക്കുകയാണ് പ്രിയ ഇപ്പോൾ. ‘ശ്രീദേവി ബംഗ്ലാവ്’ എന്നു പേരിട്ടിരിക്കുന്ന ചിത്രത്തിന്റെ ആദ്യടീസർ പുറത്തുവന്നപ്പോൾ മുതൽ വിവാദങ്ങളുടെ നിഴലിലാണ്. ബോളിവുഡ് ഇതിഹാസതാരം ശ്രീദേവിയുടെ ജീവിതകഥയാണ് ചിത്രം പറയുന്നതെന്ന അഭ്യൂഹങ്ങളാണ് ചിത്രത്തെ വിവാദമാക്കിയത്.\nRead more: പ്രണയിച്ചിട്ടില്ല, ഇഷ്ടം ദുൽഖറിനോട്; മനസ്സു തുറന്ന് പ്രിയ വാര്യർ2018/\nശ്രീദേവിയുടെ ജീവിതത്തോട് സാമ്യമുള്ള നിരവധിയേറെ ദൃശ്യങ്ങൾ ആദ്യം പുറത്തുവന്ന ട്രെയിലറിൽ ഉണ്ടായിരുന്നു. ബാത്ത് ടബ്ബിൽ മുങ്ങിമരിച്ച സീനുകൾ വരെ ടീസറിൽ പുനരാവിഷ്കരിക്കപ്പെട്ടിരുന്നു. ഇതോടെ ചിത്രത്തിനെതിരെ ശ്രീദേവിയുടെ ഭർത്താവ് ബോണി കപൂർ വക്കീൽ നോട്ടീസ് അയക്കുകയായിരുന്നു. പ്രശാന്ത് മാമ്പുള്ളി സംവിധാനം ചെയ്യുന്ന ഈ ബോളിവുഡ് ചിത്രം പൂർണമായും ലണ്ടനിലാണ് ചിത്രീകരിച്ചിരിക്കുന്നത്.\n“ചിത്രത്തെ കുറിച്ച് ഞാനിപ്പോൾ ഒന്നും പറയുന്നില്ല. അതു നിങ്ങൾ തിയേറ്ററിൽ പോയി കണ്ട് അറിയേണ്ടതാണ്.എന്റെ ചിത്രത്തിൽ ശ്രീദേവി എന്നത് ഒരു കഥാപാത്രവും നടിയുമാണ്. കഥാപാത്രത്തിന്റെ പേരാണത്. ആർക്കും ശ്രീദേവി എന്ന പേരുണ്ടാകാം. ശ്രീദേവിയുടെ ജീവിതത്തിൽ സംഭവിച്ച ചില പ്രത്യേക സംഭവങ്ങൾ ഈ കഥയിലുമുണ്ട്. ഇതൊരു സസ്പെൻസ് ത്രില്ലറാണ്. കൂടുതലൊന്നും സംസാരിക്കുന്നില്ല,” എന്നാണ് വിവാദങ്ങളോട് സംവിധായകൻ പ്രശാന്ത് മാമ്പുള്ളി പ്രതികരിച്ചത്.\nഅതേസമയം, ചിത്രവുമായി ബന്ധപ്പെട്ടുയർന്ന് വിവാദങ്ങളോട് പ്രിയ വാര്യർ പ്രതികരിച്ചത് ഇങ്ങനെ: ”ചിത്രത്തിലെ എന്റെ കഥാപാത്രത്തിന്റെ പേരാണ് ശ്രീദേവി. ഇത്തരം വിവാദങ്ങൾ സൃഷ്ടിക്കാൻ ആരും ആഗ്രഹിക്കാറില്ല. ട്രെയിലർ പുറത്തിറങ്ങിയതു മുതൽ പ്രേക്ഷകർ ആകാംക്ഷയിലാണ്. അത് നല്ലതാണ്. ഈ സിനിമ ശ്രീദേവിയെ കുറിച്ചുള്ളതാണോയെന്ന് തീരുമാനിക്കാൻ ഞങ്ങൾ പ്രേക്ഷകർക്ക് വിട്ടുകൊടുക്കുകയാണ്.” ഏറെ ഗ്ലാമറസ്സായിട്ടാണ് പ്രിയ ചിത്രത്തിൽ പ്രത്യക്ഷപ്പെടുന്നത്.\nചിത്രത്തിൽ പ്രിയ വാര്യരെ കൂടാതെ പ്രിയാംഷു ചാറ്റർജി, ആസിം അലി ഖാൻ, മുകേഷ് റിഷി തുടങ്ങി ബോളിവുഡിലെ പ്രമുഖ താരങ്ങളും അണിനിരക്കുന്നുണ്ട്. ആറാട്ട് എന്റർടെയ്ൻമെന്റിന്റെ ബാനറിൽ ചന്ദ്രശേഖർ എസ്.കെ, മനിഷ് നായർ, റോമൻ ഗിൽബെർട്ട് എന്നിവർ ചേർന്നാണ് ചിത്രം നിർമിച്ചിരിക്കുന്നത്. ചിത്രം ഈ മാസം തിയേറ്ററുകളിലെത്തുമെന്നാണ് അണിയറപ്രവർത്തകർ അറിയിക്കുന്നത്. 70 കോടി രൂപ ബജറ്റിലാണ് ‘ശ്രീദേവി ബംഗ്ലാവ്’ ഒരുങ്ങുന്നത്.\nPriya Prakash VarrierPriya Prakash WarrierSocialViral Video\nWeb Title: Priya prakash varrier tiktok viral video


ജിഎഫ്ആർജി വീടുകൾ | GFRG Houses | Gypsum Panel House | Portable Lowcost Construction\nചെലവ്, സമയം 30 % കുറവ്; കേരളത്തിൽ ഹിറ്റായി ജിപ്സം പാനൽ വീടുകൾ!\nമനോരമ ലേഖകൻ July 15, 2019 02:03 PM IST\nകേന്ദ്ര സർക്കാരിന്റെ മിനിസ്ട്രി ഓഫ് ഹൗസിങ്ങിന്റെ കീഴിൽ പ്രവർത്തിക്കുന്ന BMTPC (ബിൽഡിംഗ് മെറ്റീരിയൽസ് ആൻഡ് ടെക്നോളജി പ്രമോഷൻ കൗൺസിൽ) നടപ്പിലാക്കിയ ഗ്ലാസ് ഫൈബർ റെയ്ൻഫോഴ്സ്ഡ് ജിപ്സം പാനൽ ഉപയോഗിച്ചുള്ള വീട് നിർമാണ പദ്ധതി കേരളത്തിലും വേരോടിയിരിക്കുന്നു. ഫാക്ടിന്റെ കൊച്ചി അമ്പലമേട്ടിലുള്ള RCF ബില്‍ഡിങ് പ്രോഡക്ട്സ് ലിമിറ്റഡ് ആണ് കേരളത്തിലെ GFRG വീടുകളുടെ ആദ്യ സംരംഭകർ.\nചെലവ് കുറഞ്ഞതും, വേഗം പണി പൂർത്തിയാക്കാവുന്നതും, പ്രകൃതി സൗഹാർദ്ദവുമായ വീട് നിർമാണ രീതി എന്നതാണ് GFRG അഥവാ ഗ്ലാസ് ഫൈബർ റെയ്ൻഫോഴ്സ്ഡ് ജിപ്സം പാനലുകളെ പ്രിയങ്കരമാക്കുന്നത്. ഫൗണ്ടേഷൻ, ബെയ്സ്മെന്റ് ഒഴികെ ഭിത്തി, റൂഫ്, സ്റ്റെയർ, സീലിങ് ഇവയെല്ലാം GFRG പാനലുകളാൽ നിർമിക്കാൻ സാധിക്കുന്നു. ചുമരുകൾക്ക് പ്ലാസ്റ്ററിങ് ഒഴിവാക്കാമെന്ന പ്രത്യേകതയും ഈ നിർമാണരീതിക്കുണ്ട്.\nസോളാറിലൂടെ കറന്റും കാശും കൊയ്യണോ; മാതൃകയാക്കാം റഫീഖിന്റെ വിജയകഥ\nഫോസ്ഫോ ജിപ്സം (ഫോസ്ഫോറിക് ആസിഡിന്റെ ബൈപ്രോഡക്ട്), റോവിങ് ഗ്ലാസ്, അമോണിയം കാർബണേറ്റ് ഇവയാണ് GFRG പാനലുകളുടെ പ്രധാന അസംസ്കൃതവസ്തു‌ക്കൾ.\nനിർമാണ രീതിയും സൈസും\n140–150 ഡിഗ്രി ചൂടിൽ ഫോട്ടോ ജിപ്സം നീറ്റി എടുക്കുന്ന മിശ്രിതം വോൾ പാനൽ നിർമാണസ്ഥലത്തേക്ക് എത്തി ക്കുന്നു. മൂന്നു മീറ്റർ വീതിയും, 12 മീറ്റർ നീളവുമുള്ള അച്ചു കളിൽ എത്തിച്ച് ജലത്തിനും, മറ്റ് കെമിക്കലുകൾക്കുമൊപ്പം കലർത്തി അച്ചിൽ നിരത്തുന്നു. ആദ്യ ലെയറിനുമേൽ ഗ്ലാസ് മിശ്രിതം സ്ക്രീൻ റോളർ ഉപയോഗിച്ച് ലയിപ്പിച്ച് ചേർക്കുന്നു. വീണ്ടും ജിപ്സം നിരത്തി ഒരു ലെയർ ഗ്ലാസ് മിശ്രിതം കൂടി ലയിപ്പിച്ച് ചേർത്ത് മുകൾ ലെയറിൽ ഗ്ലാസ് മിശ്രിതം ഉപയോഗിച്ച് ഫിനിഷ് ചെയ്യുന്നു. അതിനുശേഷം പാനൽ 275 ഡിഗ്രി സെന്റിഗ്രേഡിൽ 60 മിനിറ്റ് ഉണങ്ങാൻ അനുവദിക്കുന്നു. അതിനുശേഷം സ്റ്റോറേജ് സ്ഥലത്ത് എത്തിച്ച് ആവശ്യാനുസരണം പീസുകളാക്കി മുറിച്ച് സൈറ്റുകളിലേക്ക് എത്തിക്കുകയാണ് ചെയ്യുന്നത്.\n12 മീറ്റർ നീളവും മൂന്നു മീറ്റർ വീതിയുമുള്ള പാനലുകളുടെ കനം 0.124 മീറ്റർ അഥവാ അഞ്ച് ഇഞ്ചാണ്. 12 മീറ്റർ നീളവും മൂന്നു മീറ്റർ വീതിയുമുള്ള പാനലിന്റെ ഭാരം 1800 കിലോഗ്രാം വരുന്നു. ഒരു സ്ക്വയർ മീറ്ററിന് 1120 രൂപ വില. ഉദ്ദേശം 40,000 രൂപയാണ് ഒരു പാനലിന്റെ മൊത്തവില വരുന്നത്.\n1. ഭൂകമ്പത്തെ പ്രതിരോധിക്കാനുള്ള കഴിവ് GFRG പാനൽ ഉപയോഗിച്ച വീടുകൾക്കുണ്ട്.\n2. വീടിന് പുറത്തെ ചൂടിനേക്കാൾ അകത്ത് മൂന്നു ഡിഗ്രി സെൽഷ്യസ് മുതൽ നാലു ഡിഗ്രി സെൽഷ്യസ് വരെ കുറയ്ക്കുന്നു.\n3. പാനൽ ഭിത്തിയുടെ കനം അഞ്ച് ഇഞ്ചായതിനാൽ കൂടുതൽ കാർപ്പറ്റ് ഏരിയാ അനുപാതം ലഭിക്കുന്നതിനാൽ വീട് നിർമാണ ചെലവ് നന്നായി കുറയുന്നു.\n4. പാനലുകൾക്ക് പ്ലാസ്റ്ററിങ് ഇല്ലാതെ തന്നെ ഫിനിഷിങ് ലഭിക്കുന്നതിനാൽ പെയിന്റിങ് ചെലവ് ചുരുക്കാൻ സാധിക്കുന്നു.\n5. GFRG പാനലുകൾ ഉപയോഗിക്കുമ്പോൾ മേൽക്കൂരയ്ക്കും, ടോയ്‍ലെറ്റ്, ബാത്റൂമുകൾക്കും ജലപ്രതിരോധശക്തി സ്വാഭാവികമായി നൽകുന്നു.\n6. 12 മീറ്റർ നീളവും, മൂന്നു മീറ്റർ വീതിയും അഞ്ച് ഇഞ്ച് കനവുമുള്ള ഹോളോ ക്യാവിറ്റി വീടിന്റെ ഭാരം നന്നായി നിയന്ത്രിക്കുന്നു.\n7. സിമന്റ്, മണൽ, സ്റ്റീൽ തുടങ്ങിയ നിർമാണ വസ്തുക്കളുടെ ആവശ്യം കുറയ്ക്കുന്നു.\n8. പ്ലാൻ അനുസരിച്ച് ഹോളോ ക്യാവിറ്റി പാനലുകൾ മുറിച്ചെ ടുത്ത്, കതക്, ജനൽ, മറ്റ് ഓപ്പണിങ്ങുകൾ ഇവയ്ക്കാവശ്യമായ സ്ഥലം നീക്കം ചെയ്ത് ഉപയോഗിക്കുന്നതിനാൽ സമയം ലാഭിക്കുന്നു.\n9. പാനലുകൾ ക്രെയിൻ ഉപയോഗിച്ച് ഇറക്കിവച്ച്, മൂന്ന് എംഎം വെൽഡ് മെഷ് കെട്ടി രണ്ട് ഇഞ്ച് കനത്തിൽ വാർത്ത് മേൽക്കൂരപ്പണികൾ പൂർത്തീകരിക്കുന്നു.\n10. ഫൗണ്ടേഷൻ കരിങ്കല്ല് കെട്ടി. ബെയ്സ്മെന്റ് 1:10 മിക്സിൽ പൂർത്തീകരിച്ച് അതിനു മുകളിൽ 20 സെ.മീറ്റർ x 20 സെ.മീറ്റർ സൈസിൽ ബീം ബെൽറ്റ് വാർക്കുന്നു. ബെൽറ്റില് നിന്നും 10 എം എം കമ്പി മുകളിലേക്ക് ഭിത്തി നിർത്തി അതിലേക്ക് പാനലുകൾ ക്രെയിൻ ഉപയോഗിച്ച് ഇറക്കിവച്ച്, 12 എം എം മെറ്റലുപയോഗിച്ച് കോൺക്രീറ്റ് ചെയ്ത് ഭിത്തിപ്പണികൾ ചെയ്യുന്നതിനാൽ ബലം ഇരട്ടിക്കുന്നു.\n11. സ്ക്വയറടിക്ക് 1500 രൂപ മുതൽ ആരംഭിക്കുന്ന GFRG വീടുകൾ, മറ്റ് വീടുകളുടെ ചെലവിനേക്കാൾ 30% കുറയും, പണിസമയലാഭവും ഉറപ്പ് തരുന്നു.\n12. പാനലിന്റെ ക്യാവിറ്റികളിലൂടെ ഇലക്ട്രിക് പൈപ്പുകൾ എളുപ്പത്തിൽ കടത്തിവിട്ട് വീടിന്റെ വയറിങ് ജോലികൾ ചെയ്യാൻ സാധിക്കുന്നു.


സർവ്വേ ഡയറക്ടറുടെ സ്ഥലം മാറ്റം: പ്രതിഷേധം കടുപ്പിച്ച് ഐഎഎസ് അസോസിയേഷന്, ചീഫ് സെക്രട്ടറിക്ക് കത്ത് | IAS officials sent letter to cheif secretary regarding Premkumar transfer\nസർവ്വേ ഡയറക്ടറുടെ സ്ഥലം മാറ്റം: പ്രതിഷേധം കടുപ്പിച്ച് ഐഎഎസ് അസോസിയേഷന്, ചീഫ് സെക്രട്ടറിക്ക് കത്ത് നല്‍കി\nTrivandrum, First Published 7, Mar 2020, 7:12 PM IST\nസർവ്വേ ഡയറക്ടർ പ്രേം കുമാറിനെ സ്ഥലംമാറ്റിയ മന്ത്രിസഭ യോഗ തീരുമാനം റദ്ദാക്കിയേക്കുമെന്നാണ് വിവരം. പ്രേം കുമാറിനെ സ്ഥലമാറ്റിയ തീരുമാനിത്തിനെതിരെ റവന്യൂ സെക്രട്ടറി ഡോ.വി വേണു ശക്തമായ പ്രതിഷേധവുമായി രംഗത്തെത്തിയിരുന്നു.\nതിരുവനന്തപുരം: സർവ്വേ ഡയറക്ടർ പ്രേം കുമാറിനെ സ്ഥലംമാറ്റിയതിന് എതിരെ ഐഎഎസ് അസോസിയേഷന് ചീഫ് സെക്രട്ടറിക്ക് കത്ത് നൽകി. ചട്ടങ്ങൾ പാലിക്കാതെയുള്ള സ്ഥലംമാറ്റങ്ങൾ പാടില്ലെന്നാണ് ഐഎഎസ് അസോസിയേഷന്‍റെ ആവശ്യം. രണ്ട് വർഷമെങ്കിലും കഴിയാതെ ഉദ്യോഗസ്ഥനെ സ്ഥലംമാറ്റരുത്. സ്ഥലം മാറ്റുകയാണെങ്കിൽ ചട്ടങ്ങൾ പാലിക്കണമെന്നും അസോസിയേഷന് ആവശ്യപ്പെട്ടു.\nസർവ്വേ ഡയറക്ടർ പ്രേം കുമാറിനെ സ്ഥലംമാറ്റിയ മന്ത്രിസഭ യോഗ തീരുമാനം റദ്ദാക്കിയേക്കുമെന്നാണ് വിവരം. പ്രേം കുമാറിനെ സ്ഥലമാറ്റിയ തീരുമാനിത്തിനെതിരെ റവന്യൂ സെക്രട്ടറി ഡോ.വി വേണു ശക്തമായ പ്രതിഷേധവുമായി രംഗത്തെത്തിയിരുന്നു. ചീഫ് സെക്രട്ടറിക്ക് കത്തും നൽകിയിരുന്നു. ഇതേ തുടർന്ന് റവന്യൂമന്ത്രിയുടെ ഓഫീസ് വിഷയത്തിൽ ഇടപെട്ടു.\nഅവധിയിലായിരുന്ന പ്രേംകുമാര് തിരിച്ചെത്തിയത് അറിഞ്ഞിരുന്നില്ലെന്നാണ് ചീഫ് സെക്രട്ടറി അറിയിച്ചതെന്ന് റവന്യൂമന്ത്രിയുടെ ഓഫീസ് അറിയിച്ചു. കഴിഞ്ഞ മാസം 14ന് അവധിയിൽ പോയ പ്രേം കുമാർ 26ന് തിരിച്ചെത്തിയിരുന്നു. പക്ഷെ കഴിഞ്ഞ മന്ത്രിസഭായോഗമാണ് പ്രേം കുമാറിനെ മാറ്റാൻ തീരുമാനിച്ചത്. പ്രതിഷേധത്തെ തുടർന്ന് പ്രേം കുമാറിനെ സ്ഥലമാറ്റിയ ഉത്തരവ് ഇതുവരെ പുറത്തിറങ്ങിയിട്ടില്ല. സ്ഥലമാറ്റം റദ്ദാക്കുന്ന കാര്യം അടുത്ത മന്ത്രിസഭായോഗം പരിഗണിക്കുമെന്നാണ് സൂചന.\nലോക്ക് ഡൗൺ: പൊലീസുകാർക്കെതിരായ പരാതി പരിശോധിച്ച് നടപടിയെടുക്കുമെന്ന് ഡിജിപി\nകൊവിഡ് മരണം: മൃതദേഹം സംസ്കരിക്കാൻ കര്‍ശന വ്യവസ്ഥകൾ


Aren't you ashamed sitting in ivory towers letting people die: criticises SC | അന്തരീക്ഷ മലിനീകരണം: കേന്ദ്ര-സംസ്ഥാന സർക്കാരുകൾക്ക് സുപ്രീം കോടതി വിമർശം, നാണമില്ലേയെന്ന് കോടതി!! - Malayalam Oneindia\nPublished: November62019, 19:17 [IST]\nദില്ലി: ദില്ലിയിൽ അന്തരീക്ഷ മലിനീകരണം വർധിച്ച സംഭവത്തിൽ കേന്ദ്ര- സംസ്ഥാന സർക്കാരുകളെ വിമർശിച്ച് സുപ്രീം കോടതി. ദില്ലിയിലെ അന്തരീക്ഷ മലിനീകരണം നിയന്ത്രിക്കുന്നതിന് ഹരിയാണയിലേയും പഞ്ചാബിലേയും നെൽവയലുകൾ തീയിട്ട് നശിപ്പിക്കുന്നതിനെതിരെ നടപടി സ്വീകരിക്കുന്നില്ലെന്ന് ചൂണ്ടിക്കാണിച്ചാണ് സുപ്രീം കോടതിയുടെ വിമർശനം. ജനങ്ങൾ ഏറെക്കാലം വീടിനുള്ളിൽപ്പോലും സുരക്ഷിതരല്ല. ഇക്കാര്യത്തിൽ സർക്കാരുകൾക്ക് നാണമില്ലേയെന്നും സുപ്രീംകോടതി ചോദിക്കുന്നു. വിമാനങ്ങൾ വഴിതിരിച്ചുവിടുന്നു. ജനങ്ങൾക്ക് വീട്ടിൽ പോലും സുരക്ഷിതമായ ഇടം കണ്ടെത്താൻ കഴിയുന്നില്ലെന്നും സുപ്രീം കോടതി ചോദിക്കുന്നു.\nഅന്തരീക്ഷ മലിനീകരണത്തെ പ്രതിരോധിക്കുന്നതിൽ സർക്കാർ നടപടികൾ സ്വീകരിക്കാത്തതിലുള്ള അമർഷവും കോടതി പ്രകടിപ്പിക്കുന്നു. ഇത് കോടിക്കണക്കിന് ആളുകളുടെ ജീവിതത്തിന്റെയും മരണത്തിന്റെയും വിഷയമാണ്. സർക്കാരാണ് ഇതിനുത്തരവാദികൾ. മലിനീകരണം തടയുന്നതിന് നെൽവയലുകൾ തീയിട്ട് നശിപ്പിക്കുന്നതിനെതിരെ നടപടി സ്വീകരിക്കുന്നത് സംബന്ധിച്ച് ജനാധിപത്യ സർക്കാരുകളിൽ നിന്ന് ഞങ്ങൾ കൂടുതൽ പ്രതീക്ഷിച്ചിരുന്നുവെന്നും സുപ്രീം കോടതി കൂട്ടിച്ചേർക്കുന്നു.\nകൃഷിക്ക് ശേഷം വയലിലെ മാലിന്യങ്ങൾ കത്തിക്കുന്നത് കൂട്ടായ പാപമാണെന്നും ഇത് വർഷം തോറും സംഭവിക്കുന്നുണ്ടെന്നും സുപ്രീം കോടതി ചൂണ്ടിക്കാണിക്കുന്നു. എല്ലാ വർഷവും നാം ഒരേ സാഹചര്യം നേരിടുന്നു. പഞ്ചാബ്, ഹരിയാണ, ഉത്തർപ്രദേശ് എന്നീ സംസ്ഥാനങ്ങളിലെ സർക്കാരുകൾ ഈ പ്രശ്നം പരിഹരിക്കുന്നതിനുള്ള നടപടികൾ സംബന്ധിച്ച രൂപരേഖ ഏഴ് ദിവസത്തിനകം തയ്യാറാക്കണമെന്നും സുപ്രീംകോടതി നിർദേശിക്കുന്നു. എന്തുകൊണ്ടാണ് സർക്കാർ കർഷകരി നിന്ന് വൈക്കോലുൾപ്പെടെയുള്ള വസ്തുുക്കൾ ശേഖരിക്കാത്തത് എന്തുകൊണ്ടാണെന്നും കോടതി ചോദിക്കുന്നു. എന്തുകൊണ്ട് കർഷകരുടെ നടപടി തടയാത്തതിനെയും കോടതി ചോദ്യം ചെയ്യുന്നു. സർക്കാർ ക്ഷേമ സർക്കാർ എന്ന സങ്കൽപ്പത്തെക്കുറിച്ചും പാവപ്പെട്ട ജനങ്ങളെക്കുറിച്ചും സർക്കാർ മറന്നുകഴിഞ്ഞിട്ട്. ഇത് തികച്ചും ദൌർഭാഗ്യകരമാണെന്നും കോടതി വ്യക്തമാക്കി.\nനെൽവയലുകളിലെ മാലിന്യങ്ങൾ കൈകാര്യം ചെയ്യുന്നതിന് ആവശ്യമായ ഫണ്ട് സർക്കാരിനില്ലെന്നാണ് വിഷയത്തെക്കുറിച്ച് പ്രതികരിച്ച പഞ്ചാബ് ചീഫ് സെക്രട്ടറി വ്യക്തമാക്കിയത്. പഞ്ചാബിന് ഇത് താങ്ങാനാവുന്നതല്ലെന്നും അദ്ദേഹം വ്യക്തമാക്കി. അതുകൊണ്ടാണ് ഇക്കാര്യം ഏറ്റെടുത്ത് നടപ്പിലാക്കാത്തതെന്നും അദ്ദേഹം വ്യക്തമാക്കി. ഫണ്ട് ചെലവഴിക്കാൻ കഴിയില്ലെങ്കിൽ കസേര ഒഴിഞ്ഞു നൽകേണ്ടിവരും.\nനിങ്ങൾക്ക് നിങ്ങളുടെ മുൻഗണനകളെക്കുറിച്ച് അറിയില്ലെന്നും കോടതി ചൂണ്ടിക്കാണിച്ചു. സർക്കാർ ഫണ്ടിനെക്കുറിച്ച് ആശങ്കപ്പെടേണ്ടതില്ലെന്നും ഫണ്ട് ലഭ്യമാക്കാമെന്നും കോടതി വ്യക്തമാക്കി. കൃഷിക്ക് ശേഷമുള്ള വയലിലെ മാലിന്യം കത്തിക്കുന്ന സംഭവത്തിൽ കർഷകർക്ക് സൌകര്യങ്ങൾ ഒരുക്കാതെ ശിക്ഷിക്കാനാവില്ല. മറിച്ച് പ്രശ്നത്തിന് പരിഹാരം കാണുകയാണ് വേണ്ടതെന്നും കോടതി ചൂണ്ടിക്കാണിച്ചു. സംസ്ഥാനത്ത് നിലവിലുള്ള ചട്ടങ്ങൾ തന്നെയാണ് ജനങ്ങളെ മരണത്തിലേക്ക് തള്ളിവിടുന്നത്.\n'കർഷകരെ ഉൾപ്പെടുത്തി സമിതി', കർഷക പ്രതിനിധികളുമായി ദില്ലിയിൽ കേന്ദ്ര മന്ത്രിമാരുടെ ചർച്ച\ndelhi climate change pollution hariyana punjab supreme court ദില്ലി കാലാവസ്ഥാ വ്യതിയാനം മലിനീകരണം ഹരിയാണ പഞ്ചാബ് സുപ്രീം കോടതി കേന്ദ്രസർക്കാർ state government\nAren't you ashamed sitting in ivory towers letting people die: criticises SC\nStory first published: Wednesday, November 6, 2019, 19:17 [IST]


ഫെഡറര് വീണ്ടും ലോകത്തിന്റെ നെറുകയില്, മുപ്പത്തിയാറാം വയസില് ലോക ഒന്നാം നമ്പറില് | Reporter Live\nBy Web Desk\tFebruary 17, 2018 12:18 pm A+ A-\nറോട്ടര്‍ഡാം: റോജര് ഫെഡറര്‍ക്ക് മുന്നില് കാലവും ചരിത്രങ്ങളും ഒന്നിന് പുറകെ ഒന്നായി വഴി മാറുകയാണ്. എല്ലാ കായികതാരങ്ങളും വിശ്രമജീവിതത്തിലേക്ക് കടക്കുന്ന പ്രായത്തില് ആരും കൊതിക്കുന്ന നേട്ടങ്ങള് കൈപ്പിടിയിലൊതുക്കുകയാണ് ഈ സ്വിസ് ഇതിഹാസം. മുപ്പത്തിയാറാം വയസില് പണ്ടെങ്ങോ കൈവിട്ട ലോക ഒന്നാം നമ്പര് സ്വന്തമാക്കി ചരിത്രം പുതുക്കി രചിച്ചിരിക്കുകയാണ് ഫെഡെക്‌സ്. ജനുവരിയില് 20 -ാം ഗ്രാന്റ് സ്ലാം കിരീടം സ്വന്തമാക്കിയതിന് പിന്നാലെയാണ് ഈ ചരിത്ര നേട്ടം.\nഈ നേട്ടം സ്വന്തമാക്കുന്ന ഏറ്റവും പ്രായം കൂടിയ താരമായും ഫെഡറര് മാറി. റോട്ടര്‍ഡാം ഓപ്പണിന്റെ ക്വാര്‍ട്ടറില് റോബില് ഹാസെയെ തോല്‍പ്പിച്ചതോടെയാണ് സ്‌പെയിനിന്റെ റഫേല് നദാലിനെ പിന്തള്ളി ഫെഡറര് വീണ്ടും റാങ്കിംഗിന്റെ തലപ്പത്ത് തലയുയര്‍ത്തി നില്‍ക്കുന്നത്. ആദ്യ സെറ്റ് നഷ്ടമായ ശേഷം എതിരാളിയെ നിഷ്പ്രഭമാക്കിയായിരുന്നു ഫെഡററുടെ വിജയം. സ്‌കോര് 4-6, 6-1, 6-1.\n“ഞാന് വളരെ സന്തോഷവാനാണ്. ഇത് വളരെ പ്രത്യേകതയുള്ളതാണ്. തിരികെ ഒന്നാം റാങ്കിലെത്താനാകുമെന്ന് ഞാന് പ്രതീക്ഷിച്ചിരുന്നതേയില്ല. കരിയറില് വളരെ സുപ്രധാനമായ ഒരു നിമിഷമാണിത്”. ഫെഡറര് പ്രതികരിച്ചു.\n2003 ല് 33 വയസും 131 ദിവസവും പ്രായമുള്ളപ്പോള് ലോക ഒന്നാം നമ്പര് സ്വന്തമാക്കിയ അമേരിക്കന് താരം ആന്ദ്രെ അഗാസിയായിരുന്നു ഈ നേട്ടം കൈവരിച്ച പ്രായം കൂടിയ താരം. ആ റെക്കോര്‍ഡാണ് 36 വയസും 195 ദിവസും പ്രായമുള്ളപ്പോള് ഫെഡറര് തകര്‍ത്തിരിക്കുന്നത്. അക്കങ്ങള് വെറും പ്രതീകങ്ങള് മാത്രമാണെന്ന് ഫെഡറര് തെളിയിക്കുന്നു. ഒപ്പം പ്രായം ഒരിക്കലും പ്രകടനത്തെ ബാധിക്കില്ലെന്നും. ഈ നേട്ടത്തില് ഫെഡററെ ആദ്യം അഭിനന്ദിച്ചത് അഗാസി തന്നെയായിരുന്നു.\n2004 ലായിരുന്നു ഫെഡറര് ആദ്യമായി ഒന്നാം റാങ്ക് കരസ്ഥമാക്കിയത്. തുടര്‍ന്ന് മൂന്ന് വര്‍ഷത്തോളം ആ സ്ഥാനത്ത് വിരാജിച്ച് ലോകറെക്കോര്‍ഡ് തീര്‍ത്തു. 2012 ലായിരുന്നു ഏറ്റവും ഒടുവില് ഒന്നാം സ്ഥാനത്തെത്തിയത്. ആ വര്‍ഷത്തെ വിംബിള്‍ഡണ് വിജയത്തോടെയായിരുന്നു ഫെഡറര് ഒന്നാം സ്ഥാനം ഏറെക്കാലത്തിന് ശേഷം തിരിച്ച് പിടിച്ചത്. എന്നാല് ഒക്ടോബറില് സ്ഥാനം നഷ്ടമായി. പിന്നീട് നീണ്ട ആറ് വര്‍ഷങ്ങള്‍ക്ക് ശേഷമാണ് ഇപ്പോള് വീണ്ടും മുന്‍പന്തിയിലെത്തി നില്‍ക്കുന്നത്. തോല്‍പ്പിക്കാന് ശ്രമിച്ച പരുക്കിനോടും എതിരാളികളോടും ഒരു പോലെ പടവെട്ടിയാണ് ഫെഡററുടെ ഈ നേട്ടങ്ങള്.\nറോജര് ഫെഡറര്‍ക്ക് 20-ാം ഗ്രാന്‍ഡ്സ്ലാം കിരീടം: മുപ്പത്തിയാറിലും കരുത്തോടെ സ്വിസ് മാസ്‌ട്രോ\nഓസ്‌ട്രേലിയന് ഓപ്പണ്: വനിതാ വിഭാഗത്തില് ഹാലെപ്-വോസ്‌നിയാക്കി ഫൈനല്, ഫെഡറര്‍ക്ക് ഇന്ന് സെമി പോരാട്ടം


കാര്യങ്ങൾ ഇതാ ഇത്രയുള്ളു അമ്മൂമ്മ ഞാൻ പെണ്ണ് കെട്ടി ശുഭം വൈറലായി വീഡിയോ – Intensive Promoter\nHome / Lifestyle / കാര്യങ്ങൾ ഇതാ ഇത്രയുള്ളു അമ്മൂമ്മ ഞാൻ പെണ്ണ് കെട്ടി ശുഭം വൈറലായി വീഡിയോ\nകാര്യങ്ങൾ ഇതാ ഇത്രയുള്ളു അമ്മൂമ്മ ഞാൻ പെണ്ണ് കെട്ടി ശുഭം വൈറലായി വീഡിയോ\nIntensive Promo January 21, 2019\tLifestyle Leaveacomment 313 Views\nടിക് ടിക് വിഡിയോകൾ തരംഗമായതോടെ നിരവധി വിഡിയോകളാണ് ഇപ്പോൾ സൃഷ്ടിക്കപ്പെടുന്നത്. ഇവയെല്ലാം വിശ്വസിക്കാനോ വിശ്വസിക്കാതിരിക്കനോ കഴിയാത്ത അവസ്ഥയിലാണ് കാണുന്നവർ. കാരണം ഇവയിൽ പലതും പിന്നീട് തമാശയ്ക്കd വേണ്ടി സാഹചര്യം സൃഷ്ടിച്ചതാവും.\nകഴിഞ്ഞ ദിവസം സോഷ്യൽ ലോകത്ത് തരംഗമായത് ഒരു വിവാഹ വിഡിയോയാണ്. മകന് വിവാഹം ചെയ്ത് കൊണ്ടുവരുന്ന പെണ്‍കുട്ടിയെ അമ്മ വിളക്ക് കൊടുത്ത് അകത്തേക്ക് കയറ്റുന്നതും താന് വിവാഹിതനായെന്ന് പറയുമ്പോള് അമ്മൂമ്മ കൊച്ചുമകനെ ആശ്ലേഷിക്കുന്നതുമാണ് വിഡിയോയിൽ.\nPrevious ധര്‍മജന് ബോള്‍ഗാട്ടിയുടെ മകള് അഭിനയിച്ച ഹ്രസ്വ ചിത്രം തരംഗമാകുന്നു\nNext വഴിയിൽ ഉറുമ്പരിച്ച പിഞ്ചുകുഞ്ഞിനെ പാലൂട്ടി മാതൃസ്നേഹം പകർന്ന ആ പൊലീസുകാരി ഇവിടുണ്ട്


അതിര്‍ത്തി ലംഘനം: ഇന്ത്യയുടെ നിലപാട് തള്ളി വീണ്ടും ചൈന•ഇ വാർത്ത | evartha\nഅതിര്‍ത്തി ലംഘനം: ഇന്ത്യയുടെ നിലപാട് തള്ളി വീണ്ടും ചൈന\nevartha Desk April 26, 2013, 4:03 am April 26, 2013\nലഡാക്കില് സൈന്യം അതിര്‍ത്തി ലംഘിച്ചെന്ന ഇന്ത്യയുടെ നിലപാട് ചൈന വീണ്ടും തള്ളി. ചൈനീസ് പ്രതിരോധ മന്ത്രാലയമാണു ഇക്കാര്യത്തില് വീണ്ടും നിലപാട് വ്യക്തമാക്കിയത്. ലഡാക്കില് നിയന്ത്രണരേഖ ലംഘിച്ച് ചൈനീസ് സൈന്യം ടെന്റുകള് കെട്ടിയെന്നായിരുന്നു ഇന്ത്യയുടെ വാദം. ചൈനീസ് സൈനികര് ഇത്തരത്തില് പ്രവര്‍ത്തിച്ചിട്ടില്ല. വിഷയത്തില് ഇന്ത്യയുമായി നിരന്തരം ആശയവിനിമയം നടത്തി വരുന്നതായി ചൈനീസ് പ്രതിരോധ വക്താവ് യാഗ് യുജിന് അറിയിച്ചു. അതേസമയം ഇരുരാജ്യങ്ങളും തമ്മില് ഇന്ന് വീണ്ടു ഫ്‌ളാഗ് മീറ്റ് നടത്തുമെന്ന് റിപ്പോര്‍ട്ടുകളുണ്ട്. എന്നാല് ഇക്കാര്യം ഇതുവരെ സ്ഥിരീകരിച്ചിട്ടില്ല. വിഷയത്തില് കഴിഞ്ഞ രണ്ടു തവണ നടന്ന ഫ്‌ളാഗ് മീറ്റുകളും പരാജയപ്പെട്ടിരുന്നു.\nബാലഭാസ്‌കറും കുടുംബവും സഞ്ചരിച്ചിരുന്ന കാര് അപകടത്തില്‍പെട്ടു


High court order to appoint special prosecutor in Manaf murder case | മലപ്പുറത്ത മനാഫ് വധക്കേസ്: സ്പെഷല് പ്രോസിക്യൂട്ടറെ നിയമിക്കാന് ഹൈക്കോടതി - Malayalam Oneindia\nUpdated: Thu, Jun 13, 2019, 17:17 [IST]\nനിലമ്പൂര്: പിവി അന്‍വര് എംഎല്‍എ പ്രതിയായിരുന്ന മനാഫ് വധക്കേസില് സ്പെഷല് പ്രോസിക്യൂട്ടറെ അനുവദിക്കാന് ഹൈക്കോടതി ഉത്തരവിട്ടു. എം.എല്.എയുടെ സഹോദരീപുത്രനടക്കം മൂന്നു പ്രതികള് പിടിയിലായിട്ടും വിചാരണ തുടങ്ങിയിട്ടും സ്പെഷല് പ്രോസിക്യൂട്ടറെ നിയമിക്കാന് സര്‍ക്കാര് തയ്യാറായിരുന്നില്ല. മനാഫിന്റെ സഹോദരന് അബ്ദുല് റസാഖ് സ്പെഷല് പ്രോസികൂട്ടറെ നിയമിക്കണമെന്നാവശ്യപ്പെട്ട് നല്‍കിയ അപേക്ഷയിലും അനുകൂല നടപടിയുണ്ടായില്ല. ഇതോടെയാണ് നീതിതേടി ഹൈക്കോടതിയെ സമീപിച്ചത്. 45 ദിവസത്തിനകം സ്പെഷല് പ്രോസിക്യൂട്ടറെ അനുവദിക്കണമെന്ന് ജസ്റ്റിസ് രാജ വിജയരാഘവന് ഉത്തരവിടുകയായിരുന്നു. രണ്ടു പതിറ്റാണ്ടായി നിയമത്തെ കബളിപ്പിച്ച് ഒളിവില് കഴിഞ്ഞ പ്രതികള് ഉന്നത സ്വാധീനമുള്ളവരാണെന്നും സ്പെഷല് പ്രോസിക്യൂട്ടര് അനിവാര്യമാണെന്നും കോടതി വിലയിരുത്തി.\n1995 ഏപ്രില് 13നാണ് പി.വി അന്‍വറിന്റെ വീടിന് വിളിപ്പാടകലെ ഒതായി അങ്ങാടിയില് നടുറോഡില് മനാഫ് ദാരുണമായി കൊല്ലപ്പെടുന്നത്. പിതാവ് ആലിക്കുട്ടിയുടെ കണ്‍മുന്നിലിട്ടാണ് മനാഫിനെ മര്‍ദ്ദിച്ചും കുത്തിയും കൊലപ്പെടുത്തിയത്. കേസില് രണ്ടാം പ്രതിയായിരുന്നു പി.വി അന്‍വര്. ഒന്നാം സാക്ഷി കൂറുമാറിയതിനെ തുടര്‍ന്നാണ് അന്‍വര് ഉള്‍പ്പെടെ വിചാരണ നേരിട്ട 21 പ്രതികളെയും മഞ്ചേരി സെഷന്‍സ് കോടതി 2009തില് വെറുതെവിട്ടത്. കേസിലെ സ്പെഷല് പ്രോസിക്യൂട്ടറായിരുന്ന നിലവിലെ ഡി.ജി.പി (ഡയറക്ടര് ജനറല് ഓഫ് പ്രോസിക്യൂട്ടര്) സി. ശ്രീധരന്‍നായര് പ്രതിഭാഗവുമായി ഒത്തുകളിച്ചാണ് പ്രതികളെ വെറുതെവിടാന് സാഹചര്യമൊരുക്കിയതെന്ന് മനാഫിന്റെ കുടുംബം ആരോപിച്ചിരുന്നു. ഡി.ജി.പിയായ ശ്രീധരന്‍നായര് കേസ് അട്ടിമറിക്കാന് ശ്രമിക്കുന്നുവെന്നാരോപിച്ച് മനാഫിന്റെ സഹോദരന് അബ്ദുല്‍റസാഖ് മുഖ്യമന്ത്രിക്ക് പരാതിയും നല്‍കി.\nകൊലപാതകം നടന്ന് 23 വര്‍ഷം കഴിഞ്ഞിട്ടും പി.വി അന്‍വര് എം.എല്.എയുടെ സഹോദരീപുത്രന്‍മാരായ ഒന്നാം പ്രതി മാലങ്ങാടന് ഷെഫീഖ്, മൂന്നാം പ്രതി ഷെരീഫ്, കൂട്ടുപ്രതികളായ കൂട്ടുപ്രതികളായ എളമരം മപ്രം പയ്യനാട്ട്തൊടിക എറക്കോടന് ജാബിര് എന്ന കബീര് (45),നിലമ്പൂര് ജനതപ്പടിയിലെ കോട്ടപ്പുറം മുനീബ് (45) എന്നിവര് ഒളിവില്‍കഴിയുകയായിരുന്നു.മനാഫിന്റെ സഹോദരന് അബ്ദുല്‍റസാഖ് കോടതിയെ സമീപിച്ച് ലുക്കൗട്ട് നോട്ടീസിറക്കി ഇവരെ പിടികൂടാന് ഉത്തരവ് സമ്പാദിച്ചതോടെയാണ് കഴിഞ്ഞ ആഗസ്റ്റ് 30തിന് കബീറും മുനീബും കീഴടങ്ങിയത്. പിന്നീട് ഷെരീഫും കീഴടങ്ങി. കേസില് ഒന്നാം പ്രതിയായ പി.വി അന്‍വറിന്റെ അനന്തിരവന് ഷെഫീഖ് ഇപ്പോഴും ദുബായില് സുഖജീവിതം നയിക്കുകയാണ്. ഷെഫീഖിന്റെ ഫോട്ടോകളും വീഡിയോയും വരെ മനാഫിന്റെ ബന്ധുക്കള് പോലീസിന് കൈമാറിയിട്ടും ലുക്കൗട്ട് നോട്ടീസിറക്കി പിടികൂടാനുള്ള ഒരു നടപടിയും ഉണ്ടായിട്ടില്ല. ലുക്ക്ഔട്ട് നോട്ടീസിറക്കി ഇന്റര്‍പോള് സഹായത്തോടെ പിടികൂടണമെന്ന് മഞ്ചേരി ജുഡീഷ്യല് ഫസ്റ്റ് ക്ലാസ് കോടതി ഉത്തരവ് നടപ്പാക്കാന്‍പോലും മലപ്പുറം ജീല്ലാ പോലീസ് ചീഫ് തയ്യാറായിട്ടില്ല.\nകേസില് പിടിയിലായ കബീര്, ജാബിര് എന്ന പേരില് പാസ്പോര്‍ട്ടെടുത്താണ് ഖത്തറിലേക്ക് കടന്നത്. ഹൈക്കോടതിയില് ജാമ്യാപേക്ഷ നല്‍കിയത് മറച്ചുവെച്ച് കബീറും മുനീബും വിചാരണക്കോടതിയായ മഞ്ചേരി അഡീഷണല് ജില്ലാ സെഷന്‍സ് കോടതിയില് നിന്നും ജാമ്യത്തിലിറങ്ങിയതും വിവാദമായിരുന്നു. സംഭവം നീതിന്യായ വ്യവസ്ഥയിലുള്ള വിശ്വാസം തകര്‍ക്കുന്നതായി വിലയിരുത്തിയ ഹൈക്കോടതി ഇരുവര്‍ക്കും 15000 രൂപ വീതം പിഴ ശിക്ഷ വിധിക്കുകയും ചെയ്തു.\nപട്ടാപ്പകല് രാവിലെ 11 മണിക്ക് ഒതായി അങ്ങാടിയില് നാട്ടുകാര് നോക്കി നില്‍ക്കെ നടന്ന കൊലപാതകത്തില് ഒന്നാം സാക്ഷി കൂറുമാറിയതോടെയാണ് അന്‍വറടക്കമുള്ള പ്രതികളെ മഞ്ചേരി സെഷന്‍സ് കോടതി വെറുതെവിട്ടത്. കൂറുമാറിയ സാക്ഷിക്കെതിരെ കേസെടുപ്പിക്കാനോ മറ്റു സാക്ഷികളെ വിസ്തരിച്ച് പ്രതികള്‍ക്ക് ശിക്ഷവാങ്ങിക്കൊടുക്കാനുള്ള ശ്രമമോ പ്രോസിക്യൂട്ടറുടെ ഭാഗത്തുനിന്നും ഉണ്ടായിട്ടില്ലെന്ന് മനാഫിന്റെ ബന്ധുക്കള് തന്നെ ആരോപിച്ചിരുന്നു. പ്രോസിക്യൂഷനും പ്രതിഭാഗവും ഒത്തുകളിച്ചാണ് പി.വി അന്‍വര് എം.എല്.എ അടക്കമുള്ള പ്രതികളെ വെറുതെവിട്ടതെന്ന ഗുരുതരമായ ആരോപണമാണ് ഇവര് ഉയര്‍ത്തിയത്. അന്‍വര് അടക്കമുള്ളവരെ വെറുതെവിട്ട വിചാരണക്കോടതി വിധി റദ്ദാക്കി ഇവര്‍ക്ക് ശിക്ഷ നല്‍കണമെന്നാവശ്യപ്പെട്ടുള്ള സംസ്ഥാന സര്‍ക്കാരിന്റെ അപ്പീലും മനാഫിന്റെ സഹോദരന് അബ്ദുല്‍റസാഖിന്റെ റിവിഷന് ഹര്‍ജിയും ഹൈക്കോടതിയുടെ പരിഗണനയിലാണിപ്പോള്.\nmla malappuram എംഎൽഎ മലപ്പുറം\nHigh court order to appoint special prosecutor in Manaf murder case


ഏറ്റുമാനൂർ – പൂഞ്ഞാർ ഹൈവേയിൽ പാലാ മണ്ഡലത്തിൽ ബിസി ഓവർലേ ടാറിംഗിന്6കോടി 25 ലക്ഷം രൂപ അനുവദിച്ചു – Pala News, Local News, Latest News from Pala: Pala Vartha\nHome»Pala News»ഏറ്റുമാനൂർ – പൂഞ്ഞാർ ഹൈവേയിൽ പാലാ മണ്ഡലത്തിൽ ബിസി ഓവർലേ ടാറിംഗിന്6കോടി 25 ലക്ഷം രൂപ അനുവദിച്ചു\nഏറ്റുമാനൂർ – പൂഞ്ഞാർ ഹൈവേയിൽ പാലാ മണ്ഡലത്തിൽ ബിസി ഓവർലേ ടാറിംഗിന്6കോടി 25 ലക്ഷം രൂപ അനുവദിച്ചു\nപാലാ: ഏറ്റുമാനൂർ – പൂഞ്ഞാർ ഹൈവേയിൽ പാലാ നിയോജക മണ്ഡലത്തിൽപ്പെട്ട ഭാഗങ്ങളിൽ ബിസി ഓവർലേ ടാറിംഗ് നടത്തി നവീകരിക്കുന്നതിനായി6കോടി 25 ലക്ഷം രൂപ അനുവദിച്ചതായി മാണി സി കാപ്പൻ എം എൽ എ അറിയിച്ചു.\nരണ്ടു വർക്കുകൾക്കായിട്ടാണ് തുക അനുവദിച്ചത്. ആദ്യവർക്കിൽ ഹൈവേയിൽ ഇന്ത്യാർ റബ്ബർ ഫാക്ടറി മുതലുള്ള 900 മീറ്റർ ഭാഗത്തും തുടർന്ന് മഹാറാണി ജംഗ്ഷൻ മുതൽ കൊച്ചിടപ്പാടി വരെ ഓവർലേ ചെയ്യുന്നതിന് 2.25 കോടി രൂപയും അനുവദിച്ചു.\nതുടർന്ന് കൊച്ചിടപ്പാടി മുതൽ ഈരാറ്റുപേട്ട മുട്ടം ജംഗ്ഷൻവരെയുള്ള ഭാഗത്ത് ഓവർലേ ചെയ്തു നവീകരിക്കുന്നതിന്4കോടി രൂപയുമാണ് അനുവദിച്ചിരിക്കുന്നത്.\nവെള്ളക്കെട്ട് ഭീഷണി ഒഴിവാക്കാൻ ചെത്തിമറ്റം – മൂന്നാനി ഭാഗത്ത് റോഡിൻ്റെ ഉയരം കൂട്ടുന്ന ജോലിയും ഇതോടൊപ്പം ചെയ്യും. കൊച്ചിടപ്പാടി പാലത്തിനു സമീപമുള്ള വെള്ളക്കെട്ടിനും പരിഹാരമായി ഇവിടെയും റോഡിനു ഉയരം വർദ്ധിപ്പിക്കും. ഇതിനായി റോഡ് സേഫ്റ്റി അതോററ്റി അനുവദിച്ച തുക ഉപയോഗിക്കും. റോഡിൽ സൈൻ ബോർഡുകളും ആവശ്യമായ ഓടകളും നിർമ്മിക്കും.\nപയസ് ആൻ്റണി, രാജേഷ് മാത്യു എന്നിവരാണ് കരാറുകാർ. മഴ മാറിയാലുടൻ പണികൾക്കു തുടക്കമാകുമെന്നും എം എൽ എ അറിയിച്ചു.\nബിഎംബിസി ടാറിംഗ് വർഷങ്ങൾക്കു മുമ്പ് പൂർത്തീകരിച്ചിരുന്നുവെങ്കിലും അഞ്ചു വർഷം കൂടുമ്പോൾ നടത്തേണ്ട ബിസി ഓവർലേ നാളിതുവരെ ചെയ്യാതിരുന്നതിനാൽ റോഡിൽ കുണ്ടും കുഴികളും രൂപപ്പെടുകയും യാത്ര ദുരിതപൂർണ്ണമാകുകയും ചെയ്തിരുന്നു.\nഇതേത്തുടർന്നു മാണി സി കാപ്പൻ എം എൽ എ പൊതുമരാമത്ത് മന്ത്രി പി എ മുഹമ്മദ് റിയാസിനെ നേരിൽ കണ്ട് നിവേദനം നൽകിയതിൻ്റെ അടിസ്ഥാനത്തിലാണ് തുക അനുവദിച്ചത്.\nPrevious Articleപെന്‍സില് തുമ്പില് വിസ്മയം തീര്‍ത്ത വിദ്യാര്‍ത്ഥിക്ക് അരുവിത്തുറ കോളേജിന്റെ ആദരം\nNext Article മാധ്യമ പ്രവർത്തകർക്ക് പാലാ നഗരസഭാ കൗൺസിൽ യോഗത്തിൽ വിലക്കില്ല – നഗരസഭാ ചെയർമാൻ


ആലിന്തറ നീന്തൽകുളം പണിതിട്ട് 20 വർഷം; ഉപയോഗിച്ചിട്ടില്ല | Destroyed Venjaramoodu Swimming Pool Thiruvananthapuram\nDec 21, 2018, 07:35 AM IST\nമാലിന്യം നിറഞ്ഞു നീന്തൽ പരിശീലനം മറ്റൊരു കുളത്തിൽ\nനിര്‍മിച്ച് 20 വര്‍ഷം കഴിഞ്ഞിട്ടും നീന്തല് താരങ്ങള്‍ക്ക് പ്രയോജനമില്ലാതെ മാലിന്യം നിറഞ്ഞുകിടക്കുന്നു\nവെഞ്ഞാറമൂട്: ആലിന്തറയിൽ നെല്ലനാട് പഞ്ചായത്ത് 20 വർഷം മുൻപ് നീന്തൽകുളം പണിതിട്ടും ഉപയോഗിക്കുന്നില്ല. സംരക്ഷണമില്ലാതെ കുളം നശിക്കുകയാണ്. പുതിയ താരങ്ങൾക്ക് ശരിയായി പരിശീലനം നടത്താൻ കഴിയാത്ത സ്ഥിതിയാണ്. അവർ സമീപത്തെ അപകടകരമായ ചിറയിലാണ് നീന്തൽ പരിശീലിക്കുന്നത്.\nനീന്തൽ പരിശീലനത്തിന് പ്രശസ്തമാണ് ആലിന്തറ. ശ്രീശാസ്താ എന്ന ക്ലബ്ബാണ് ഇവിടെ പരിശീലിപ്പിക്കുന്നത്. നെല്ലനാട് പഞ്ചായത്തിന്റെ മറ്റെല്ലാ സ്ഥലങ്ങളിൽ നിന്നും ഇവിടേക്ക് നീന്തൽ പഠിക്കാനായി കുട്ടികൾ എത്തുന്നുണ്ട്.\nഇത്രയും പേർക്ക് പരിശീലനം നൽകാൻ സൗകര്യംകുറഞ്ഞ ഒരു കുളംമാത്രമേയുള്ളൂ. 25 മീറ്റർ വീതിയുള്ള കുളം പരിശീലനത്തിനു മതിയാകില്ലെന്ന് ശാസ്താ നീന്തൽക്ലബ്ബ് അധ്യക്ഷനായിരുന്ന പിരപ്പൻകോട് അശോകനും സെക്രട്ടറി ബിനുലാലും പഞ്ചായത്തിന് നിവേദനം നൽകിയിരുന്നു. അതനുസരിച്ച് അന്നത്തെ പഞ്ചായത്ത് ഭരണസമിതി നീന്തൽകുളത്തിനു സമീപത്തായി അരയേക്കർ സ്ഥലം അനുവദിച്ച് അവിടെ നീന്തൽകുളം നിർമിച്ചു.\nരമണി പി.നായർ ജില്ലാ പഞ്ചായത്ത് പ്രസിഡന്റായിരുന്നപ്പോൾ ചിറ നവീകരിക്കാൻ 40 ലക്ഷം അനുവദിച്ചു. പാർശ്വഭിത്തികെട്ടി. കൂടാതെ രണ്ടുകോടിയുടെ വികസനപദ്ധതി സർക്കാരിന് സമർപ്പിക്കുകയുംചെയ്തു. എന്നാൽ അതിനു ഫലമുണ്ടായില്ല.\nതുടർന്നുവന്ന ത്രിതലപഞ്ചായത്തു ഭരണസമിതികൾ നീന്തൽകുളത്തെ പ്രയോജനപ്പെടുത്താനുള്ള പരിശ്രമങ്ങൾ നടത്തിയില്ല. ഇപ്പോൾ കുളം ശോച്യാവസ്ഥയിലാണ്. മാലിന്യം നിറഞ്ഞ് ദുർഗന്ധം വമിക്കുകയാണ്. കൊതുകുശല്യം രൂക്ഷവുമാണ്. വഴി കാടുകയറി കിടക്കുന്നു. പാർശ്വഭിത്തി കെട്ടിയതിനു പുറത്തേക്ക് വെള്ളമിറങ്ങി ചെളിക്കെട്ടായിട്ടുണ്ട്.\nവെള്ളം ശുദ്ധീകരിക്കാനുള്ള ക്രമീകരണമില്ല. മറ്റിടങ്ങളിൽ നിന്നും മാലിന്യം ഒഴുകി വരുന്നത് തടായാനുള്ള സംവിധാനവുമില്ല.\nനിലവിലുള്ള ചെറിയ നീന്തൽകുളത്തിൽ അശാസ്ത്രീയമായ പണി കാരണം നീന്തൽ പരിശീലനത്തിനെത്തിയവർ ഉൾപ്പെടെ നിരവധി പേർ മരിച്ചിട്ടുണ്ട്.\nനീന്തൽകുളം നവീകരിക്കുവാൻ സർക്കാരിനു നിവേദനം നൽകിയതായി പഞ്ചായത്തു പ്രസിഡന്റ് സുജിത്ത് എസ്. കുറുപ്പ് പറഞ്ഞു.\nContent Highlights: Destroyed Venjaramoodu Swimming Pool\nDestroyed Venjaramoodu Swimming Pool


Coolest Office Gadgets - Malayalam Gizbot\nഒരു ഓഫീസായാല് എന്തൊക്കെ വേണം ?\n| Updated: Wednesday, January 30, 2013, 15:37 [IST]\nസാങ്കേതികയുടെ പോക്ക് തന്നെ ഒരന്തോം കുന്തോമില്ലാത്ത രീതിയിലാണ്. അനുദിനം പുറത്തിറങ്ങുന്ന ഉപകരണങ്ങളിലെ വൈവിധ്യം തന്നെ ശ്രദ്ധിച്ചാല് മതി ഇത് മനസ്സിലാക്കാന്. മനുഷ്യന് വന്നു വന്ന് ഒരു പണിയും ചെയ്യേണ്ടാത്ത അവസ്ഥയായി കാര്യങ്ങള്. ഓഫീസിലും, വീട്ടിലുമൊക്കെ ജോലിയെ അനായാസമാക്കാന് സഹായിയ്ക്കുന്ന ഒട്ടേറെ ആധുനിക ഉപകരണങ്ങള് വിപണിയില് ലഭ്യമാണ്. സ്വയം ഇളക്കുന്ന ചായക്കപ്പ് മുതല് മൊബൈല് ഫോണ് വലിപ്പത്തിലുള്ള പ്രൊജക്്ടറുകള് വരെ കൂട്ടത്തിലുണ്ട്. നമുക്ക് അത്തരം ചില രസകരങ്ങളും, ഉപയോഗപ്രദവുമായ ഓഫീസ് ഉപകരണങ്ങള് കാണാം.\nവരയ്ക്കുന്നതെല്ലാം ശേഖരിച്ചു വയ്ക്കുന്ന ഡിജിറ്റല് പേന. ഇവ പിന്നീട് കമ്പ്യൂട്ടറിലേയ്ക്ക് മാറ്റാം.\nസോണി HDR-PJ50 ക്യാംകോര്‍ഡര് & പ്രൊജക്ടര്\nഐഫോണ്4ചാര്‍ജ് ചെയ്യാനുള്ള പ്രത്യേകം പാഡ്.\nLifelines from Enesco Teamwork Tape Dispenser\nഐപാഡ് സിഎഫ് & എസ്ഡി കാര്‍ഡ് റീഡറുകള്\nവര്‍ദ്ധിച്ച ശബ്ദസുഖവും, ശക്തമായ നോയ്‌സ് റിഡക്ഷന് സാങ്കേതികവിദ്യയുമുള്ള ഹെഡ്‌ഫോണ്.\nLogitech G300 ഗെയിമിംഗ് മൗസ്\nസിനിമ കാണുന്നത് മുതല് പ്രസന്റേഷനുകള് അവതരിപ്പിയ്ക്കുന്നതിന് വരെ ഉതകുന്ന കുഞ്ഞന് പ്രൊജക്ടര്\nവളരെ വ്യത്യസ്തമായ ഒരു കലണ്ടര്\nഒരേ സമയം മാക് ബുക്കും, ഐഫോണും ചാര്‍ജ് ചെയ്യാന് സഹായിയ്ക്കുന്ന ഡ്യുവല് ചാര്‍ജര്\nസ്വയം ഇളക്കുന്ന ചായക്കപ്പ്\nബാറ്ററി ഉപയോഗിച്ച് പ്രവര്‍ത്തിയ്ക്കുന്ന ഒരു ചെറിയ ഫാനാണ് ഈ കപ്പിനെ സ്വയമിളക്കാന് സഹായിയ്ക്കുന്നത്.\nഈ ചാര്‍ജര് ജനാലയില് പറ്റിച്ചു വച്ച്, സൂര്യപ്രകാശമുപയോഗിച്ച്\nഫോണ് എളുപ്പത്തില് ചാര്‍ജ് ചെയ്യാം.\nആപ്പിള് വയര്‍ലെസ് മൗസിനായുള്ള വയര്‍ലെസ് മാജിക് ചാര്‍ജര്\nWireless Desktop 200


maithreyi: മഹേഷിന്റെ പ്രതികാരം\n"ഈ ലോകത്ത് ഏതപമാനവും മര്‍മ്മദാഹകമാണ്. പ്രതികാരത്തിന്റെ ഉല്ലാസംകൊണ്ടേ സാധാരണക്കാരന് ആ തീ കെടുത്താനാകൂ. തന്റെ ഉള്ളില് ജ്വലിക്കുന്ന അപമാനാഗ്നിയില് എതിരാളിയെ ദഹിപ്പിച്ചാലേ അവനു തൃപ്തി കൈവരൂ. മഹാന്മാരുടെ കാര്യം വേറേ. അപമാനാഗ്നിയെ അവര് ക്ഷമയുടെ ശാന്തിദായകമായ ജലധാരകൊണ്ടു മൂടി കെടുത്തിക്കളയും." താരാശങ്കര് ബന്ദോപാദ്ധ്യായയുടെ ആരോഗ്യനികേതനത്തിലെ വരികളാണിവ. അതെ, കടുത്ത അപമാനബോധം ഉളവാക്കുന്ന സങ്കടത്തിന്റേയും നിസ്സഹായതയുടേയും ബൈപ്രോഡക്ട് ആണ് പ്രതികാരചിന്ത.\nപ്രതികാരചിന്തകള് എന്നില് ഇപ്പോള് ഉണര്‍ത്തിവിട്ടത് 'മഹേഷിന്റെ പ്രതികാരം ' എന്ന സുന്ദര സിനിമയാണ്. ആരെയും ഉപദ്രവിക്കാത്ത ഒരു സാധുവായിരുന്നു മഹേഷ്, പക്ഷേ 'ക്ഷമയുടെ ശാന്തിദായകമായ ജലധാരകൊണ്ടു അപമാനാഗ്നിയെ മൂടി കെടുത്തിക്കളയാന്' ആയില്ല മഹേഷിന്. കാരണം ആ യുവാവ് മഹാനല്ലാത്ത, തികച്ചും സാധാരണക്കാരന് മാത്രമായിരുന്നുവല്ലോ.\nമധുരപ്രതികാരമാണ് എന്നും എനിക്കിഷ്ടം. കുറേ അടിയും ഇടിയും കൊണ്ടും കൊടുത്തും തന്റെ പ്രതികാരപ്രതിജ്ഞ നിറവേറ്റിയെങ്കിലും അവസാനം വില്ലന്റെ പെങ്ങളെ പ്രണയിച്ചു ജീവിതസഖിയാക്കി അതൊരു മധുരപ്രതികാരമാക്കി മാറ്റി മഹേഷ്. അല്ലെങ്കിലും പ്രണയത്തിലും യുദ്ധത്തിലും പാടില്ലാത്തത് ഒന്നും ഇല്ലല്ലോ.\nചാനലുകള് വന്നതില്‍പ്പിന്നെ സിനിമയും സീരിയലും നമ്മുടെ നിത്യജീവിതഭാഗമാണ്. എന്തെങ്കിലും കാര്യം വിശദീകരിക്കേണ്ടി വരുമ്പോള് ഇന്ന സിനിമ പോലെ എന്നു പറയുമ്പോള് കേള്‍ക്കുന്നവര്‍ക്ക് എളുപ്പം കാര്യം മനസ്സിലാകുന്നു. അങ്ങനെ പറയുന്നത്, വ്യക്തമാക്കാനുള്ള കഴിവുകുറവുകൊണ്ടാണ് എന്ന് വെള്ളെഴുത്ത് പണ്ടെന്നോ പറഞ്ഞുവച്ചിട്ടുണ്ടെങ്കിലും. ആ സ്വാധീനം ഈ സിനിമയിലെ ഡയലോഗുകളില് ധാരാളമായി, വളരെ രസകരമായി ആദ്യന്തം വാരിവിതറിയിട്ടുണ്ട്. മമ്മൂട്ടിയും മോഹന്‍ലാലും ഈ സിനിമയില് വളരെ ശക്തമായ അസന്നിഹിതസാന്നിദ്ധ്യങ്ങളാണ്. അതേപോലെ 'ചന്ദനമഴ' സീരിയല്, കിരീടം സിനിമ, എന്തിനേറെ ശ്വാസകോശ പരസ്യം വരെ ഉണ്ട്. അതെല്ലാം അങ്ങേയറ്റം സ്വാഭാവികതയോടെ അവതരിപ്പിച്ചിരിക്കുന്നു എന്നതിലാണ് കാര്യം. തുടക്കം തന്നെ നരസിംഹം സിനിമയിലാണല്ലോ. 'ബെസ്റ്റ് ' 'ഡിങ്കോള്‍ഫി ' തുടങ്ങിയ പ്രയോഗങ്ങളും മറ്റും ഇപ്പോള് മലയാളികളുടെ സാധാരണ വാക്കുകളാണ് എന്നും മനസ്സിലാകുന്നു.\nക്രിസ്പിനെ കണ്ടപ്പോള് ജനം കയ്യടിച്ചത് എന്തെന്ന് സിനിമ കണ്ടപ്പോള് മനസ്സിലായി. അധികമൊന്നും വായിക്കാതെ പോയതുകൊണ്ട് സൗബിന് എന്നു ഞാന് കേട്ടിട്ടുണ്ടായിരുന്നില്ല. അഭിനയമല്ല, കെങ്കേമമായ ഡയലോഗ് ഡെലിവറി,അതിനൊത്ത ശരീരഭാഷ ഇവയാണ് സൗബിന്റെ പ്രത്യേകത എന്നാണ് എന്റെ മതം.\nഇതിലെ യഥാര്‍ത്ഥ താരം തിരക്കഥയാണ്. സിനിമയും അതിലെ ഓരോ സീനും ഫ്രെയിമും മനസ്സില് കണ്ടു കണ്ടു വേണമല്ലോ ഇത്തരം 'കഥയില്ലാതിരക്കഥ' മെനയുവാന്. അതൊരു കഴിവു തന്നെയാണ്. നെല്ലിക്ക-ജനഗണമന സീന് തന്നെ ഒന്നാന്തരം ഉദാഹരണം. മഹേഷിന്റെ പ്രകാശ്‌സിറ്റിയേക്കാള് കുഗ്രാമമായ എന്റെ നാട്ടില് രാത്രിക്ക് പാറപ്പുറത്തുള്ള കപ്പവാട്ട് ഒന്നും ഇപ്പോള് കാണാന് സാദ്ധ്യതയില്ല. അതേപോലെ ആ ചെരുപ്പ് തേച്ചുകഴുകല്. ചെറുപ്പക്കാരനായ ശ്യാം പുഷ്‌കരന് എങ്ങനെ ഈ അന്യംനിന്നുപോയ ഗ്രാമശീലങ്ങള് ഇത്ര തനിമയോടെ കോപ്പി പേസ്റ്റ് ചെയ്തു? അതോ അത്തരം ഗ്രാമങ്ങള് ഇപ്പോഴും കേരളത്തില് ഉണ്ടാവുമോ? എനിവേ, വെല്‍ഡണ് ശ്യാം പുഷ്‌കരന്. യൂ ഡിസേര്‍വ് ക്രെഡിറ്റ്. ഇനിയും ഇത്തരം മണ്ണിന്റെ മണമുള്ള തിരക്കഥകള് രൂപപ്പെടട്ടെ താങ്കളുടെ കീബോര്‍ഡില് നിന്നും.\nവളരെ കുറച്ച് സീനുകളില് മാത്രം ഉള്ള, ഇ.എം.എസ് ന്റെ കൊച്ചുമകന് എന്ന ഹാലോയും കൂടി വഹിക്കുന്ന സുജിത്തിന്റെ വില്ലന് കഥാപാത്രത്തിനും ഉണ്ട് പുതുമ. കൊടുക്കുന്നവനും കൊള്ളുന്നവനും തമ്മില് വിരോധമൊന്നുമില്ല. പിന്നെ ആ അടി സീന്. അതു കണ്ടപ്പോള് ചിലടത്തൊക്കെ മനഃപൂര്‍വ്വം നായകനെ ജയിപ്പിക്കാന് വേണ്ടി വില്ലന് വിട്ടുകൊടുക്കുന്നതായി തോന്നിയിരുന്നു. മലയടിവാരത്തില് തല്ലിനു തെരഞ്ഞെടുത്ത ഗോദയും കൊള്ളാം.\nരക്തദാനം പോലുള്ള മഹത്ആശയങ്ങള് പ്രചരിപ്പിക്കുന്നതിന് പണ്ടൊക്കെ എഴുത്തും പ്രസംഗവും ആയിരുന്നു വഴി. പിന്നെ ശാസ്ത്രസാങ്കേതിക പരിഷത്തിന്റെയും തനതു നാടകവേദികളുടേയും തെരുവുനാടകങ്ങളായി. എളുപ്പം ജനശ്രദ്ധ ആകര്‍ഷിച്ചിരുന്നു അവര്. ബസ്സ്റ്റാന്‍ഡില് വച്ചുള്ള അടിപൊളി നൃത്തസീന് കണ്ട് ഇതിലെന്താണാവോ ഒരു ചേരാത്ത നൃത്തരംഗം എന്ന് അന്തം വിട്ടിരിക്കുമ്പോള് അതാ അവസാനം ഉയര്‍ത്തുന്നു രക്തദാന ബാനര്. അതെ, ഇതാണ് കാലോചിതം. ആ നൃത്തം റൊമ്പം പിടിച്ചു. അതുകണ്ട് ഡബ്‌സ്മാഷ് എന്നു ചെറുപ്പക്കാരന് പറയുമ്പോള് കുഞ്ഞിപ്പയ്യന് ഫഌഷ്‌പ്രൊ(?) എന്നോ മറ്റോ തിരുത്തുന്നുമുണ്ട്.\nജിംസി, സോണിയ തുടങ്ങിയ ചുണയുള്ള പെണ്‍കുട്ടികഥാപാത്രങ്ങളോട് നല്ല മമത തോന്നി. പ്രായേണ അടക്കഒതുക്കക്കാരിയായ സൗമ്യ കാനഡക്കാരനെ കണ്ടപ്പോള് 'കുമ്പിളപ്പം തിന്ന് നടന്നാല് പോരാ , ലോകം ചുറ്റി കാണണം' എന്ന് അങ്ങ് കൂളായി തീരുമാനിക്കുന്നു. അതേസമയം കൂടുതല് മോഡേണ് ആയ ജിംസി, കാര്യങ്ങളെല്ലാം വിശദമായി അന്വേഷിച്ച് നായകനെ അങ്ങു പ്രണയിക്കുകയാണ്. ക്രിസ്പിനും സോണിയയും പരസ്പരം 'ഡിങ്കോള്‍ഫി' ഒന്നുമില്ലാത്ത നല്ല ചങ്ങാതിമാര് മാത്രമാണെന്നും ക്രിസ്പിന് മധുരമായി സോണിയയുടെ അപ്പന് ബേബിച്ചേട്ടനെ മനസ്സിലാക്കിക്കുന്നുണ്ട്.\nചെറിയ സീനുകളില് മാത്രം വരുന്ന കഥാപാത്രങ്ങള് പോലും നമ്മുടെ മനസ്സില് തങ്ങിനില്‍ക്കുന്നു എന്നതാണ് സിനിമയുടെ മറ്റൊരു പ്രത്യേകതയായി തോന്നുന്നത്. ജനഗണമന സീന്, ജിംസിയുടെ അമ്മ, അമേരിക്കക്കാരനും ഭാര്യയും, താഹിര്, മഹേഷിന്റെ അപ്പന്, സൗമ്യയുടെ അപ്പനമ്മമാര് എല്ലാവരും എത്ര ഭംഗിയായി അവരവരുടെ സാന്നിദ്ധ്യം അടയാളപ്പെടുത്തിയിരിക്കുന്നു. സൗമ്യയുടെ അപ്പന്റെ കുറിക്കു കൊള്ളുന്ന സംഭാഷണങ്ങള് എടുത്തുപറയേണ്ടവയാണ്. മഹേഷും ബേബിച്ചേട്ടനും ക്രിസ്പിനും നായകന്മാരാണ് എന്നും പറയാം. നിറഞ്ഞാടുന്ന നായക കഥാപാത്രത്തിനു മുന്നില് നിഷ്പ്രഭമാകുന്ന മറ്റു കഥാപാത്രങ്ങളെ കണ്ട് കണ്ട് മടുത്ത നമുക്ക് ഈ മാറ്റം തികച്ചും ആസ്വാദ്യകരമായി തോന്നും. ഇതാണ് ശ്യാം പുഷ്‌കരന്റെ കഴിവ്.\nഇനി മറ്റു ചില പ്രതികാരങ്ങള് കൂടി. 'കമ്യൂണിസ്റ്റ്കാരനാണ് ' എന്നു പറഞ്ഞ് എന്റെ അച്ഛന് പിജി ക്ക് അഡ്മിഷന് നിഷേധിച്ചു തിരു.കോളേജിലെ അന്നത്തെ പ്രശസ്തനായ പ്രിന്‍സിപ്പല്. 'ഞാന് എം.എ എടുത്തിട്ട് സാറിനെ വന്നു കാണും ' എന്ന് ബഹുമാനപൂര്‍വ്വം പറഞ്ഞാണ് അച്ഛന് മുറിക്കു പുറത്തിറങ്ങിയത്. ബനാറസ് ഹിന്ദു യൂണിവേഴ്‌സിറ്റിയില് ചേര്‍ന്ന് പ്രശസ്തവിജയം നേടിയതിനു ശേഷം സര്‍ട്ടിഫിക്കറ്റുമായി തിരിച്ചുചെന്ന് സാറിനെ കണ്ടു അച്ഛന്. അന്നുമുതല് അവരിവരും വളരെ അടുപ്പത്തിലുമായി. പരസ്പരവിരോധമില്ലാത്ത മധുരപ്രതികാരം. അവരിവരും ഇന്ന് ഇല്ല.\nനാലാം ക്ലാസ്സില് പഠിക്കുമ്പോള് ഞാന് എഴുതിയ ഒരു കഥയുടെ പേരും പ്രതികാരം എന്നായിരുന്നു. പ്രിയ കഥാകാരന് കാരൂരിന്റെ കുട്ടിക്കഥകള് വായിച്ച് കിട്ടിയിരുന്ന ആവേശവും, പറഞ്ഞുകേട്ടിരുന്ന ഏതൊക്കെയോ അനുഭവകഥകളും പിന്നെ നുറുങ്ങു ഭാവനയും ചേര്‍ത്ത് എഴുതിയ മധുരപ്രതികാരകഥ തന്നെയായിരുന്നു അതും.\nഏതോ ഒരു സിനിമയില് വാണി വിശ്വനാഥിന്റെ നായികകഥാപാത്രത്തിന്റെ ഒരു ഡയലോഗുണ്ട്-ജീവച്ഛവമായ ഈ മനുഷ്യനോട് (അച്ഛനായിരിക്കാം) എന്തു പ്രതികാരം ചെയ്യാന് എന്നോ മറ്റോ ആയിരുന്നു ആശയം. അതെ, ചിലരെ കാലം തന്നെ ശിക്ഷിക്കും (ഇക്കാലത്ത് പക്ഷേ അങ്ങനെയില്ല എന്ന് എന്റെ നിരീക്ഷണം). അപ്പോഴേയ്ക്കും പ്രതികാരാഗ്നി കെട്ടിട്ടുമുണ്ടാകും. ഏതാണ്ട് ഇതേ പോലെ ഒരവസ്ഥ ഞാനും നേരിട്ടുട്ടുണ്ട്. എന്റെ അച്ഛനമ്മമാരോട് കടുത്ത ദ്രോഹം ചെയ്ത-ഞങ്ങളുടെ ദൃഷ്ടിയില്-ഒരു ബന്ധുവിനെ രോഗം പിടിച്ച് കിടപ്പിലായപ്പോള് കാണാന് പോയി. ആ കിടപ്പ് കണ്ടപ്പോള് ദേഷ്യത്തിന്റേയോ പ്രതികാരമോഹത്തിന്റേയോ ലാഞ്ഛന പോലും തോന്നിയില്ലെന്നതാണ് സത്യം. സഹതാപം, അതുമാത്രമായിരുന്നു ഒരേ ഒരു വികാരം. അല്ലെങ്കിലും വര്‍ഷങ്ങള്‍ക്കു ശേഷം എന്തു പ്രതികാരം? കാലം ഊതിക്കെടുത്തില്ലേ മനസ്സിലെ പ്രതികാരസ്ഫുലിംഗങ്ങള്? ആറിയ കഞ്ഞി പഴങ്കഞ്ഞി!\nPosted by Maithreyi Sriletha at 8:05 PM\nLabels: film review, Maheshinte prathikaram, മഹേഷിന്റെ പ്രതികാരം, സിനിമ


മുദ്രാവാക്യം കുട്ടിയെ ആരും പഠിപ്പിച്ചതല്ല, ഏതെങ്കിലും മതത്തിന് എതിരല്ലെന്നും ന്യായീകരിച്ച് പിതാവ്\nHOME/ STATE/ ALAPPUZA/HATE SLOGANS POPULAR FRONT RALLY ASKAR ALI POLICE CUSTODY\nPublished on: May 28, 2022, 8:32 PM IST\nജില്ല പൊലീസ് മേധാവിയുടെ കീഴിലുള്ള പ്രത്യേക അന്വേഷണ സംഘത്തിന്‍റെ നേതൃത്വത്തിലാണ് ചോദ്യം ചെയ്യൽ\nആലപ്പുഴ : പോപ്പുലർ ഫ്രണ്ട് റാലിയിൽ കുട്ടി വിദ്വേഷ മുദ്രാവാക്യം വിളിച്ച സംഭവത്തിൽ കുട്ടിയുടെ പിതാവിനെ ആലപ്പുഴയിൽ എത്തിച്ച് ചോദ്യം ചെയ്യുന്നു. പള്ളുരുത്തിയിലെ വീട്ടിൽ നിന്നാണ് പോപ്പുലർ ഫ്രണ്ട് പ്രവർത്തകനായ അസ്‌കർ അലിയെ പൊലീസ് കസ്‌റ്റഡിയിലെടുത്തത്. ജില്ല പൊലീസ് മേധാവിയുടെ കീഴിലുള്ള പ്രത്യേക അന്വേഷണ സംഘത്തിന്‍റെ നേതൃത്വത്തിലാണ് ചോദ്യം ചെയ്യൽ.\nകുട്ടി വിളിച്ച മുദ്രാവാക്യം ആരും പഠിപ്പിച്ചതല്ലെന്നാണ് പിതാവ് അസ്‌കർ അലി പൊലീസിന് നൽകിയ മൊഴി. മുദ്രാവാക്യം ഏതെങ്കിലും ഒരു മതത്തിനോ വിഭാഗത്തിനോ എതിരെല്ലെന്നും വർഗീയ ശക്തികൾക്ക് എതിരായ മുദ്രാവാക്യമാണെന്നുമാണ് പിതാവിന്‍റെ നിലപാട്. വിവാദ മുദ്രാവാക്യം സ്വയം വിളിച്ചതാണെന്നാണ് കുട്ടി നേരത്തെ മാധ്യമങ്ങളോട് പറഞ്ഞിരുന്നു.\nമുമ്പ് പലതവണ ഇത് വിളിച്ചിട്ടുണ്ടെങ്കിലും തെറ്റൊന്നും തോന്നിയിട്ടില്ല. സ്വയം തോന്നി വിളിച്ചതാണ്. എൻ.ആർ.സിയുടെ പരിപാടിയിൽ നിന്നാണ് മുദ്രാവാക്യം വിളിക്കാൻ പഠിച്ചതെന്നും കുട്ടി വ്യക്തമാക്കിയിരുന്നു.\nചോദ്യം ചെയ്യലിന് ശേഷം ആവശ്യമെങ്കിൽ കുട്ടിയുടെ പിതാവിന്‍റെ അറസ്‌റ്റ് രേഖപ്പെടുത്തുമെന്നാണ് അന്വേഷണ ഉദ്യോഗസ്ഥരുടെ നിലപാട്. അതേസമയം സംഭവത്തിൽ പ്രതിഷേധിച്ച് പോപ്പുലർ ഫ്രണ്ട് നേതാക്കൾ ആലപ്പുഴ എസ്‌പി ഓഫീസിലേക്ക് മാർച്ചും പ്രതിഷേധ ധർണയും സംഘടിപ്പിച്ചു.


January 18, 2019\tസുന്നത്ത്-ലേഖനങ്ങള് Comments Off on ഹദീസ്: സ്വീകരണ – നിരാകരണ മാനദണ്ഡങ്ങൾ\nഇസ്ലാമിന്റെ പ്രഥമ പ്രമാണം ഖുർആൻ തന്നെ. അതിന്റെ സംരക്ഷണ ബാധ്യത അല്ലാഹു നേരിട്ട് ഏറ്റെടുത്തതാണ്. ഖുർആനെ നെഞ്ചിലേറ്റിയ അനുയായികളിലൂടെ അതിന്റെ സംരക്ഷണം റബ്ബ് സാധ്യമാക്കുകയും ചെയ്തു. ഈ ദൈവിക ഗ്രന്ഥത്തിന്റെ ആശയങ്ങൾ പ്രബോധിതർക്ക് വ്യക്തമാക്കി കൊടുക്കലായിരുന്നു നബി(സ)യുടെ നിയോഗലക്ഷ്യം. അതിനാൽ, പ്രവാചകന്റെ ചര്യ ഖുർആൻ മനസ്സിലാക്കാൻ അത്യന്താപേക്ഷിതം. പ്രവാചകാനുസരണം ദൈവാനുസരണമാണെന്നും (വി.ഖു. 4: 80) പ്രവാചകാജ്ഞാപനങ്ങൾ അംഗീകരിക്കലും നിരോധങ്ങൾ വർജിക്കണമെന്നതും (വി.ഖു. 59: 7) ഖുർആനിക കൽപനകളാണ്. എന്നാൽ നബി(സ) …


Bihar assembly election 2020: bjp alliance facing challenges in 71 seats | ബീഹാറില് ബിജെപിക്ക് 71 സീറ്റില് വെല്ലുവിളി,എളുപ്പമാകില്ല, 36 സീറ്റുകള് കോണ്‍ഗ്രസ് സഖ്യത്തില്!! - Malayalam Oneindia\n10 min ago 'മുസ്ലിങ്ങള്‍ക്ക് സീറ്റില്ല'... പക്ഷേ ഇത് കേരളം; 612 ന്യൂനപക്ഷ സ്ഥാനാര്‍ഥികളുമായി ബിജെപി, വന് ലക്ഷ്യം\n24 min ago അടുത്ത മുഖ്യമന്ത്രി ആരാകും: ചെന്നിത്തലയോ ഉമ്മന്‍ചാണ്ടിയോ? പ്രഖ്യാപനവുമായി ഡിസിസി പ്രസിഡന്റ്\nUpdated: Fri, Oct 9, 2020, 11:58 [IST]\nപട്‌ന: ബീഹാര് തിരഞ്ഞെടുപ്പിന്റെ ആദ്യ പാദത്തിന് ഇനി ഒരു മാസത്തില് കൂടുതല് സമയമുണ്ട്. പക്ഷേ ബിജെപിക്ക് നെഞ്ചിടിപ്പാണ്. പാര്‍ട്ടിക്കുള്ളിലും പ്രതിപക്ഷ നിരയില് നിന്നും ഒരുപോലെ വെല്ലുവിളി നേരിടുന്ന സമയമാണ് അവര്‍ക്കിത്. ആദ്യ ഘട്ടത്തില് തിരഞ്ഞെടുപ്പ് നടക്കുന്ന 71 സീറ്റുകള് വലിയ ആശങ്കയാണ് ബിജെപിക്ക് സമ്മാനിക്കുന്നത്. കാരണം 2015ല് ഈ സീറ്റുകളിലൊന്നും ബിജെപിയുടെ നില അത്ര മെച്ചപ്പെട്ടതായിരുന്നില്ല. സമവാക്യങ്ങള് മാറി മറിയുന്ന മണ്ഡലങ്ങള് കൂടിയാണിത്.\n71 സീറ്റിലെ പോരാട്ടം\n71 സീറ്റിലേക്കാണ് ആദ്യ ഘട്ടത്തില് പോരാട്ടം നടക്കുന്നത്. എന്‍ഡിഎ അത്ര നല്ല പൊസിഷനില് അല്ല ഉള്ളത്. ബിജെപിി എപ്പോഴും സഖ്യത്തില് മികവ് കാണിക്കുന്ന പാര്‍ട്ടിയാണ് ബീഹാറില്. ഇവിടെ ജെഡിയു ഇപ്പോള് ശക്തമായ നിലയില് അല്ല. ഒന്നാമത്തെ കാര്യം സഖ്യത്തില് മത്സരിച്ചിട്ട് പോലും കഴിഞ്ഞ തവണ തന്നെ നിതീഷ് കുമാര് വമ്പന് നേട്ടമുണ്ടാക്കിയില്ല എന്നാണ്. ഏറ്റവും വലിയ ഒറ്റകക്ഷി ആര്‍ജെഡി തന്നെയായിരുന്നു. നിതീഷ് കുമാര് വിലിയൊരു തിരിച്ചടി നേരിട്ടാല് അത് ബിജെപിയുടെ പ്രകടനത്തെയും ബാധിക്കും.\n2015ല് മഹാസഖ്യം ഗംഭീര പ്രകടനമാണ് ഈ 71 സീറ്റില് നടത്തിയത്. 54 സീറ്റുകളും നേടിയെടുത്തു. ആര്‍ജെഡി, ജെഡിയു, കോണ്‍ഗ്രസ് എന്നിവരായിരുന്നു സഖ്യത്തിലുണ്ടായിരുന്നത്. എന്‍ഡിഎ സഖ്യത്തിന് ലഭിച്ചത് 15 സീറ്റും. മാറിയ സാഹചര്യത്തില് ആര്‍ജെഡിക്കും പ്രശ്‌നങ്ങളുണ്ടെങ്കിലും പ്രതിപക്ഷ കക്ഷിയെന്ന ആനുകൂല്യം സഖ്യത്തിനുണ്ട്. കാരണം ജെഡിയു സഖ്യത്തിലെ വില്ലനാണ്. നിതീഷ് കുമാര് മുസ്ലീം-ദളിത് വോട്ടുൂബാങ്കില് നിന്ന് വ്യതിചലിച്ചു എന്നാണ് ബീഹാറിലെ പൊതുജനാഭിപ്രായം.\nനിതീഷ് കുമാറിനെ അംഗീകരിക്കാന് ബുദ്ധിമുട്ടുള്ളവര് ബിജെപിയില് ധാരാളമുണ്ട്. നിതീഷ് ഉള്ളത് കൊണ്ടാണ് ബിജെപിക്ക് വളര്‍ച്ച ഇല്ലാത്തതെന്നാണ് ഗിരിരാജ് സിംഗ് അടക്കമുള്ളവര് ഉന്നയിക്കുന്നത്. മറ്റൊന്ന് തങ്ങളെ വിശ്വസിച്ച് കൂടെ നിന്ന എല്‍ജെപി നേതൃത്വം കൈവിട്ടതിലും പ്രശ്‌നങ്ങളുണ്ട്. ഇടയ്ക്കിടെ കൂറുമാറുന്ന ജെഡിയുവിനെ ഒപ്പം നിര്‍ത്തേണ്ടിയിരുന്നില്ല എന്നാണ് ഇവരുടെ വാദം. രഹസ്യമായി ഇവര് എല്‍ജെപിയെ പിന്തുണയ്ക്കുന്നുണ്ട്. സുശീല് കുമാര് മോദിയെ പരാജയപ്പെടുത്തുകയാണ് പ്രധാന ലക്ഷ്യം. എങ്കില് മാത്രമേ ഗിരിരാജ് സിംഗ് അടക്കമുള്ളവര്‍ക്ക് മുന്നിലെത്താന് സാധിക്കൂ.\nആര്‍ജെഡി ഈ 71 സീറ്റിലും കരുത്തരായ പാര്‍ട്ടിയാണ്. മത്സരിച്ച 29 സീറ്റില് 27 സീറ്റും ആര്‍ജെഡി കഴിഞ്ഞ തവണ നേടിയിരുന്നു. ഇത്തവണ ആകെയുള്ള പ്രതിസന്ധി ജെഡിയുവില്ലാതെ അത് നേടുകയായണ്. ഇത്തവണ സിപിഎംഎല് അവര്‍ക്കൊപ്പമുണ്ട്. കോണ്‍ഗ്രസും കഴിഞ്ഞ തവണ നേട്ടമുണ്ടാക്കിയവരാണ്. 13 സീറ്റില് മത്സരിച്ചപ്പോള്9സീറ്റുകള് നേടി. ഇത്തവണ 21 സീറ്റുകളിലാണ് കോണ്‍ഗ്രസ് മത്സരിക്കുന്നത്. യാദവ് കോമ്പിനേഷന് കൃത്യമായി വന്ന വര്‍ഷം കൂടിയായിരുന്നു 2015. അതാണ് ആര്‍ജെഡിയുടെ കുതിപ്പിന് കാരണം.\nകോണ്‍ഗ്രസ് യാദവ വോട്ടുബാങ്കിന് പുറത്ത് നില്‍ക്കുന്ന പാര്‍ട്ടിയാണ്. ഒറ്റയ്ക്ക് മത്സരിച്ചാലും അവരുടെ വോട്ടുബാങ്ക് നഷ്ടമാകില്ല. യാദവ് വോട്ടുബാങ്കിന് പുറത്ത് നില്‍ക്കുന്നതാണ് കോണ്‍ഗ്രസിന് ഏറ്റവും ഗുണകരം. ഇത് ദളിത്, മറ്റ് പിന്നോക്ക വിഭാഗങ്ങള് എന്നിവരുടെ വോട്ടുബാങ്കില് സ്വാധീനം നേടാന് കോണ്‍ഗ്രസിനെ സഹായിക്കാറുണ്ട്. ജെഡിയുവിന്റെ വോട്ടുബാങ്കാണ് കോണ്‍ഗ്രസിലേക്ക് പലപ്പോഴുമായി എത്തുന്നത്. നിതീഷ് കോണ്‍ഗ്രസിനെ പലപ്പോഴും കുറ്റപ്പെടുത്താത്തത് ഒരേ വോട്ടുബാങ്കില് നിന്നുള്ള തിരിച്ചടി കൂടി പ്രതീക്ഷിക്കുന്നത് കൊണ്ടാണ്.\nകോണ്‍ഗ്രസ് സഖ്യത്തിനുള്ള ഏറ്റവും വലിയ നേട്ടം എന്‍ഡിഎ ഇത്തവണ ആടിയുലഞ്ഞ് നില്‍ക്കുകയാണ്. ഒന്ന് അതിഥി തൊഴിലാളികള് കൂട്ടത്തോടെ തിരിച്ചെത്തിയിരിക്കുകയാണ്. ഇവര്‍ക്ക് നല്‍കാന് രാജ്യത്ത് തന്നെ തൊഴിലില്ല. അപ്പോള് ബീഹാറിന്റെ കാര്യം പറയാന് തന്നെ പറ്റില്ല. പല യുവാക്കളും കൃഷിയിലേക്ക് തിരിഞ്ഞിരിക്കുകയാണ്. അവിടെയാണ് കര്‍ഷക ബില്ലുകള് വില്ലനായി മാറിയിരിക്കുന്നത്. യുവാക്കളുടെ വലിയ രോഷം മോദി സര്‍ക്കാരും നിതീഷും നേരിടേണ്ടി വരും. കൂടുതല് സഹായങ്ങളാണ് കര്‍ഷകര് മോദിയില് നിന്ന് പ്രതീക്ഷിച്ചത്. അത് ഇതുവരെ ഉണ്ടാവാത്തതില് യുവാക്കള് നിരാശരാണ്.\nഎന്‍ഡിഎ ഈ 71 സീറ്റിലും പ്രതിരോധത്തിലാണ്. 2015ല് ബിജെപി മാത്രം 13 സീറ്റാണ് നേടിയത്. ഇത്തവണ മത്സരം 29 സീറ്റിലാണ്. ജെഡിയു മത്സരിക്കുന്നത് 35 സീറ്റിലും. ജെഡിയു നേരത്തെ 18 സീറ്റുകള് നേടിയിരുന്നു. ബിജെപിയുടെ വോട്ടുകള് ജെഡിയുവിലേക്ക് എത്തിക്കുകയാണ് പാര്‍ട്ടി നേരിടുന്ന വലിയ വെല്ലുവിളി. ഹിന്ദുസ്ഥാന് അവാം മോര്‍ച്ച, എല്‍ജെപി, ആര്‍എല്‍എസ്പി, എന്നിവരുടെ കരുത്ത് ഈ ഘട്ടത്തില് അറിയാന് സാധിക്കും. എന്നാല് തിരിച്ചെത്തിയ വോട്ടര്‍മാരില് പലരും ആര്‍ജെഡിയുടെ കോഡര് വോട്ടര്‍മാരാണ്. 1990കളില് മറ്റ് സംസ്ഥാനങ്ങളിലേക്ക് തൊഴില് തേടി പോയവരാണ് ഇവര്. ലാലു പുതിയ സുശാസന് ബാഹുവായി നില്‍ക്കുന്നത് കൊണ്ട് നിതീഷ് ബിജെപി സഖ്യത്തിന് വലിയ ബാധ്യതയായി മാറിയിരിക്കുകയാണ്.\nbihar assembly election 2020 congress rjd rahul gandhi bjp nitish kumar കോണ്‍ഗ്രസ് ആര്‍ജെഡി ബിജെപി നിതീഷ് കുമാര് politics\nbihar assembly election 2020: bjp alliance facing challenges in 71 seats


'നാടകം കളിക്കരുത്'; വീൽചെയറിലിരുന്ന യാത്രക്കാരിയോട് പൊട്ടിത്തെറിച്ച് വിമാനത്താവള ജീവനക്കാരി | Malayala Manorama | Manorama News\n'നാടകം കളിക്കരുത്'; വീൽചെയറിലിരുന്ന യാത്രക്കാരിയോട് പൊട്ടിത്തെറിച്ച് വിമാനത്താവള ജീവനക്കാരി\nസ്വന്തം ലേഖകൻ September 10, 2019 09:10 AM IST\nഭിന്നശേഷി യാത്രക്കാരിയോട് വിമാനത്താവള ജീവനക്കാരി അപമര്യാദയായി പെരുമാറിയെന്ന് ആരോപണം. മുംബൈയിലേക്ക് പോകാനെത്തിയ വിരാലി മോദി എന്ന യുവതിക്കാണ് ദുരനുഭവം. തിങ്കളാഴ്ച വൈകീട്ട് ഡൽഹി അന്താരാഷ്ട്ര വിമാനത്താവളത്തിലാണ് സംഭവം.\nഭിന്നശേഷിക്കാരുടെ അവകാശങ്ങള്‍ക്കായി അമേരിക്ക ആസ്ഥാനമായി പ്രവര്‍ത്തിക്കുന്ന സന്നദ്ധ പ്രവർത്തകയാണ് വിരാലി. പരിശോധന കൗണ്ടറിൽ സിഐഎസ്എഫ് ഉദ്യോഗസ്ഥയാണ് മോശമായി പെരുമാറിയെന്ന് വിരാടി ട്വിറ്ററിൽ കുറിച്ചു.\nപരിശോധനക്കായി തന്നോട് എഴുന്നേല്‍ക്കാന് ആവശ്യപ്പെട്ടപ്പോള് തനിക്ക് കഴിയില്ലെന്ന് പറഞ്ഞു. എന്നാല്, നാടകം കളിയ്ക്കരുതെന്ന് പറഞ്ഞ് ഉദ്യോഗസ്ഥ തട്ടിക്കയറുകയും മേലുദ്യോഗസ്ഥനോട് പരാതിപ്പെടുകയും ചെയ്തു. രേഖകള് കാണിക്കാന് ശ്രമിച്ചെങ്കിലും അവര് ശ്രദ്ധിച്ചില്ല. മറ്റൊരു ഉദ്യോഗസ്ഥയെത്തിയാണ് തന്നെ പരിശോധിച്ച് പോകാന് അനുവദിച്ചത്. സംഭവത്തില് എഐഎസ്എഫ് തന്നോട് ഖേദം പ്രകടിപ്പിച്ചതായും വിരാലി വ്യക്തമക്കി.\nരണ്ട് വര്‍ഷം മുമ്പ് മുംബൈ റെയില്‍വേ സ്റ്റേഷനില് തന്നെ ട്രെയിന് കയറാന് ശ്രമിച്ചയാള് ശാരീരികമായി ഉപദ്രവിച്ചെന്ന് വിരാലി ആരോപണമുന്നയിച്ചിരുന്നു. അന്ന് വിരാലി തുടങ്ങിവെച്ച 'മൈ ട്രെയിന് ടൂ' എന്ന കാമ്പയിന് ട്വിറ്ററില് ചര്‍ച്ചയായി. ഇതിനെ തുടര്‍ന്നാണ് എറണാകുളം റെയില്‍വേ സ്റ്റേഷന് ഭിന്നശേഷി സൗഹൃദമായി പ്രഖ്യാപിച്ചത്.


'അശ്വത്ഥാമാവ് വെറുമൊരു ആന" കെ സുരേന്ദ്രനും ചെന്നിത്തലയും സംശയത്തിന്റെ നിഴലിൽ എം. ശിവശങ്കർ എഴുതിയ പുസ്തകം വിപണിയിൽ - India Vision Media\n‘അശ്വത്ഥാമാവ് വെറുമൊരു ആന” കെ സുരേന്ദ്രനും ചെന്നിത്തലയും സംശയത്തിന്റെ നിഴലിൽ എം. ശിവശങ്കർ എഴുതിയ പുസ്തകം വിപണിയിൽ\nബി.ജെ.പി. സംസ്ഥാന അധ്യക്ഷൻ കെ. സുരേന്ദ്രനെയും പ്രതിപക്ഷ നേതാവായിരുന്ന രമേശ് ചെന്നിത്തലയെയും സംശയത്തിന്റെ നിഴലിൽ നിർത്തുകയാണ് പുസ്തകം. സ്വർണ്ണം എത്തിയപ്പോൾ മുഖ്യമന്ത്രിയുടെ ഓഫീസിൽ നിന്ന് ഉന്നതൻ വിളിച്ചുവെന്ന് ബി.ജെ.പി. സംസ്ഥാന അധ്യക്ഷൻ കെ. സുരേന്ദ്രനും പിന്നാലെ പ്രതിപക്ഷനേതാവും വാർത്താസമ്മേളനം നടത്തി. കസ്റ്റംസിനു പോലുമില്ലാത്ത ആരോപണമാണിത്. യഥാർത്ഥത്തിലുള്ള പ്രതികളെ കണ്ടെത്താതിരിക്കാൻ വേണ്ടിയാണോ ഇതെന്ന് സംശയിക്കുന്നതായി ശിവശങ്കർ പറയുന്നു\nതിരുവനന്തപുരം | സർക്കാരിന്റെ വിലക്ക് തള്ളി എം. ശിവശങ്കർ എഴുതിയ പുസ്തകം . ‘അശ്വത്ഥാമാവ് വെറുമൊരു ആന പുറത്തിറങ്ങി കേന്ദ്ര ഏജൻസികൾക്കെതിരെക്കെതിരെയും മാധ്യമങ്ങൾക്കെതിരെയും കടുത്ത വിമർശനമാണ് പുസ്തകത്തിലുടെനീളം ശിവശങ്കർ നടത്തുന്നത് . സർക്കാരിന്റെ എതിർപ്പു വന്നതോടെ കഴിഞ്ഞ ദിവസം രാത്രി തന്നെ തിരക്ക് പിടിച്ച് കോട്ടയത്തെ പുസ്തകശാലകൾ വഴി വിൽക്കുകയായിരുന്നു. കഴിഞ്ഞ ദിവസം വൈകുന്നേരമാണ് കോട്ടയത്തെ പുസ്തകശാലകൾ വഴി ‘അശ്വത്ഥാമാവ് വെറുമൊരു ആന’ എന്ന പുസ്തകം ശിവശങ്കർ പുറത്തിറക്കിയത്.\nചീഫ് സെക്രട്ടറിയും ധനകാര്യ അഡീഷണൽ ചീഫ് സെക്രട്ടറിയും ചേർന്ന് നടത്തിയ അന്വേഷണത്തിൽ സ്‌പേസ് പാർക്ക് നിയമനത്തിൽ ശിവശങ്കറിന് വീഴ്ച പറ്റിയതായി കണ്ടെത്തിയിരുന്നു. ഇതേ തുടർന്നായിരുന്നു ശിവശങ്കറിനെ അന്ന് സർവീസിൽ നിന്ന് സസ്‌പെൻഡ് ചെയ്തത്.\nസ്വപനയുടെ നിയമനത്തിന് താൻ ശുപാർശ ചെയ്തിട്ടില്ലെന്നാണ്. ശിവശങ്കർ പറയുന്നത് ,സ്‌പേസ് പാർക്കിന്റെ ആദ്യ ഘട്ട നടപടികൾക്കായി ചുമതലപ്പെടുത്തിയ കൺസൾട്ടൻസി ഏജൻസി, അവർക്ക് മാനവവിഭവ ശേഷി ലഭ്യമാക്കുന്ന സ്ഥാപനം കരാറിലെടുത്ത ജീവനക്കാരി മാത്രമായിരുന്നു സ്വപ്നയെന്ന വസ്തുത ആരും പറയാറില്ലെന്നും ശിവശങ്കർ കുറ്റപ്പെടുത്തുന്നു. 2020 ഓഗസ്റ്റിൽ ഇക്കാര്യങ്ങൾ രേഖാമൂലം സർക്കാരിന്റെ ശ്രദ്ധയിൽ വന്നിട്ടുണ്ട്. ഇതൊന്നും തിരക്കാൻ പോലും തയ്യാറാവാതെയാണ് ആരോപണങ്ങൾ സത്യമെന്ന് പ്രചരിക്കപ്പെടുന്നത്. ഇത് തന്നെയാണ് സത്യാനന്തര കാല ലക്ഷണമെന്നും ശിവശങ്കർ കുറ്റപ്പെടുത്തുന്നു . ശിവശങ്കറിന്റെ വാദങ്ങൾ ഇതായിരിക്കെ സ്‌പേസ് പാർക്കിലെ നിയമനത്തിൽ എന്ത് വീഴ്ചയാണ് ചീഫ് സെക്രട്ടറി തല കമ്മറ്റി കണ്ടെത്തിയതെന്ന ചോദ്യം ശക്തമാക്കും. ധനകാര്യ പരിശോധനാ വിഭാഗവും നിയമനത്തിലെ വീഴ്ചകൾ കണ്ടെത്തിയിരുന്നു. ഇതോടെ നിലവിൽ സർവീസിലുള്ള ഉദ്യോഗസ്ഥൻ ചീഫ് സെക്രട്ടറി തല സമിതിയുടെ കണ്ടെത്തലുകളെ കൂടി തള്ളിക്കളയുന്ന വാദങ്ങൾ.\nപത്തനംതിട്ട മല്ലപ്പള്ളിയിൽ കെട്ടിട നിർമാണ തൊഴിലാളിയെ കോൺട്രാക്ടറും സഹോദരനും ചേർന്ന് അടിച്ചുകൊന്നു. തമിഴ്‌നാട് മാർത്താണ്ഡം തക്കല സ്വദേശിയായ സ്റ്റീഫൻ (34) ആണ് കൊല്ലപ്പെട്ടത്. കോൺട്രാക്ടറായ തക്കല സ്വദേശി ആൽവിൻ ജോസ്, ഇയാളുടെ സഹോദരൻ സുരേഷ് എന്നിവരെ പൊലീസ് അറസ്റ്റ് ചെയ്തു. കൊച്ചിയിൽ കൊതുകുകളും മാധ്യമപ്രവർത്തകരും തന്റെ രക്തത്തിനായി മത്സരിച്ചു.ജയിലിലെ അവസ്ഥ പറഞ്ഞതിനാൽ മുഖ്യമന്ത്രിയുടെ കീഴിലുള്ള ജയിൽ വകുപ്പിനെതിരെ ശിവശങ്കർ എന്ന് വാർത്തകൾ വന്നേക്കാം എന്നാണ് മറ്റൊരു പരിഹാസം. മകന്റെ വിവാഹ വിഷയം പോലും കസ്റ്റംസ് ഉപയോഗിച്ചു. ഇ.ഡി. മാധ്യമങ്ങളെ ഉപയോഗിച്ചാണ് ഇത് ചെയ്തത്.അന്വേഷണ ഏജൻസികൾ രാഷ്ട്രീയ ലക്ഷ്യത്തോടെ ഏതറ്റം വരെ പോകും എന്ന് തെളിയിക്കുന്നതായിരുന്നു ചോദ്യംചെയ്യൽ.\nതന്റെ വ്യക്തിഗത വിവരങ്ങൾ ചോർത്തിയെടുത്ത് ബ്ലാക്ക് മെയിലിങ് ശ്രമിച്ചു.തന്നെ കേസിൽ പെടുത്താൻ ഏറ്റവും ശ്രമിച്ചത് കേന്ദ്ര ധനകാര്യ വകുപ്പിന് കീഴിലുള്ള അന്വേഷണ സംഘങ്ങൾ ആണ്. ഇവിടേക്ക് രണ്ടാംനിര രാഷ്ട്രീയ നേതാക്കൾക്ക് പോലും സ്വാധീനമുണ്ടെന്ന മുനയും പുസ്തകത്തിലുണ്ട്. പണവും സ്വാധീനവും ഉള്ള രാഷ്ട്രീയ-മാധ്യമ അവിശുദ്ധ കൂട്ടുകെട്ടിനെതിരെയാണ് പോരാടിയത്.\nസത്യം മാത്രമേ നിലനിൽക്കു എന്ന വിശ്വാസമാണ് ശക്തിയായത്. ചില അധികാരകേന്ദ്രങ്ങളെ പരാമർശിക്കുന്ന മൊഴി ഞാൻ നൽകുമെന്ന് ആരോ കരുതി. ഒളിഞ്ഞും തെളിഞ്ഞും അതിനുള്ള ശ്രമങ്ങൾ നടന്നു. ചില ഉദ്യോഗസ്ഥർക്ക് ഇതിനോട് വിയോജിപ്പുണ്ടായിരുന്നു. അടിയന്തരാവസ്ഥക്കാലത്ത് റോഡിൽ ചിലർ വാഴ വെച്ചതിന് അച്ഛനെ കള്ളക്കേസിൽ കുടുക്കാൻ ശ്രമിച്ചിരുന്നു എന്ന് പറഞ്ഞാണ് പുസ്തകം തുടങ്ങുന്നത്\nബി.ജെ.പി. സംസ്ഥാന അധ്യക്ഷൻ കെ. സുരേന്ദ്രനെയും പ്രതിപക്ഷ നേതാവായിരുന്ന രമേശ് ചെന്നിത്തലയെയും സംശയത്തിന്റെ നിഴലിൽ നിർത്തുകയാണ് പുസ്തകം. സ്വർണ്ണം എത്തിയപ്പോൾ മുഖ്യമന്ത്രിയുടെ ഓഫീസിൽ നിന്ന് ഉന്നതൻ വിളിച്ചുവെന്ന് ബി.ജെ.പി. സംസ്ഥാന അധ്യക്ഷൻ കെ. സുരേന്ദ്രനും പിന്നാലെ പ്രതിപക്ഷനേതാവും വാർത്താസമ്മേളനം നടത്തി. കസ്റ്റംസിനു പോലുമില്ലാത്ത ആരോപണമാണിത്. യഥാർത്ഥത്തിലുള്ള പ്രതികളെ കണ്ടെത്താതിരിക്കാൻ വേണ്ടിയാണോ ഇതെന്ന് സംശയിക്കുന്നതായി ശിവശങ്കർ പറയുന്നു.മഹാഭാരതകഥയിലെ അശ്വത്ഥാമാവിന് സമാനമായി ആനക്ക് സമമായി കേന്ദ്രത്തിനും സംസ്ഥാനത്തിനും ഇടയിലെ യുദ്ധത്തിൽ ബലിമൃഗം ആയെന്ന് ശിവശങ്കർ പുസ്തകത്തിൽ സമർത്ഥിക്കുന്നു. കെട്ട് അധ്യായങ്ങളായി ആണ് ശിവശങ്കർ പുസ്തകം രചിച്ചത്.പുസ്തകം മുൻകൂട്ടി അനുവാദമില്ലാതെ പുറത്തിറക്കുന്നതിൽ സർക്കാരിന് നിലപാട് എടുക്കേണ്ടി വരും.\nകണ്ണൂർ സർവകലാശാല വി.സി നിയമനത്തിൽ മന്ത്രി അധികാര ദുർവിനിയോഗം നടത്തിയിട്ടില്ലെന്ന് ലോകായുക്ത


പിഎംകെ മന്ത്രിമാര് രാജിക്കത്ത് നല്‍കി | PMK, UPA, AIADMK, DMK, Anpumani Ramdoss, R Velu, Resignation, Election 2009, പിഎംകെ, രാംദാസ്, വേലു, യുപിഎ, എഐഎഡിഎംകെ, ഡിഎംകെ, തിരഞ്ഞെടുപ്പ് 2009\t- Malayalam Oneindia\nപിഎംകെ മന്ത്രിമാര് രാജിക്കത്ത് നല്‍കി\nPublished: March 29 2009, 9:12 [IST]\nദില്ലി: കേന്ദ്രആരോഗ്യമന്ത്രി അന്‍പുമണി രാംദാസ് റെയില്‍വേ സഹമന്ത്രി വേലു എന്നിവര് കേന്ദ്രമന്ത്രിസഭയില് നിന്നും രാജിവച്ചു. കോണ്‍ഗ്രസിന്റെ നേതൃത്വത്തിലുള്ള യുപിഎ വിടാനുള്ള പാട്ടാളി മക്കള് കക്ഷി(പിഎംകെ)യുടെ തീരുമാനത്തെത്തുടര്‍ന്നാണ് ഇരുവരുടെയും രാജി.\nഡിഎംകെയുമായുള്ള സീറ്റ് വിഭജന ധാരണ തകര്‍ന്നതിനാല് എഐഎഡിഎംകെയുമായി പിഎംകെ തിരഞ്ഞെടുപ്പ് ധാരണയിലെത്തിയത്. ശനിയാഴ്‌ച വൈകീട്ട് അഞ്ചരയോടെ പ്രധാനമന്ത്രിയെ ഔദ്യോഗിക വസതിയില് ചെന്നുകണ്ടാണ് രാംദാസും വേലുവും രാജി നല്‍കിയത്.\nരാജിക്കത്തുകള് രാഷ്ട്രപതിയ്‌ക്ക് അയക്കുന്നത് ദുഖെേത്താടെയാകുമെന്നാണ് പ്രധാനമന്ത്രി പ്രതികരിച്ചതെന്ന് പിന്നീട് രാംദാസ് പറഞ്ഞു. തമിഴ്‌നാട്ടിലെ സംഭവവികാസങ്ങളും ഡിഎംകെയുമായുണ്ടായ പ്രശ്‌നങ്ങളും പ്രധാനമന്ത്രിയോട് വിശദീകരിച്ചിട്ടുണ്ടെന്ന് അദ്ദേഹം അറിയിച്ചു.\nഒരു കാബിനറ്റ് പദവിയും ഒരു സഹമന്ത്രിസ്ഥാനവും മാത്രമാണ് പിഎംകെയ്‌ക്ക് ഉണ്ടായിരുന്നതെങ്കിലും മന്ത്രിമാരുടെ പ്രകടനങ്ങള്‍കൊണ്ട് പാര്‍ട്ടി ദേശീയ തലത്തില് ശ്രദ്ധിക്കപ്പെട്ടിരുന്നു. പ്രധാനമായും ആരോഗ്യമന്ത്രിയായിരുന്ന ഡോക്ടര് അന്‍പുമണി രാംദാസിന്റെ പ്രവര്‍ത്തനങ്ങള്.\nപുകവലിയ്‌ക്കെതിരെയുള്ള അദ്ദേഹത്തിന്റെ പ്രവര്‍ത്തനങ്ങളും എയിംസ് ഡയറക്ടര് വേണുഗോപാലുമായുള്ള നിയമയുദ്ധവും കാരണം അദ്ദേഹം എന്നും വാര്‍ത്തകളില് നിറഞ്ഞു. പൊതുമേഖലാ മരുന്നു കമ്പനികള് പൂട്ടി, സ്വകാര്യമേഖലയ്‌ക്ക് പ്രാധാന്യം നല്‍കിയത് ജീവന്‍രക്ഷാ ഔഷധങ്ങളുമായി ബന്ധപ്പെട്ട വലിയ ആരോപണങ്ങള് കേള്‍ക്കാനും ഇടയാക്കി.\nഓരോ റയില്‍വേ ബജറ്റിലും തമിഴ്‌നാടിന് വേണ്ടി പക്ഷപാതപരമായി പ്രവര്‍ത്തിച്ചും പാലക്കാടിനെ വിഭജിച്ച് സേലം ഡിവിഷന് ഉണ്ടാക്കിയുമാണ് വേലു വാര്‍ത്തകളില് നിറഞ്ഞത്.\ndmk ഡിഎംകെ upa യുപിഎ resignation election 2009 തിരഞ്ഞെടുപ്പ് 2009 pmk aiadmk പിഎംകെ എഐഎഡിഎംകെ\nStory first published: Sunday, March 29, 2009, 9:12 [IST]


ലോകം ഞെട്ടിയ വേൾഡ് ട്രേഡ് സെന്റർ ആക്രമണത്തിന് 20 വയസ്; താലിബാന് സർക്കാരിന്‍റെ സത്യപ്രതിജ്ഞയും ഇന്ന്…\n11 September, 2021, 5:00 am by News Desk 6\nസെപ്റ്റംബർ 11 അമേരിക്കന് വേള്‍ഡ് ട്രേഡ് സെന്‍റർ ഭീകരാക്രമണം നടന്നിട്ട് ഇരുപത് വര്‍ഷങ്ങള് തികയുന്നു. ഇന്നേ ദിവസം തന്നെ അഫ്ഗാനിലെ താലിബാന് ഇടക്കാല സർക്കാരിന്‍റെ സത്യപ്രതിജ്ഞയും.\nമൂവായിരത്തോളം അമേരിക്കാരുടെ മരണത്തിനടയാക്കിയ ഭീകരാക്രമണത്തിന്‍റെ വാർഷികത്തില് തന്നെ താലിബാന് സർക്കാർ അഫ്ഗാന്‍റെ അധികാരമേറ്റെടുക്കുന്നു എന്നത് യാദൃശ്ചികമാണെന്ന് കരുതാനാകില്ല. അഫ്ഗാന് പിടിച്ചടക്കിയ ശേഷം ഭീകരാക്രമണത്തിന് നേതൃത്വം നല്‍കിയ അല്‍ഖ്വയിദയുടെ തടവിലായുരുന്ന ഭീകരരെ താലിബാന് നേരത്തെ മോചിപ്പിച്ചിരുന്നു .\nഅതേസമയം ഭീകരാക്രമണത്തിന് രണ്ട് പതിറ്റാണ്ടു പൂർത്തിയാകുന്ന ഈ ദിവസം ലോകത്തിന്‍റെ പല ഭാഗത്തും അനുസ്മരണ പരിപാടികൾ നടക്കും. അമേരിക്കയിലുടനീളം വിവിധ ഭീകര വിരുദ്ധ പരിപാടികൾ സംഘടിപ്പിച്ചിട്ടുണ്ട്. വിമാനങ്ങൾ ഇടിച്ചിറങ്ങിയ വേൾഡ് ട്രേഡ് സെന്‍ററിലും പെന്‍റഗണിലും പെൻസിൽവാനിയയിലും കൊല്ലപ്പെട്ടവരുടെ ഉറ്റവർ ഒത്തുചേരും.\nപ്രസിഡന്‍റ് ജോ ബൈഡനും പ്രഥമ വനിത ജിൽ ബൈഡനും മൂന്ന് ദുരന്ത സ്ഥലങ്ങളും സന്ദർശിക്കും. ഭീകരാക്രമണത്തിന്‍റെ ഇനിയും വെളിപ്പെടാത്ത ചില രഹസ്യ രേഖകൾ അമേരിക്ക പുറത്തുവിടുന്നു എന്നതും ഈ വാർഷിക ദിനത്തിന്‍റെ പ്രത്യേകതയാണ്.\n2001 സെപ്റ്റംബർ 11 . മുൻപ് അധികമാരും കേൾക്കാത്ത ഭീകര സംഘടനയയ അൽ-ഖ്വയ്ദയും ഒസാമ ബിൻ ലാദൻ എന്ന കൊടും ഭീകരനും ലോകത്തിനു മുമ്പിൽ കുപ്രസിദ്ധിയാർജ്ജിച്ച് തുടങ്ങിയ ദിവസം. ലോകപോലീസ് എന്ന് സ്വയം അവകാശപ്പെട്ട അമേരിക്കയുടെ അഭിമാനത്തിന് മുകളിലേക്ക് ആഗോള ഭീകരവാദത്തിന്റെ വിമാനങ്ങൾ ഇടിച്ചിറങ്ങിയിട്ട് ഇന്നേക്ക് 20 വർഷം. രഹസ്യമായി അമേരിക്ക വളർത്തി എന്ന് പരക്കെ പ്രചരിക്കുന്ന ഒസാമ ബിൻ ലാദൻ ലോകചരിത്രത്തിലെ ഏറ്റവും വലിയ ഭീകരാക്രമണം ആസൂത്രണം ചെയ്ത് നടപ്പിലാക്കിയത് ലോകവ്യാപാര ഭൂപടത്തിൽ തല ഉയർത്തി നിൽക്കുന്ന ന്യൂയോർക്കിലെ ഇരട്ട ഗോപുരത്തിൽ വിമാനം ഇടിച്ചിറക്കി ആയിരുന്നു.\nവേൾഡ് ട്രേഡ് സെൻറർ ആക്രമണം ഒസാമ ബിൻ ലാദൻ അമേരിക്കക്കുമേൽ നടത്തുന്ന ആദ്യ ആക്രമണമായിരുന്നില്ല. 1992 യമനിൽ യുഎസ് സൈനികർ താമസിച്ചിരുന്ന കെട്ടിടത്തിൽ ആക്രമണം നടത്തിയതും 1995 സൗദിഅറേബ്യയിലെ യുഎസ് സൈനിക പരിശീലന ക്യാമ്പിൽ നടത്തിയ കാർബോംബ് സ്‌ഫോടനവുമെല്ലാം അൽഖ്വയ്ദ അമേരിക്കയ്‌ക്ക് നേരെ ഉയർത്തിയ വെല്ലുവിളികൾ ആയിരുന്നു. വേൾഡ് ട്രേഡ് സെൻറർ ആക്രമണത്തോടെ കുപ്രസിദ്ധി ആർജ്ജിച്ചത് ബിൻലാദൻ ആണെങ്കിലും ആക്രമണത്തിന്റെ യഥാർത്ഥ ശിരസ് എന്ന് അമേരിക്ക പോലും വിലയിരുത്തിയിരുന്നത് ഖാലിദ് മുഹമ്മദ് എന്ന ഭീകരനെയാണ്. 2003ൽ അമേരിക്ക ഇയാളെ പിടികൂടി.\nബിൻലാദന്റെ തീവ്ര നിലപാടുകളിൽ ആകൃഷ്ടരായ മുഹമ്മദ് ആറ്റ എന്ന ഈജിപ്തുകാരൻ ആയിരുന്നു ലോകത്തെ ഞെട്ടിച്ച ആക്രമണത്തിന്റെ കോക്ക്പ്പിറ്റിനെ നിയന്ത്രിച്ചിരുന്നത്. ആക്രമണം നടന്ന സെപ്റ്റംബർ 11ന് രാത്രി തന്നെ അന്നത്തെ അമേരിക്കൻ പ്രസിഡണ്ട് ജോർജ്ജ് ഡബ്ല്യു ബുഷ് അമേരിക്കൻ ജനതയെ അഭിസംബോധന ചെയ്ത് സംസാരിച്ചു. 14 ന് ആക്രമണം നടന്ന സ്ഥലം സന്ദർശിച്ച അദ്ദേഹം നടത്തിയ പ്രസംഗം അമേരിക്കയുടെ തിരിച്ചടി വ്യക്തമാക്കുന്നതായിരുന്നു .\n2001 ഒക്ടോബർ 26 ന് അമേരിക്കൻ പോർവിമാനങ്ങൾ അഫ്ഗാന്റെ മണ്ണിൽ പറന്നിറങ്ങി. പഞ്ച്ശിർ പ്രവശ്യയിൽ ബോംബ് വർഷിച്ചായിരു അമേരിക്കയുടെ അഭിമാന ഗോപുരം തകർത്ത കൊടും ഭീകരനു വേണ്ടിയുള്ള വേട്ട അമേരിക്ക ആരംഭിക്കുന്നത്. പിന്നീട് നീണ്ട 20 വർഷം.\nഅഫ്ഗാനിസ്താനിലെ താലിബാൻ സർക്കാരിനെ സൈനിക നടപടിയിലൂടെ അമേരിക്ക പുറത്താക്കി. അമേരിക്കൻ ആക്രമണത്തിൽ ശക്തി ക്ഷയിച്ച അൽ-ഖ്വയ്ദയും നേതാവ് ഒസാമ ബിൻ ലാദനും പാക്കിസ്താനിൽ സുരക്ഷിത താവളം കണ്ടെത്തിയിരുന്നു.\nപത്തു വർഷങ്ങൾ നീണ്ട അന്വേഷണത്തിനൊടുവിലാണ് പാകിസ്താനിലെ അബട്ടാബാദിൽ ഉസാമ ബിൻ ലാദൻ ഒളിവിൽ കഴിയുന്നതായി അമേരിക്കൻ സേന കണ്ടെത്തിയത്. 2011 മെയ് രണ്ടിന് അബട്ടാബാദിലെ ഒളി സങ്കേതത്തിൽ എത്തി അമേരിക്കൻ സൈനികർ രാജ്യത്തിന്റെ ഉറക്കം കെടുത്തിയ സാക്ഷാൽ ബിൻ ലാദനെ കൊലപ്പെടുത്തി പിന്നീട് മൃതദേഹം കടലിൽ ഒഴുക്കി. ലാദന് വേണ്ടി തുടങ്ങിയ അഫ്ഗാൻ മണ്ണിലെ അമേരിക്കയുടെ സൈനിക നടപടികൾ അവസാനിപ്പിച്ചതും ഭീകരസംഘടനയായ താലിബാൻ വീണ്ടും അഫ്ഗാനിൽ ഭരണത്തിലേറിയതും വേൾഡ് ട്രേഡ് സെൻറർ ആക്രമണം നടന്നിട്ട് 20 വർഷം ആകുന്നതും ഇതേ സെപ്തംബറിൽ തന്നെയാണ് എന്നതാണ് ശ്രദ്ധേയം.


Rajani in Tejas film - Malayalam Filmibeat\nരജനിയുടെ പുതിയ ചിത്രം വരുന്നു\nബാബയ്ക്ക് ശേഷം നീണ്ട ഇടവേളയില്ലാതെ തമിഴ് സൂപ്പര്‍താരം രജനീകാന്തിന്റെ പുതിയ ചിത്രമൊരുങ്ങുന്നു. തെലുങ്ക് സംവിധായകന് തേജയാണ് രജനീകാന്തിനായി ചിത്രമൊരുക്കുന്നത്.\nബാബയുടെ പരാജയത്തിന് ശേഷം ഉടന് തന്നെ പുതിയ ചിത്രമൊരുക്കാന് രജനീകാന്ത് ആലോചിച്ചിരുന്നു. പല കാരണങ്ങളാല് പുതിയ ചിത്രത്തിന്റെ പണി ഉടന് തുടങ്ങാന് രജനിക്കായില്ല. ഇപ്പോള് തേജ തമിഴിലും തെലുങ്കിലുമായാണ് രജനി ചിത്രം ഒരുക്കുന്നത്.\nഇപ്പോള് ചില ചിത്രങ്ങളുടെ ജോലിയിലാണ് തേജ. ഈ ജോലി നിര്‍ത്തിവെച്ചായിരിക്കും തേജ രജനി ചിത്രം തുടങ്ങുന്നത്.\nബാബ വിജയിക്കുകയാണെങ്കില് രാഷ്ട്രീയത്തിലിറങ്ങാന് പദ്ധതിയിട്ടിരുന്ന രജനിക്ക് ചിത്രത്തെ ആരാധകര് നിരാകരിച്ചത് തിരിച്ചടിയായി. പുതിയ ചിത്രം വിജയിച്ചാല് തന്റെ പദ്ധതികള്‍ക്കനുസരിച്ച് നീങ്ങാനൊരുങ്ങുകയാണ് രജനി.